(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΞΒ΄

Δευτέρα 12 Ιουλίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Αναφορά για την απώλεια του πρώην Αντιπροέδρου και Βουλευτή Τάσου Νεράντζη, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς την Υπουργό Πολιτισμού και Αθλητισμού, με θέμα: «Τροπολογία για την ορχήστρα «Καμεράτα- Ορχήστρα Φίλων της Μουσικής», σελ.
 β) Προς τον Υπουργό Ναυτιλίας και Νησιωτικής Πολιτικής με θέμα: «Παραλιακό μέτωπο Θεσπρωτίας: εκτός από τις λιμενικές εγκαταστάσεις πωλούνται και οι παραλίες», σελ.
 γ) Προς την Υπουργό Παιδείας και Θρησκευμάτων, με θέμα: « Άμεση διόρθωση σχολικών συγγραμμάτων που διαδίδουν κακοποιητικό και αντιεπιστημονικό λόγο», σελ.
 δ) Προς τον Υπουργό Περιβάλλοντος και Ενέργειας, με θέμα: «Χρηματοδότηση μετάβασης στις λιγνιτικές περιοχές και κατανομή πόρων», σελ.
 ε) Προς τον Υπουργό Υγείας:
 i. με θέμα: «Παντελής απουσία ελεγκτικών μηχανισμών του Υπουργείου Υγείας στις υπηρεσίες υγείας του ιδιωτικού τομέα», σελ.
 ii. με θέμα: «Η Κυβέρνηση καθυστερεί τη λειτουργία του νέου Κέντρου Υγείας Κερατσινίου και δεν προβαίνει σε μόνιμες προσλήψεις ιατρικού και νοσηλευτικού προσωπικού», σελ.
 iii. με θέμα: «Μετατροπή του Πανεπιστημιακού Γενικού Νοσοκομείου Π.Γ.Ν. ΑΤΤΙΚΟΝ σε Συμπράξεις Δημοσίου - Ιδιωτικού Τομέα ΣΔΙΤ»iv. με θέμα: «Αδυναμία λειτουργίας του παιδιατρικού τμήματος της Νοσοκομειακής Μονάδας Άργους», σελ.
 στ) Προς τον Υπουργό Αγροτικής Ανάπτυξης και Τροφίμων:
 i. με θέμα: «Ανάγκη στήριξης της Κορινθιακής Σταφίδας», σελ.
 ii. με θέμα: « Ένταξη της πράσινης ελιάς Χαλκιδικής στις κατ’ εξαίρεση αποζημιώσεις λόγω παγετού», σελ.
 iii. με θέμα: «Μεγάλη και φέτος η μείωση εισοδήματος για τους αγρότες της Ηλείας», σελ.
 iv. με θέμα: «Λύση για αναγνώριση των κληροτεμαχίων από το Κτηματολόγιο», σελ.
 ζ) Προς τον Υπουργό Ψηφιακής Διακυβέρνησης με θέμα: «Λύση για αναγνώριση κληροτεμαχίων από το Κτηματολόγιο», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Υποδομών και Μεταφορών: «Κύρωση της από 24.06.2021 Συμφωνίας Τροποποίησης Διατάξεων της από 31.05.2007 Σύμβασης Παραχώρησης για το Έργο «Μελέτη, Κατασκευή, Χρηματοδότηση, Λειτουργία, Συντήρηση και Εκμετάλλευση του Αυτοκινητοδρόμου Κεντρικής Ελλάδος (Ε65)» που κυρώθηκε με τον ν. 3597/2007 (Α΄168), όπως αυτή τροποποιήθηκε: 1) με την από 28.11.2013 «Συμφωνία Τροποποίησης Διατάξεων της Σύμβασης Παραχώρησης» που κυρώθηκε με το άρθρο δεύτερο του ν. 4219/2013 «Κύρωση των Συμφωνιών Τροποποίησης των συμβάσεων παραχώρησης των μεγάλων οδικών έργων και ρύθμιση συναφών θεμάτων» (Α΄ 269), 2) με την από 19.12.2013 «Συμφωνία Τροποποίησης Διατάξεων της από 28.11.2013 Συμφωνίας Τροποποίησης Διατάξεων Σύμβασης Παραχώρησης» που κυρώθηκε με το άρθρο 44 του ν. 4354/2015 «Διαχείριση των μη εξυπηρετούμενων δανείων, μισθολογικές ρυθμίσεις και άλλες επείγουσες διατάξεις εφαρμογής της συμφωνίας δημοσιονομικών στόχων και διαρθρωτικών μεταρρυθμίσεων» (Α΄176)» και 3) με την από 11.12.2018 «Συμφωνία Τροποποίησης Διατάξεων της Σύμβασης Παραχώρησης» που κυρώθηκε με το άρθρο πρώτο του ν. 4586/2018 (Α΄217)», σελ.

ΠΡΟΕΔΡΕΥΩΝ
ΑΒΔΕΛΣ Α., σελ.

ΟΜΙΛΗΤΕΣ

Α. Επί της αναφοράς για την απώλεια του πρώην Αντιπροέδρου και Βουλευτή Τάσου Νεράντζη
ΑΒΔΕΛΑΣ Α. , σελ.
ΜΑΡΚΟΠΟΥΛΟΣ Δ. , σελ.

Β. Επί διαδικαστικού θέματος
ΑΒΔΕΛΑΣ Α. , σελ.

Γ. Επί των επικαίρων ερωτήσεων:
ΑΛΕΞΙΑΔΗΣ Τ. , σελ.
ΑΜΥΡΑΣ Γ. , σελ.
ΑΡΑΧΩΒΙΤΗΣ Σ. , σελ.
ΑΡΣΕΝΗΣ Κ. , σελ.
ΓΡΗΓΟΡΙΑΔΗΣ Κ. , σελ.
ΚΑΤΡΙΝΗΣ Μ. , σελ.
ΚΕΓΚΕΡΟΓΛΟΥ Β. , σελ.
ΚΟΝΤΟΖΑΜΑΝΗΣ Β. , σελ.
ΛΙΒΑΝΟΣ Σ. , σελ.
ΜΑΚΡΗ Ζ. , σελ.
ΜΕΝΔΩΝΗ Σ. , σελ.
ΠΑΝΑΣ Α. , σελ.
ΠΕΡΚΑ Θ. , σελ.
ΠΛΑΚΙΩΤΑΚΗΣ Ι. , σελ.
ΠΟΥΛΑΣ Α. , σελ.
ΣΤΥΛΙΟΣ Γ. , σελ.
ΤΡΙΑΝΤΑΦΥΛΛΙΔΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΞΒ΄

Δευτέρα 12 Ιουλίου 2021

Αθήνα, σήμερα στις 12 Ιουλίου 2021, ημέρα Δευτέρα και ώρα 16.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

Προτού εισέλθουμε στην συζήτηση των επικαίρων ερωτήσεων θα ήθελα να κάνω μια αναφορά για την απώλεια του πρώην Αντιπροέδρου και Βουλευτή Τάσου Νεράντζη.

Εκ μέρους του Προέδρου της Βουλής, του Προεδρείου αλλά και όλων των συναδέλφων Βουλευτών θα ήθελα να εκφράσω τη θλίψη μου για την απώλεια του πρώην Βουλευτή της Β΄ Πειραιά της Νέας Δημοκρατίας και Αντιπροέδρου της Βουλής, Τάσου Νεράντζη.

Ο Τάσος Νεράντζης, ένας πολιτικός με μακρά και σημαντική διαδρομή, ιδρυτικό στέλεχος της Νέας Δημοκρατίας, Βουλευτής επί σειρά ετών, Υφυπουργός Μεταφορών και Επικοινωνιών και Υφυπουργός Ανάπτυξης.

Με αφοσίωση, εργατικότητα και συνέπεια εκπροσώπησε στη Βουλή τους συμπολίτες του της Β΄ Περιφέρειας Πειραιά, οι οποίοι τον εξέλεξαν σε εννέα εκλογικές αναμετρήσεις. Ο Τάσος Νεράντζης κόσμησε το ελληνικό Κοινοβούλιο, το οποίο υπηρέτησε με ξεχωριστό ήθος από διαφορετικές θέσεις, καθώς διετέλεσε Γενικός Γραμματέας, Αντιπρόεδρος, Πρόεδρος της Επιτροπής Θεσμών και Διαφάνειας της Βουλής και μέλος της Επιτροπής για την Αναθεώρηση του Συντάγματος.

Στην οικογένειά του και στους οικείους του εκφράζουμε τα θερμά συλλυπητήριά μας. Να είναι ελαφρύ το χώμα που τον σκεπάζει.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε συνάδελφε.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ήθελα κι εγώ, κύριε Πρόεδρε, να λάβω τον λόγο προ της διαδικασίας των επίκαιρων ερωτήσεων εκ μέρους της Β΄ Περιφέρειας Πειραιά που εκπροσωπώ και εκ μέρους των υπολοίπων Πειραιωτών συναδέλφων που είναι σήμερα μαζί μας.

Ένας άξιος συνάδελφος, πρώην Υπουργός και Βουλευτής της Β΄ Περιφέρειας του Πειραιά της Νέας Δημοκρατίας, ο Τάσος Νεράντζης δεν είναι πια μαζί μας. Επρόκειτο για έναν κοινοβουλευτικό με υψηλό αίσθημα ευθύνης, με δημοκρατική συνείδηση, με πατριωτισμό και αίσθηση καθήκοντος. Επρόκειτο για έναν Νικαιώτη και Μικρασιάτη στην καταγωγή πολιτικό, που σε ό,τι και αν έκανε διέπρεψε, είτε με την ενασχόλησή του με τα κοινά είτε με τον πολιτισμό ως Πρόεδρος του Φιλολογικού Συλλόγου της Νίκαιας είτε με τον αθλητισμό στο παρελθόν, καθώς -μην ξεχνάμε- υπήρξε πρωταθλητής. Ο Τάσος Νεράντζης υπήρξε ένας αγωνιστής της ζωής, μια προσωπικότητα που με την παρουσία του μεταπολιτευτικά τόσο στην κοινωνία όσο και στο Κοινοβούλιο -μην ξεχνάμε ότι διετέλεσε Αντιπρόεδρος της Βουλής και Γενικός Γραμματέας- βοήθησε τις λαϊκές μας περιοχές, βοήθησε τον απλό και δοκιμαζόμενο πολίτη. Άνθρωπος πολυεπίπεδος, υπήρξε ένας από τους μακροβιότερους Έλληνες Βουλευτές, εκλεγόμενος πρώτη φορά το 1974 σε μια εμβληματική Βουλή, ενώ άφησε ανεξίτηλο το στίγμα του ως Υφυπουργός Μεταφορών, προωθώντας πρώτος -πράγμα πολύ σημαντικό- την χάραξη των δύο σταθμών μετρό στη Β΄ Περιφέρεια Πειραιά, αλλά και ταυτόχρονα άφησε το στίγμα του ως Υφυπουργός Ανάπτυξης. Ως κοινοβουλευτικοί και ως πολίτες της Β΄ Περιφέρειας Πειραιά και του ευρύτερου Πειραιά, μαζί εδώ με τους καλούς μου συναδέλφους από την Α΄ Περιφέρεια Πειραιά θα φροντίσουμε η μνήμη του να μη σβήσει και η πολιτική του παρακαταθήκη για έναν καλύτερο Πειραιά να περάσει από γενιά σε γενιά. Ας είναι ελαφρύ το χώμα.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ.

Επειδή βλέπω κι άλλους από τον Πειραιά, μήπως θα ήθελε κάποιος να πει κάτι;

**ΠΟΛΛΟΙ ΒΟΥΛΕΥΤΕΣ:** Όχι, όχι.

**ΠΡΟΕΔΡΕΥΩΝ (Απόστολος Αβδελάς):** Όχι, σας κάλυψε ο κ. Μαρκόπουλος.

Παρακαλώ για την τήρηση ενός λεπτού σιγής στη μνήμη του.

(Στο σημείο αυτό τηρείται στην Αίθουσα ενός λεπτού σιγή)

**ΠΡΟΕΔΡΕΥΩΝ (Απόστολος Αβδελάς):** Αιωνία του η μνήμη.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα θα συζητηθούν:

Η με αριθμό 927/5-7-2021 επίκαιρη ερώτηση του Βουλευτή Β1΄ Βόρειου Τομέα Αθηνών του ΜέΡΑ25 κ. Κλέωνα Γρηγοριάδη προς την Υπουργό Πολιτισμού και Αθλητισμού, με θέμα: «Τροπολογία για την ορχήστρα «Καμεράτα- Ορχήστρα Φίλων της Μουσικής».

Η με αριθμό 910/29-6-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Ναυτιλίας και Νησιωτικής Πολιτικής, με θέμα: «Παραλιακό μέτωπο Θεσπρωτίας: εκτός από τις λιμενικές εγκαταστάσεις πωλούνται και οι παραλίες».

Η με αριθμό 913/1-7-2021 επίκαιρη ερώτηση του Βουλευτή Χαλκιδικής του Κινήματος Αλλαγής κ. Απόστολου Πάνα προς τον Υπουργό Αγροτικής Ανάπτυξης και Τροφίμων, με θέμα: «Ένταξη της πράσινης ελιάς Χαλκιδικής στις κατ’ εξαίρεση αποζημιώσεις λόγω παγετού».

Η με αριθμό 914/1-7-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Υγείας, με θέμα: «Μετατροπή του Πανεπιστημιακού Γενικού Νοσοκομείου Π.Γ.Ν. ΑΤΤΙΚΟΝ σε συμπράξεις δημοσίου – ιδιωτικού τομέα ΣΔΙΤ».

Η με αριθμό 917/2-7-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Παιδείας και Θρησκευμάτων, με θέμα: «Άμεση διόρθωση σχολικών συγγραμμάτων που διαδίδουν κακοποιητικό και αντιεπιστημονικό λόγο».

Η με αριθμό 928/5-7-20201 επίκαιρη ερώτηση της Βουλευτού Φλώρινας του ΣΥΡΙΖΑ - Προοδευτική Συμμαχία κ. Θεοπίστης (Πέτης) Πέρκα προς τον Υπουργό Περιβάλλοντος και Ενέργειας, με θέμα: «Χρηματοδότηση μετάβασης στις λιγνιτικές περιοχές και κατανομή πόρων».

Η με αριθμό 921/5-7-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Ψηφιακής Διακυβέρνησης, με θέμα: «Λύση για αναγνώριση των κληροτεμαχίων από το Κτηματολόγιο».

Θα ξεκινήσουμε με την ένατη με αριθμό 927/5-7-2021 επίκαιρη ερώτηση δεύτερου κύκλου του Βουλευτή Β1΄ Βόρειου Τομέα Αθηνών του ΜέΡΑ25 κ. Κλέωνα Γρηγοριάδη προς την Υπουργό Πολιτισμού και Αθλητισμού, με θέμα: «Τροπολογία για την ορχήστρα «Καμεράτα- Ορχήστρα Φίλων της Μουσικής».

Κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, αφού σας ευχαριστήσω, όπως κάθε φορά, που μας κάνετε τη χάρη να είστε κοντά μας προσωπικά εσείς η ίδια, και πραγματικά σας ευχαριστώ γι’ αυτό, θέλω να σας μιλήσω λίγο εν τάχει για την ιστορία της Καμεράτα, που είμαι σίγουρος ότι την ξέρετε κι εσείς το ίδιο και καλύτερα από εμένα.

Είναι μια πολύπαθη ιστορία καθώς η Καμεράτα – Ορχήστρα Φίλων της Μουσικής, ένα από τα μουσικά στολίδια της πατρίδας μας, ήδη με την έλευση των μνημονίων άρχισε να υποχρηματοδοτείται. Ήδη από το 2010 και εντεύθεν οι άνθρωποι αυτοί δούλευαν αμειβόμενοι με χρήματα έναντι, κατά το κοινώς λεγόμενο.

Όμως, κυρία Υπουργέ, από το 2015 και μετά, όπου τελείως αιφνιδιαστικά και αναιτιολόγητα παραιτήθηκε όλο το Διοικητικό Συμβούλιο της Καμεράτα, οι κυβερνήσεις που μεσολάβησαν, δηλαδή οι προηγούμενοι από εσάς όσο και οι δικοί σας δυο χρόνια τώρα, δεν έχετε ορίσει διοικητικό συμβούλιο στη θέση του απερχόμενου.

Αυτό είναι παράξενο και δημιουργεί ήδη μια σειρά προβλήματα στους μουσικούς που εργάζονται στην Καμεράτα. Τέτοια προβλήματα είναι -τα οποία τα ξέρετε φαντάζομαι- ότι από το 2015 δεν έχουν πάρει ούτε 1 ευρώ. Δηλαδή αυτοί οι άνθρωποι εργάζονται αμισθί, είναι ανασφάλιστοι, δεν έχουν πρόσβαση στην υγεία, δεν προετοιμάζουν τη σύνταξή τους και, βεβαίως, δεν έχουν καν τη δυνατότητα να γραφτούν στο Μητρώο Καλλιτεχνών που φτιάξατε καθώς θεωρούνται μισθωτοί και άρα δεν συμπληρώνουν μια προϋπόθεση.

Επιπλέον, κυρία Υπουργέ, στην τροπολογία αναφέρεται ρητά ότι η ΜΕΟΕ έχει πάψει να λειτουργεί από το 2015, οπότε παραιτήθηκε σύσσωμο το διοικητικού συμβουλίου της, και έτσι δεν έχει διοίκηση. Στη δική σας τροπολογία, κυρία Υπουργέ, την οποία φέρατε την προηγούμενη εβδομάδα σε μια κύρωση σύμβασης με το Ίδρυμα «Σταύρος Νιάρχος» αναφέρεται ότι δεν έχει διοίκηση η Καμεράτα και ως εκ τούτου -διαβάζω από την τροπολογία σας- δεν υπάρχει πλέον η Καμεράτα.

Όμως, κυρία Υπουργέ, πρέπει να σας ενημερώσω ότι όχι απλώς υπάρχει, χάρη στην υπερπροσπάθεια του καλλιτεχνικού Διευθυντή της κ. Γεώργιου Πέτρου και των μουσικών της, όχι μόνο συνεχίζει όλα αυτά τα χρόνια η Καμεράτα να υφίσταται με τις εμφανίσεις της στην Ελλάδα και το εξωτερικό, αλλά διαπρέπει κιόλας ως in house-ορχήστρα του Mεγάρου, ως προσκεκλημένη στο Φεστιβάλ Αθηνών και στο Εθνικό Θέατρο, ενώ επιπλέον έχει προβεί και σε εξαιρετικές ηχογραφήσεις. Ξέρετε, εξάλλου, φαντάζομαι καλύτερα από μένα, ότι μόλις πέρυσι συμμετείχε στο δικό σας σχέδιο «Όλη η Ελλάδα ένας πολιτισμός».

Κυρία Υπουργέ, για να μη φάω και τον χρόνο των υπόλοιπων ερωτώντων Βουλευτών, σας ρωτάω ευθέως: Πρώτον, προτίθεται η ηγεσία του Υπουργείου, δηλαδή εσείς, να καταβάλλετε, επιτέλους, τα δεδουλευμένα για τα οποία ειρήσθω εν παρόδω ξέχασα να το πω ότι από το 2020 υπάρχει τελεσίδικη απόφαση της ελληνικής δικαιοσύνης και ότι πρέπει να τα καταβάλλετε κι, όμως, εσείς δεν καταβάλλετε εδώ κι ένα χρόνο; Προτίθεστε, επιτέλους, κάποια στιγμή να καταβάλλετε τα δεδουλευμένα και τις ασφαλιστικές εισφορές στους εργαζόμενους ακολουθώντας την απόφαση της δικαιοσύνης;

Και δεύτερον, πώς εξηγείται μια ορχήστρα να μη λειτουργεί, όταν μόλις πριν από ένα χρόνο συμπεριλήφθηκε στο πλαίσιο των εκδηλώσεων του Υπουργείου σας;

Θα συμπληρώσω, επίσης, κυρία Υπουργέ, αν μου επιτρέπετε, ότι δεν φέρομαι μικροπολιτικά από άποψη, δεν είναι στο DNA μου και δεν φέρομαι καθόλου λαϊκίστικα, αλλά μίλησα με ανθρώπου που είναι σπουδαίοι μουσικοί σπουδαιότατοι. Είχα την τύχη ο πατέρας μου να διατελέσει Διευθυντής της Εθνικής Λυρικής Σκηνής και μετά Αντιπρόεδρος για τέσσερα χρόνια και ξέρω πολύ καλά τι σημαίνει μουσικός στην Καμεράτα. Μίλησα, λοιπόν, σήμερα το πρωί με ανθρώπους που είναι τριάντα και τριάντα επτά χρόνια μουσικοί στην Καμεράτα και μου είπαν, κυρία Υπουργέ -και το λέω μόνο για να σας συγκινήσω και όχι για να συγκινήσω τον ελληνικό λαό για να μην ψηφίσει- ότι δεν έχουν να φάνε. Μου είπαν ότι τους συντηρούν τα αδέλφια τους, μου είπαν ότι τους συντηρούν τα παιδιά τους, οι μεγαλύτεροι, ή οι γονείς τους, οι νεότεροι. Θα πρέπει να κάνετε κάτι.

Ευχαριστώ, κύριε Πρόεδρε, και για την ανοχή.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Θα απαντήσει η Υπουργός Πολιτισμού και Αθλητισμού κ. Στυλιανή Μενδώνη.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κύριοι Βουλευτές, πριν ξεκινήσω την απάντησή μου, θα ήθελα να προσθέσω στα όσα ελέχθησαν για τον Τάσο Νεράντζη την προσωπική μου μαρτυρία. Είχα συνεργαστεί με τον Τάσο σε διάφορες στιγμές. Αυτό που πραγματικά θέλω να καταθέσω, είναι το υψηλό ήθος του, η κουλτούρα του, η παιδεία του, η γνώση των πολιτιστικών θεμάτων, η ευγένειά του και το πόσο αγαπητός και σεβαστός ήταν από όλες τις πτέρυγες, όχι μόνο από τη Νέα Δημοκρατία. Πραγματικά αισθάνομαι την ανάγκη να το προσθέσω και να πω κι εγώ: «Να είναι καλοτάξιδος εκεί που πηγαίνει».

Κύριε Βουλευτά, όπως γνωρίζετε, με το άρθρο 8 του ν.2273/1994 συστήθηκε ο Μουσικός και Εκπαιδευτικός Οργανισμός Ελλάδος, ο οποίος έχει τον προγραμματισμό και την οργάνωση καλλιτεχνικών και εκπαιδευτικών εκδηλώσεων της ορχήστρας η Καμεράτα - Ορχήστρα των Φίλων της Μουσικής στην Ελλάδα και στο εξωτερικό.

Σύμφωνα με την ίδια διάταξη, τον ιδρυτικό νόμο δηλαδή, ο οργανισμός απολαμβάνει οικονομικής και διοικητικής αυτοτέλειας, λειτουργεί σύμφωνα με τις αρχές της ιδιωτικής οικονομίας και δεν υπόκειται σε κρατικό έλεγχο σκοπιμότητας αλλά μόνο σε έλεγχο νομιμότητας της διαχείρισης των κρατικών επιχορηγήσεων. Ο Μουσικός και Εκπαιδευτικός Οργανισμός επιχορηγούνταν τακτικότατα από το Υπουργείο Πολιτισμού μέχρι τις αρχές του 2015, οπότε με απόφαση της κυβέρνησης ΣΥΡΙΖΑ διεκόπη η καταβολή επιχορήγησης.

Επιπλέον, η αβελτηρία της περιόδου 2015 - 2019 επέδρασε ουσιωδώς στη διόγκωση των οικονομικών, διοικητικών και νομικών προβλημάτων του οργανισμού και επομένως και της Καμεράτα. Αυτή η ολιγωρία κατέστησε δυσχερέστερη την επίλυση των ζητημάτων του οργανισμού, καθώς εναλλακτικές που υπήρχαν πριν από κάποια χρόνια πλέον δεν υφίστανται.

Ως εκ τούτου επεξεργαστήκαμε σχέδιο οριστικής επίλυσης του ζητήματος με γνώμονα πρωτίστως την εύρεση της βέλτιστης λύσης με σκοπό την εξυγίανση του οργανισμού. Στο πλαίσιο αυτό με το άρθρο 98 του ν.4812/21 κυρώθηκε από τη Βουλή η σύμβαση μεταξύ του ελληνικού δημοσίου και του συλλόγου «Οι Φίλοι της Μουσικής», με την οποία αποφασίστηκε η λύση και η εκκαθάριση του Μουσικού και Εκπαιδευτικού Οργανισμού και προβλέφθηκε ρητά το στάδιο της εκκαθάρισης, η έλλειψη του οποίου καθιστούσε την διάλυση του οργανισμού τυπικά ανέφικτη.

Σκοπός της σύμβασης, που κυρώθηκε με τη διάταξη που είπαμε, είναι η οριστική ρύθμιση μιας εκκρεμότητας ετών, δηλαδή της έλλειψης διοίκησης που οδήγησε στη διακοπή της λειτουργίας του οργανισμού τον Απρίλιο του 2015, όταν όπως είπατε και εσείς παραιτήθηκε το τελευταίο διοικητικό συμβούλιο. Παρά τις προσπάθειες που κατεβλήθησαν, έκτοτε δεν κατέστη εφικτό να οριστεί νέα διοίκηση λόγω, κυρίως, των συσσωρευμένων προβλημάτων του οργανισμού και της δυσκολίας ανευρέσεως προσώπων που θα επιθυμούσαν να συμμετέχουν στη διοίκηση.

Επιπλέον, με το άρθρο 99 του ν.4812, επιλύεται οριστικά το ζήτημα της απασχόλησης του προσωπικού του οργανισμού, το οποίο βρισκόταν σε εκκρεμότητα από το 2015. Και μου κάνει εντύπωση ότι δεν αναφερθήκατε στη ρύθμιση που προβλέπει το άρθρο 99, που λέει ότι το προσωπικό του οργανισμού τόσο οι μουσικοί όσο και οι διοικητικοί υπάλληλοι μεταφέρεται σε εποπτευόμενους από το Υπουργείο Πολιτισμού και Αθλητισμού οργανισμούς αντίστοιχους, δηλαδή οργανισμούς - νομικά πρόσωπα ιδιωτικού δικαίου. Αυτό νομίζω ότι λύνει τα βιοποριστικά τους προβλήματα από εδώ και πέρα τουλάχιστον.

Η διάταξη καταλαμβάνει το σύνολο του προσωπικού του μουσικού οργανισμού που είναι δεκαέξι άτομα αρχής γενομένης την 1η Ιανουαρίου του 2014, δηλαδή σε χρόνο προγενέστερο της καταγγελίας των συμβάσεων του οργανισμού. Από τους δεκαέξι εργαζόμενους δέκα είναι μουσικοί και έξι διοικητικοί. Επαναλαμβάνω αυτοί μεταφέρονται σε άλλα νομικά πρόσωπα.

Επίσης, σας ενημερώνω ότι δεν έχουν ασκήσει όλοι ένδικα μέσα και φυσικά δεν έχουν όλοι οι εργαζόμενοι στα χέρια τους δικαστικές αποφάσεις καταβολής δεδουλευμένων. Σε ό,τι αφορά την καταβολή των δεδουλευμένων και των ασφαλιστικών εισφορών σε εφαρμογή δικαστικών αποφάσεων που εκδόθηκαν, σας ενημερώνω ότι η υποχρέωση βαραίνει τον οργανισμό, όχι το Υπουργείο Πολιτισμού. Στις σχετικές δίκες ο οργανισμός δεν παραστάθηκε καθόλου ούτε ζήτησε τη συνδρομή του Υπουργείου, οπότε δικάστηκε ερήμην.

Σε κάθε περίπτωση το ζήτημα της καταβολής των δεδουλευμένων και των ασφαλιστικών εισφορών δυνάμει τελεσίδικων δικαστικών αποφάσεων σε όσους εργαζόμενους έχουν τελεσίδικες δικαστικές αποφάσεις, θα τακτοποιηθεί στο πλαίσιο της εκκαθάρισης του φορέα με βάση τους κανόνες που θα κληθεί να εφαρμόσει ο εκκαθαριστής.

Για να απαντήσω τώρα στο δεύτερο ερώτημά σας, σας ενημερώνω ότι στο γεγονός ότι ο οργανισμός είχε πάψει να λειτουργεί από το 2015 σημαίνει πρακτικά ότι δεν είχε διοίκηση, είχε τα γραφεία κλειστά, δεν εκπλήρωνε τις υποχρεώσεις του και δεν είχε οποιασδήποτε μορφής έσοδα.

Επιπλέον, η μισθοδοσία του προσωπικού που δεν είχε απολυθεί είχε και αυτή διακοπεί. Ορισμένοι από τους καλλιτέχνες της Καμεράτα τους μουσικούς συνέχισαν την καλλιτεχνική και μόνο δραστηριότητά τους, συμμετέχοντας σε συναυλίες με διάφορα σχήματα με την άδεια του Συλλόγου «Φίλων της Μουσικής» χωρίς οποιαδήποτε εμπλοκή ή συνδρομή του Οργανισμού. Υπό τη μορφή αυτή οι μουσικοί της Καμεράτα συμμετείχαν στις εκδηλώσεις του προγράμματος «Όλη η Ελλάδα ένας πολιτισμός». Δεν είναι τόσο απλά τα πράγματα, είναι οργανισμός, Καμεράτα, δημόσιο.

Ολοκληρώνοντας, επισημαίνω ότι με τη λύση που προκρίναμε όχι μόνο αντιμετωπίζεται ένα πρόβλημα ετών αλλά ικανοποιείται και το αίτημα για την κάλυψη των αναγκών απασχόλησης των εργαζομένων στον οργανισμό ως συνέχεια της λύσης του φορέα και της θέσης του στο καθεστώς της εκκαθάρισης.

Γίνεται, λοιπόν, αντιληπτό ότι το Υπουργείο Πολιτισμού παρενέβη δραστικά με αποκλειστικό στόχο την επίλυση των ζητημάτων του οργανισμού και την αποκατάσταση των εργαζομένων, οι οποίοι αποκαθίστανται.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κύριε Γρηγοριάδη, τρία λεπτά και για εσάς.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, σας το λέω ειλικρινά και από την καρδιά μου, ήλπιζα να μου απαντήσετε ως Υπουργός Πολιτισμού και όχι ως Υπουργός Εθνικής Οικονομίας ή -συγγνώμη που θα το πω έτσι ωμά- ως ακόμα μία Υπουργός της «Κυριάκος Μητσοτάκης Α.Ε.». Όλες οι απαντήσεις σας -και δεν είναι τυχαίο και σας το λέω με το χέρι στην καρδιά- είχαν να κάνουν με το οικονομικό μέρος της υπόθεσης, σαν η Υπουργός Πολιτισμού της χώρας μας να μη συνειδητοποιεί ότι το οικονομικό μπορεί να είναι το πρώτο για τους λιμοκτονούντες μουσικούς της Καμεράτα, αλλά στην πραγματικότητα για το θέμα που συζητάμε είναι το τελευταίο.

Κοιτάξτε τι μου είπατε ούτε λίγο ούτε πολύ. Μου είπατε ότι παρέλειψα να αναφερθώ στο γεγονός ότι τους «βολέψατε», ότι τους βρήκατε δηλαδή αντίστοιχη θέση, αντίστοιχης μισθοδοσίας. Πάντα οικονομικό το θέμα. Η Καμεράτα, κυρία Υπουργέ, εκεί που τους βολέψατε θα πάψει να υφίσταται από αύριο το πρωί, ναι ή όχι; Δηλαδή, με τη ρύθμισή σας απλά μπαίνει η ταφόπλακα της Καμεράτας που ξέραμε, που αγαπούσαμε και μας τιμούσε στην Ελλάδα και στο εξωτερικό και είναι βέβαιο ότι δεν θα ξαναϋπάρξει.

Το γεγονός ότι οι οκτώ εναπομείναντες μουσικοί -αυτοί είναι που έχουν ασκήσει τα ένδικα μέσα και έχουν δικαιωθεί από την ελληνική δικαιοσύνη- συνεχίζουν να δουλεύουν μόνοι τους, κατά τη δική μου ταπεινή γνώμη, συνιστά την Καμεράτα υπαρκτή και ολοζώντανη. Κατά τη δική σας γνώμη, καθώς εκπροσωπείτε την «Κυριάκος Μητσοτάκης Α.Ε», επαναλαμβάνω, προφανώς δεν υφίσταται αφού δεν έχει έσοδα, αφού δεν είναι ένα οικονομικό μέγεθος ή αφού δεν πληροί τις οικονομιστικές προϋποθέσεις. Ωστόσο, η Καμεράτα είναι πολύ περισσότερα πράγματα από αυτό.

Κυρία Υπουργέ, κατά τη γνώμη μας, ο διάβολος στην τροπολογία σας κρύβεται στο άρθρο 3. Τι είναι το άρθρο 3, κυρία Υπουργέ μου; Είναι αυτό που αναφέρεται στην ευθύνη του εκκαθαριστή –γιατί έχουμε εκκαθάριση εν λειτουργία, πολύ πρωτότυπη διαδικασία για μια καλλιτεχνική ορχήστρα- και των διοικούντων τον ΜΕΟΕ, και ορίζει ότι οι διατελέσαντες νόμιμοι εκπρόσωποι και μέλη του ΜΕΟΕ κατά τη χρονική περίοδο πριν τον Απρίλιο του 2015 δεν ευθύνονται για οφειλές του οργανισμού προς τους καλλιτέχνες, το δημόσιο ή τα ασφαλιστικά ταμεία, ούτε ευθύνεται για τις πράξεις που τιμωρούνται και το αξιόποινο των πράξεων εξαλείφεται και τυχόν ποινική δίωξη παύει.

Σας ρωτώ ευθέως, κυρία Υπουργέ: Ο ΣΥΡΙΖΑ ή ο Σαμαράς -δεν ξέρω ποιος από τους δύο ούτε θέλω να μάθω- έβαλε την κατάπτυστη αυτή διοίκηση η οποία παραιτήθηκε και άφησε την Καμεράτα στην τύχη της, χωρίς να αιτιολογήσει καν την παραίτησή της σύσσωμη. Η αλήθεια είναι ότι η Καμεράτα δεν έπαψε να λειτουργεί. Σωστά; Εσείς, λοιπόν, παρεμβαίνετε στη δικαιοσύνη με την τροπολογία σας αυτή και τι κάνετε; Καθώς ψηφίστηκε αυτή η τροπολογία εσείς υπερβαίνετε τη δικαιοσύνη, την ώρα που η υπόθεση εξελίσσεται στη δικαιοσύνη. Επίσης, αναφέρετε στην τροπολογία σας ότι η ορχήστρα δεν λειτουργεί από το 2015 και εντεύθεν.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Σας λέω, λοιπόν, ότι είναι προφανές ότι λειτουργεί καθώς την καλέσατε εσείς οι ίδιοι στο «Όλη η Ελλάδα ένας Πολιτισμός» πέρυσι. Επίσης, νομίζω ότι δεν μου απαντήσετε γιατί αρνείστε να εφαρμόσετε την δικαστική απόφαση και να εξοφλήσετε επιτέλους τους ανθρώπους που έχουν δικαιωθεί στα δικαστήρια της Ελλάδας.

Θα μου δώσετε, κύριε Πρόεδρε, ακόμα λίγο χρόνο, διότι θέλω να πω κάτι ακόμα στην κυρία Υπουργό.

Ξέρετε, κυρία Υπουργέ, οι άνθρωποι αυτοί βρίσκονται σε θλίψη και οργή. Εσείς τους αντιμετωπίζετε σαν να είναι μια ανώνυμη εταιρεία υπό πτώχευση. Τους λέτε, δηλαδή, ότι αποτελείτε έναν μπελά πια για το κράτος, καθώς δεν μπορείτε να είσαστε κερδοφόροι –δεν ξέρω τι ακριβώς μπορεί να σκέφτεστε στη λογική αυτή- και επομένως, εγώ επιλύω το πρόβλημα με γνώμονα πώς θα εξαλείψω τον οικονομικό μπελά από το κράτος, πώς θα μειώσω την οικονομική ζημία. Είστε, όμως, κυρία Μενδώνη, Υπουργός Πολιτισμού. Αυτό αφήστε το στον κ. Σταϊκούρα. Ο δικός σας σκοπός είναι να υψώνετε το κράτος στον πολιτισμό και στις τέχνες. Η εξαφάνιση της Καμεράτα κάνει ακριβώς το αντίθετο.

Ευχαριστώ για την ανοχή και με συγχωρείτε, κύριε Πρόεδρε.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Απόστολος Αβδελάς):** Παρακαλώ, τι λέτε!

Τον λόγο έχει η κ. Μενδώνη για τρία λεπτά για την δευτερολογία της. Μη μου ξεφύγετε πάλι όμως στα έξι λεπτά σας παρακαλώ.

Ορίστε, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε Βουλευτά, λιμοκτονούν από τη μία, αλλά ενοχλείστε που τακτοποιούνται σε άλλα νομικά πρόσωπα ιδιωτικού δικαίου. Προφανώς δεν έχετε αντιληφθεί ότι η Καμεράτα υπήρξε μία πολύ σημαντική ορχήστρα –το είπα και εγώ άλλωστε κάποια στιγμή ότι είναι ένα brand- που μετά την εκκαθάριση θα την ενεργοποιήσουμε ξανά. Αλλά η εκκαθάριση πρέπει να γίνει.

Και δεν έχετε πιθανότατα αντιληφθεί ότι το Υπουργείο Πολιτισμού μπορεί να είναι Υπουργείο Πολιτισμού αλλά δεν αυθαιρετεί. Είναι υποχρεωμένο να υπακούει στους νόμους τους κράτους. Είναι υποχρεωμένο να λαμβάνει υπ’ όψιν του όλα τα δημοσιονομικά δεδομένα και, κυρίως, δεν μπορεί να αυθαιρετεί πληρώνοντας ή μη πληρώνοντας εργαζομένους. Είναι υποχρεωμένο ως Υπουργείο Πολιτισμού να ακολουθεί κανόνες.

Η Καμεράτα, λοιπόν –γι’ αυτό αναφέρθηκα στο ιδρυτικό νόμο- είναι άμεσα εξαρτημένη και συνδεδεμένη με τον Μουσικό και Εκπαιδευτικό Οργανισμό Ελλάδας και όχι απευθείας με το δημόσιο. Αυτό δημιουργεί υποχρεώσεις του οργανισμού, της Καμεράτα, του δημοσίου. Ο καθένας, λοιπόν, στον ρόλο του.

Ακριβώς, λοιπόν, επειδή για εμάς από τον Αύγουστο του 2019 η επίλυση του θέματος της Καμεράτα ήταν προτεραιότητα, γι’ αυτό καταλήξαμε στην τροπολογία την οποία προτείναμε και η οποία ψηφίστηκε. Και σας βεβαιώ ότι δεν θα μπορούσε να γίνει διαφορετικά, εάν αναλογιστεί κανείς τη ζοφερή κατάσταση που επικρατούσε εντός του φορέα που περιγράφεται χαρακτηριστικά στο πρακτικό της συνεδρίασης του διοικητικού συμβουλίου στις 30-4-2015. Είναι δημόσια έγγραφα αυτά. Μπορείτε να τα πάρετε να τα διαβάσετε. Δεν ήταν τότε και ιδιαίτερα τιμητική η κατάσταση ούτε τόσο όμορφη η εικόνα και η ατμόσφαιρα. Γι’ αυτό άλλωστε οδηγήθηκαν όλοι σε παραίτηση.

Ειδικότερα κατά τον χρόνο εκείνο βρισκόταν σε εκκρεμότητα η καταβολή στον οργανισμό της δεύτερης δόσης της τακτικής επιχορήγησης του Υπουργείου, καθώς και η καταβολή οφειλομένων ποσών από δημόσιους και ιδιωτικούς φορείς προερχομένων από τη συμμετοχή της Καμεράτα σε εκδηλώσεις. Κατά συνέπεια το ταμείο του οργανισμού δεν διέθετε ταμειακά διαθέσιμα, με αποτέλεσμα να είναι αδύνατη η κάλυψη του μηνιαίου κόστους μισθοδοσίας, των ασφαλιστικών και φορολογικών υποχρεώσεων του φορέα και των οφειλών προς προμηθευτές και εκτάκτους μουσικούς. Η κατάσταση αυτή διαμορφώθηκε παρά τις προσπάθειες του τότε διοικητικού συμβουλίου να αποτραπεί η παύση λειτουργίας του οργανισμού. Ήταν μια περίοδος που η ηγεσία του Υπουργείου Πολιτισμού ενώ ήταν πλήρως ενημερωμένη για τα προβλήματα, δεν δέχθηκε ποτέ να συναντηθεί ο τότε Αναπληρωτής Υπουργός Πολιτισμού με το διοικητικό συμβούλιο προκειμένου να βρεθεί μία αποδεκτή λύση.

Η έλλειψη, λοιπόν, ανταπόκρισης από πλευράς του Υπουργείου Πολιτισμού διόγκωσε τα προβλήματα, και τελικά, οδήγησαν στην παραίτηση σύσσωμου του διοικητικού συμβουλίου τον Απρίλη 2015. Στις αρχές Αυγούστου 2019, εξετάστηκε το ενδεχόμενο διορισμού νέων μελών στο διοικητικό συμβούλιο, προκειμένου να γίνει ακόμα μία προσπάθεια για την επίλυση των ζητημάτων του φορέα. Για τον λόγο αυτό ζητήσαμε με έγγραφό μου από τον Σύλλογο «Οι φίλοι της μουσικής» να υποδείξουν συμβούλους. Ουδείς όμως από τους συμβούλους δέχθηκε να μπει στο διοικητικό συμβούλιο, ούτε κανένα άλλο μέλος, ακριβώς διότι υπήρχε μία έκρυθμη κατάσταση στον οργανισμό.

Κατόπιν αυτού, δεν μπορούσαμε να κάνουμε τίποτε άλλο απ’ αυτά που κάναμε. Με τα προβλεπόμενα στα άρθρα 98 και 99 του ν.4812 επιλύεται οριστικά το θέμα της εξυγίανσης του Μουσικού και Εκπαιδευτικού Οργανισμού δια της λύσεως και εκκαθάρισής του και κυρίως, το ζήτημα της αποκατάστασης όχι μόνο των οκτώ μουσικών, αλλά των δεκαέξι εργαζομένων οι οποίοι -όπως είπα- θα απασχοληθούν σε άλλα νομικά πρόσωπα.

Επιπλέον, επανέρχομαι και σας λέω ότι οι δικαστικές αποφάσεις αφορούν κατά πρώτον στον Μουσικό και Εκπαιδευτικό Οργανισμό. Από εκεί και πέρα -όπως γνωρίζετε πολύ καλά- η διοίκηση σε τελεσίδικες υπουργικές αποφάσεις είναι υποχρεωμένη να συμμορφώνεται.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Καλή συνέχεια και στους δύο.

Έχω μία ανακοίνωση προς το Σώμα.

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Υποδομών και Μεταφορών: «Κύρωση της από 24-06-2021 Συμφωνίας Τροποποίησης Διατάξεων της από 31-05-2007 Σύμβασης Παραχώρησης για το Έργο «Μελέτη, Κατασκευή, Χρηματοδότηση, Λειτουργία, Συντήρηση και Εκμετάλλευση του Αυτοκινητοδρόμου Κεντρικής Ελλάδος (Ε65)» που κυρώθηκε με τον ν.3597/2007 (Α΄168), όπως αυτή τροποποιήθηκε: 1) με την από 28-11-2013 «Συμφωνία Τροποποίησης Διατάξεων της Σύμβασης Παραχώρησης» που κυρώθηκε με το άρθρο δεύτερο του ν. 4219/2013 «Κύρωση των Συμφωνιών Τροποποίησης των συμβάσεων παραχώρησης των μεγάλων οδικών έργων και ρύθμιση συναφών θεμάτων» (Α΄269), 2) με την από 19-12-2013: «Συμφωνία Τροποποίησης Διατάξεων της από 28-11-2013 Συμφωνίας Τροποποίησης Διατάξεων Σύμβασης Παραχώρησης» που κυρώθηκε με το άρθρο 44 του ν.4354/2015 «Διαχείριση των μη εξυπηρετούμενων δανείων, μισθολογικές ρυθμίσεις και άλλες επείγουσες διατάξεις εφαρμογής της συμφωνίας δημοσιονομικών στόχων και διαρθρωτικών μεταρρυθμίσεων» (Α΄176)» και 3) με την από 11-12-2018 «Συμφωνία Τροποποίησης Διατάξεων της Σύμβασης Παραχώρησης» που κυρώθηκε με το άρθρο πρώτο του ν.4586/2018 (Α΄217)».

Προχωράμε στην τρίτη με αριθμό 910/29-6-2021 επίκαιρη ερώτηση του πρώτου κύκλου του Βουλευτή Β2’ Δυτικού Τομέα Αθηνών του ΜέΡΑ25 του κ. Κρίτωνα - Ηλία Αρσένη προς τον Υπουργό Ναυτιλίας και Νησιωτικής Πολιτικής με θέμα: «Παραλιακό μέτωπο Θεσπρωτίας: εκτός από τις λιμενικές εγκαταστάσεις πωλούνται και οι παραλίες».

Κύριε Αρσένη, καλησπέρα σας και καλή εβδομάδα, έχετε για δυο λεπτά τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Καλησπέρα σας, κύριε Πρόεδρε, ευχαριστώ πολύ.

Κύριε Υπουργέ, το θέμα είναι συγκλονιστικό. Δυστυχώς, δεν έχουν στραφεί προς τα εκεί τα φώτα της δημοσιότητας. Όμως, για οποιονδήποτε μαθαίνει ότι μαζί με το λιμάνι της Ηγουμενίτσας ετοιμάζεστε να πουλήσετε σχεδόν όλες τις παραλίες της Θεσπρωτίας, είναι κάτι το αδιανόητο. Έχουμε πάει σε ένα νέο επίπεδο διάλυσης της δημόσιας περιουσίας. Εδώ δεν πουλάτε μόνο ένα έτοιμο λιμάνι, τη δυτική πύλη εισόδου της Ελλάδας μαζί με την Πάτρα, τη δυτική πύλη της Εγνατίας Οδού, όπου έχουν γίνει όλες οι απαραίτητες επενδύσεις, πουλάτε πλέον τις παραλίες από τα Σύβοτα μέχρι τα αλβανικά σύνορα. Πουλάτε δυο αλιευτικά καταφύγια από ψαροχώρια, που οι ψαράδες δεν έχουν πουθενά αλλού να πάνε το καταφύγιό τους. Είναι αδιανόητο. Στην ουσία δεν θα είναι ο καινούργιος ιδιοκτήτης του λιμανιού, θα είναι ο καινούργιος φεουδάρχης, που θα ελέγχει τη μοίρα του τόπου. Πουλάτε, βέβαια και την κεντρική οδό της Ηγουμενίτσας και τόσα όλα. Είναι αδιανόητο.

Εσείς έχετε δεσμευτεί από τον Φεβρουάριο του 2020 ότι όλο αυτό που λέγεται χερσαία έκταση θα επιστραφεί στην κοινωνία. Μέχρι στιγμής, όμως, δεν έχει γίνει τίποτα προς αυτή την κατεύθυνση. Αντιδρούν πλέον και οι ίδιοι, τα στελέχη της Νέας Δημοκρατίας στη Θεσπρωτία, οι οποίοι τόσο καιρό πίστευαν τα λόγια σας και τώρα βλέπουν ότι μένουν εκτεθειμένοι και να οδηγείται όλος ο νομός προς πώληση, τελικά. Όλες οι παραλίες!

Τους είπατε πριν από λίγο ότι μάλλον θα λυθεί το ζήτημα και ότι θα αποφασίσει αυτή την εβδομάδα η αντίστοιχη επιτροπή για τις ιδιωτικοποιήσεις των λιμανιών. Θέλω να είστε σαφείς. Δεν ξέρετε τι θα αποφασίσει η επιτροπή;

Δεύτερον, πώς ενώ έχετε μπει στη δεύτερη φάση του διαγωνισμού, θα αλλάξετε τους όρους του διαγωνισμού, χωρίς να τον ακυρώσετε; Αυτές οι παραλίες και ο κεντρικός δρόμος της Ηγουμενίτσας βρίσκονταν στην πρώτη φάση του διαγωνισμού. Ρητά αναφερόσασταν στον διαγωνισμό. Δεσμεύεστε να ακυρώσετε το διαγωνισμό; Δεσμεύεστε να αποδοθούν πραγματικά στην κοινωνία οι παραλίες της, ο χώρος της, η γη της;

Επίσης, μετονομάζετε ξαφνικά τα αλιευτικά καταφύγια σε τουριστικά και ξεσπιτώνετε τους ψαράδες, που δεν θα έχουν μέρος να ελλιμενίσουν τα καράβια τους. Πείτε μας: Δεσμεύεστε να σταματήσετε την εκποίηση των αλιευτικών καταφυγίων; Δεν είναι μαρίνες, είναι τα μέρη που ελλιμενίζουν οι ψαράδες τα καΐκια τους. Δεν έχουν πουθενά αλλού να τα βάλουν.

**ΠΡΟΕΔΡΕΥΩΝ (Απόστολος Αβδελάς):** Θα απαντήσει ο Υπουργός Ναυτιλίας και Νησιωτικής Πολιτικής κ. Ιωάννης Πλακιωτάκης.

Κύριε Ιωάννη Πλακιωτάκη, καλησπέρα σας και καλή εβδομάδα. Έχετε τον λόγο για τρία λεπτά.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κατ’ αρχάς, επιτρέψτε μου να εκφράσω τα θερμά μου συλλυπητήρια για τον θάνατο του πρώην Υπουργού Τάσου Νεράντζη, ενός πολιτικού με ήθος, ιδρυτικού στελέχους της Νέας Δημοκρατίας, που υπηρέτησε με συνέπεια, αλλά και αποφασιστικότητα και την παράταξη και τον κοινοβουλευτισμό. Ήταν ένας πολιτικός, του οποίου πρώτη προτεραιότητα ήταν πάντα ο πολίτης και η εφαρμογή συγκεκριμένων πολιτικών. Τα θερμά μου συλλυπητήρια στην οικογένειά του. Αιωνία του η μνήμη.

Τώρα, για τα θέματα τα οποία έθεσε ο κύριος συνάδελφος, κατ’ αρχάς, θέλω θα τον ευχαριστήσω, γιατί μου δίνεται για μια ακόμα φορά η ευκαιρία να απευθυνθώ στο ελληνικό Κοινοβούλιο για ένα πολύ σημαντικό ζήτημα γεωπολιτικής, γεωστρατηγικής και οικονομικής αξίας όχι μόνο για την χώρα μας, αλλά ιδιαίτερα για τις τοπικές οικονομίες και κοινωνίες. Αναφέρομαι στην αξιοποίηση του λιμένος Ηγουμενίτσας.

Ένας διεθνής διαγωνισμός είναι ήδη σε εξέλιξη κι έχουμε περάσει στη δεύτερη φάση. Στην πρώτη φάση συμμετείχαν εννέα επενδυτικά σχήματα, στη δεύτερη επτά, γεγονός που αποδεικνύει την ορθότητα της πολιτικής επιλογής της Κυβέρνησης να προχωρήσει στην αξιοποίηση των περιφερειακών λιμένων της χώρας, αφού η πολύ μεγάλη συμμετοχή εξωχώριων και εγχώριων επενδυτικών σχημάτων πιστοποιεί ότι η αξιοποίηση των περιφερειακών λιμένων της χώρας μπορεί να συνεισφέρει τα μέγιστα και στην ανάπτυξη της εθνικής μας οικονομίας, αλλά και των τοπικών κοινωνιών.

Προσφάτως, επισκέφθηκα την Ηγουμενίτσα για δεύτερη φορά -άλλωστε είχα δεσμευτεί γι’ αυτό- προκειμένου να συνεχίσουμε τον εποικοδομητικό διάλογο με τους θεσμικούς φορείς, αλλά και τους φορείς της τοπικής αυτοδιοίκησης, αλλά και του Οργανισμού Λιμένος Ηγουμενίτσας.

Κύριε συνάδελφε, πολύ σύντομα το λιμάνι της Ηγουμενίτσας θα παίξει πρωταγωνιστικό ρόλο στον νέο χάρτη μεταφορών στην ευρύτερη περιοχή της Ανατολικής Μεσογείου και βέβαια, πολύ σημαντικό ρόλο και έσοδα θα έχει, πέρα από την εθνική μας οικονομία και η τοπική κοινωνία και οικονομία.

Εδώ μου δίνεται η ευκαιρία να ξεκαθαρίσω για μία ακόμα φορά ότι σε καμμία περίπτωση δεν μιλάμε για πώληση του λιμένα Ηγουμενίτσας. Για να ξεκαθαρίσουμε και τις έννοιες, μιλάμε για μακροχρόνια μίσθωση έναντι συγκεκριμένου τιμήματος συγκεκριμένων επενδύσεων και βέβαια, εσόδων για τον κρατικό προϋπολογισμό.

Η Κυβέρνηση, λοιπόν, προχωράει στην αξιοποίηση του λιμένος Ηγουμενίτσας κι επειδή ακριβώς βρισκόμαστε στη δεύτερη φάση δεσμεύτηκα ότι θα αποδοθούν στην τοπική κοινωνία και το βόρειο τμήμα του λιμένος Ηγουμενίτσας και βέβαια, η περιοχή του Δρεπάνου, αφού είχα δηλώσει εξαρχής ότι εκτάσεις οι οποίες δεν συνδέονται με λιμενικές δραστηριότητες ή παροχή λιμενικών υπηρεσιών θα εξαιρεθούν από την διαδικασία παραχώρησης. Επομένως και οι δύο αυτές εκτάσεις θα εξαιρεθούν από τη διαδικασία της παραχώρησης και ομοίως, θα εξαιρεθούν και συγκεκριμένα τμήματα της χερσαίας ζώνης στα καταφύγια Σαγιάδας, Πλαταριάς και στα Σύβοτα.

Πότε θα γίνουν όλα αυτά; Όλα αυτά θα αποτυπωθούν επισήμως πριν την κατάθεση των δεσμευτικών προσφορών. Πρόκειται για μία διαδικασία, η οποία δεν μπορεί να λυθεί μέσα σε λίγες μέρες, απαιτεί χρόνο. Το σημαντικό, όμως, είναι ότι προχωράμε. Και προχωράμε, υπηρετώντας τον στόχο της ανάπτυξης του λιμανιού της Ηγουμενίτσας και διασφαλίζοντας το καλύτερο και για την πόλη και για την περιοχή.

Τώρα, όσον αφορά τα αλιευτικά καταφύγια για τα οποία με ρωτήσατε, ο Οργανισμός Λιμένος Ηγουμενίτσας λαμβάνοντας υπ’ όψιν την αναγκαιότητα διασφάλισης του ύφους και του διττού σκοπού των καταφυγίων, συνέβαλε, ώστε να προβλεφθεί αφ’ ενός στην απόφαση μετατροπής του υφιστάμενου λιμενίσκου Συβότων, σε καταφύγιο τουριστικών σκαφών η δέσμευση για την εξασφάλιση εναλλακτικών θέσεων για την εξυπηρέτηση των επαγγελματικών αλιευτικών σκαφών -υπάρχει, άλλωστε, και σχετικό ΦΕΚ- και αφ’ ετέρου στα καταφύγια Πλαταριάς και Σαγιάδας να συμπεριληφθεί στη μελέτη περιβαλλοντικών επιπτώσεων η διατήρηση και η εξακολούθηση εξυπηρέτησης του υφιστάμενου αριθμού επαγγελματιών αλιέων. Επομένως, δεν υφίσταται κανένα θέμα σχετικά με την εξακολούθηση ελλιμενισμού και εξυπηρέτησης των επαγγελματικών αλιέων των συγκεκριμένων περιοχών.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ,

Ορίστε, κύριε Αρσένη, έχετε τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, αναρωτιέμαι κατ’ αρχάς, γιατί δεσμευτήκατε τον Φεβρουάριο του 2020 ότι θα εξαιρεθεί η χερσαία έκταση, δηλαδή οι παραλίες του νομού, από την πώληση ή παραχώρηση, όπως ήταν για πάρα πολλές δεκαετίες, του λιμανιού της Ηγουμενίτσας, αφού δεν έχει διαφορά. Ξέρετε γιατί δεν έχει διαφορά; Διότι συνήθως αυτά πηγαίνουν μετά και ανανεώνονται συνεχώς. Είναι το ίδιο με την πώληση. Όμως, σε κάθε περίπτωση ας δεχτούμε ότι έχει μικρή διαφορά η ιδιωτικοποίηση από την παραχώρηση. Αυτή η διαφορά υπάρχει για κάποιες μελλοντικές γενεές.

Έρχομαι στην ουσία. Εσείς δεσμευτήκατε τον Φεβρουάριο του 2020. Γιατί δεν υλοποιήθηκε μέχρι τώρα η δέσμευσή σας; Και τι θα αλλάξει αυτήν την εβδομάδα; Ακούμε την επαναδέσμευσή σας μέσα στην Αίθουσα της Ολομέλειας. Όμως, η τοπική κοινωνία ακούει διαρκώς αυτή τη δέσμευση και βλέπει να προχωράει ο διαγωνισμός, βλέπει να έχουν πλέον ξεκαθαριστεί ποιοι είναι οι επτά «μνηστήρες», οι οποίοι έχουν κάνει μια πρόταση και έχουν συμμετάσχει σε έναν διαγωνισμό με βάση και αυτή τη χερσαία ζώνη, όπως βλέπει και το τεράστιο όφελος του να έχεις και να αξιοποιείς τις παραλίες ενός νομού για τον κεντρικό δρόμο της πρωτεύουσας και να έχεις όλα τα οικονομικά οφέλη.

Όμως, εδώ βλέπω ότι για ακόμα μία φορά μπερδεύετε και τις έννοιες. Μιλάτε για γεωπολιτική και γεωστρατηγική σημασία. Τίνος; Το να πουλήσουμε ένα λιμάνι μας έχει μεγάλη γεωπολιτική και γεωστρατηγική σημασία για την Ελλάδα. Πραγματικά, δηλαδή, έχουμε φέρει το πάνω κάτω! Με αυτή τη λογική και το να πουλήσουμε την Ακρόπολη, έχει βεβαίως τεράστια γεωστρατηγική σημασία, όπως και το να πουλήσουμε πόλεις ολόκληρες έχει τεράστια γεωστρατηγική σημασία, αλλά όχι για εμάς, πόσω μάλλον όταν χαίρεστε που θα συμμετάσχουν μεγάλοι ξένοι όμιλοι.

Τώρα μιλάτε για τα έσοδα. Εδώ, βέβαια, πρέπει να ανατρέξουμε και στην ιστορία και στην εμπειρία του ΣΥΡΙΖΑ, όπου πουλώντας το λιμάνι της Θεσσαλονίκης πήρε στα χέρια αυτό τον πραγματικά σημαντικότατο εθνικό πόρο για τη χώρα, δηλαδή για ένα σημαντικό λιμάνι εισόδου ανέκαθεν πήρε 231 εκατομμύρια ευρώ. Μελλοντικά δε, με διάφορα έσοδα του δημοσίου θα φτάσει στο 1 δισεκατομμύριο. Όμως, τα λεφτά που πήρε στην τσέπη ήταν 231 εκατομμύρια ευρώ. Τα άλλα είναι έσοδα για τη χρήση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όσο για το λιμάνι του Πειραιά, πήρε 368 εκατομμύρια ευρώ πάλι το 2016 για το 67%. Για τέτοια «χαρτζιλίκια» ξεπουλάτε τη δημόσια περιουσία, τα αναπτυξιακά εργαλεία, που έχει αυτός ο τόπος για να σχεδιάσει την επόμενη μέρα. Μη λέτε ότι γίνεται για το δημόσιο συμφέρον. Εδώ έχουμε εξυπηρετήσεις συμφερόντων. Η Ελλάδα και το δημόσιο συμφέρον και οι κάτοικοι αυτού του τόπου, προφανώς κάθε άλλο παρά εξυπηρετούνται από αυτά τα σχέδιά σας.

Παρακαλώ πολύ, θέλω να είστε σαφείς για το πώς θα αλλάξουν οι όροι του διαγωνισμού, όταν αναφέρετε ρητά όλες αυτές τις παραλίες και την κεντρική οδό στους όρους του διαγωνισμού. Ποια είναι η διαδικασία; Διότι μέχρι στιγμής, φαίνεται ότι η δέσμευσή σας είναι ανεφάρμοστη. Βέβαια, καταργείστε τον ίδιο τον διαγωνισμό και ξεκινήστε από την αρχή.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αρσένη.

Ορίστε, κύριε Πλακιωτάκη, έχετε τρία λεπτά για τη δευτερολογία σας.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Κοιτάξτε, θα παραβλέψω το ιδεολογικό και πολιτικό ζήτημα που αναφέρεται στις αξιοποιήσεις των δημόσιων υποδομών της χώρας, αλλά θέλω να το ξεκαθαρίσω για μία ακόμη φορά.

Κύριε συνάδελφε, μιλάμε για μακροχρόνια μίσθωση. Δεν μιλάμε για πώληση, πόσω δε μάλλον για ξεπούλημα. Άρα, ο υποψήφιος επενδυτής ουσιαστικά, θα προχωρήσει σε μία μακροχρόνια μίσθωση. Όμως, θα αναλάβει τη δέσμευση για συγκεκριμένο χρονικό διάστημα και για συγκεκριμένες επενδύσεις και προφανώς, τα δημόσια ταμεία θα έχουν έσοδα από όλα αυτά. Με τη λήξη της σύμβασης παραχώρησης, εάν ο υποψήφιος επενδυτής επιθυμεί να παραμείνει, προφανώς θα πρέπει να γίνει νέος διαγωνισμός. Άρα μιλάμε για εκ νέου έσοδα για τον κρατικό προϋπολογισμό.

Το σύνολο των επενδύσεων που θα γίνουν στη διάρκεια της σύμβασης παραχώρησης είναι περιουσία του ελληνικού δημοσίου. Το λέμε για τον κάθε επενδυτή, ο οποίος θα επενδύσει στα λιμάνια. Το ίδιο γίνεται και στα αεροδρόμιά μας. Δεν έχει βελτιωθεί το επίπεδο εξυπηρέτησης των Ελλήνων πολιτών και των επισκεπτών της χώρας; Δεν έχει αναβαθμιστεί το τουριστικό μας προϊόν; Το ίδιο ακριβώς θέλουμε να κάνουμε και στα λιμάνια μας, να αξιοποιήσουμε τα συγκριτικά πλεονεκτήματα του κάθε λιμανιού ξεχωριστά. Υπάρχει πολύ μεγάλο ενδιαφέρον και αυτή τη στιγμή είναι σε εξέλιξη τέσσερις διεθνείς διαγωνισμοί. Οι τρεις έχουν περάσει στη δεύτερη φάση -Αλεξανδρούπολη, Καβάλα και Ηγουμενίτσα- και η αξιοποίηση του λιμένος Ηρακλείου είναι στην πρώτη φάση.

Άρα, κύριε συνάδελφε, αξιοποιούμε τις δημόσιες υποδομές της χώρας και τα συγκριτικά πλεονεκτήματα του κάθε λιμανιού ξεχωριστά. Το λιμάνι της Ηγουμενίτσας έχει τεράστια γεωπολιτική και γεωστρατηγική αξία. Τέμνονται η Εγνατία Οδός και η Ιόνια Οδός. Φυσικά, υπάρχουν περαιτέρω δυνατότητες ανάπτυξης του συγκεκριμένου λιμανιού.

Τώρα θα σας απαντήσω γιατί δεν έχει γίνει η απόδοση των συγκεκριμένων τμημάτων. Αναφέρθηκε το βόρειο τμήμα της χερσαίας ζώνης του λιμένα της Ηγουμενίτσας και γιατί δεν έχει αποδοθεί ακόμα στην τοπική κοινωνία η περιοχή του Δρεπάνου.

Πέρα από την απόφαση της προηγούμενης Διοίκησης του Οργανισμού Λιμένος Ηγουμενίτσας, δεν είχαν προχωρήσει οι διαδικασίες νομιμοποίησης παραχώρησης και τελικά απόδοσης των συγκεκριμένων εκτάσεων στην τοπική κοινωνία. Αυτή η διαδικασία υλοποιείται τώρα και είναι ανεξαρτήτως των χρονικών πλαισίων του διαγωνισμού.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ. Καλή συνέχεια, κύριε Πλακιωτάκη.

Ο κ. Αρσένης παραμένει γιατί δική του είναι και η επόμενη ερώτηση.

Επομένως, θα συζητηθεί τώρα η έκτη με αριθμό 917/2-7-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Άμεση διόρθωση σχολικών συγγραμμάτων που διαδίδουν κακοποιητικό και αντιεπιστημονικό λόγο».

Ορίστε, κύριε Αρσένη, έχετε δύο λεπτά για το ξεκίνημα.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ, κύριε Πρόεδρε.

Κύριε Υπουργέ, την Πέμπτη 24 Ιουνίου διεξήχθησαν οι εξετάσεις του μαθήματος «Υγιεινή» για τα επαγγελματικά λύκεια. Στο σχολικό εγχειρίδιο, στην ενότητα 4.5.4. «Σεξουαλικώς Μεταδιδόμενα Νοσήματα» υπάρχει ένας ισχυρισμός ότι ένας από τους παράγοντες της εξάπλωσής τους είναι η διάδοση της ομοφυλοφιλίας.

Ήδη έχετε λάβει επιστολές και από το Πολύχρωμο Σχολείο, αναγνωρισμένο φορέα για την καταπολέμηση των διακρίσεων στην εκπαίδευση, αλλά και από τη «Θετική Φωνή», οργάνωση που δραστηριοποιείται ενεργά στο θέμα της σεξουαλικής υγείας και ειδικά στα θέματα εξέτασης και πρόληψης του HIV και των σεξουαλικώς μεταδιδόμενων λοιμώξεων.

Έχετε λάβει και σχετικές επιστολές, στις οποίες δεν απαντήσατε ποτέ. Η έννοια ότι οι λοιμώξεις αυτές -γιατί ως «νοσήματα» πλέον δεν αναφέρονται πουθενά, έχει τελειώσει αυτή η ορολογία επίσης εδώ και πάρα πολλές δεκαετίες- μεταφέρονται, διαδίδονται μέσω της ομοφυλοφιλίας, προφανώς είναι κάτι βαθιά ομοφοβικό και ρατσιστικό και σας ζητάω να γίνει άμεση αλλαγή του συγγράμματος. Θα μου έκανε έκπληξη να μη συμφωνείτε.

Η ίδια η έννοια της διάδοσης της ομοφυλοφιλίας είναι σαν η ομοφυλοφιλία να είναι μία ασθένεια που διαδίδεται. Όλο αυτό είναι βαθιά σκοταδιστικό και αναχρονιστικό. Δεν υπάρχει πουθενά αλλού στον κόσμο. Δεν θέλω καν να προσβάλω κάποια άλλη χώρα, παρομοιάζοντάς την με εμάς.

 Αυτήν τη στιγμή έχουμε και τον Παγκόσμιο Οργανισμό Υγείας και το Ευρωπαϊκό Κέντρο Πρόληψης Νοσημάτων και τον αντίστοιχο αμερικανικό οργανισμό, που εδώ και δεκαετίες έχουν αλλάξει αυτούς τους ορισμούς και αποχαρακτήρισαν τις σεξουαλικές επαφές μεταξύ ατόμων του ιδίου φύλου ως παράγοντα εξάπλωσης των σεξουαλικώς μεταδιδόμενων λοιμώξεων.

Σας ζήτησα όταν κατέθεσα την ερώτηση έγκαιρα, να διαγραφτεί το συγκεκριμένο θέμα, να πάρουν όλοι οι μαθητές και οι μαθήτριες τον μέγιστο βαθμό, γιατί πραγματικά είναι ένα το να διαδίδεται τον ρατσισμό και την ομοφοβία μέσα από τα συγγράμματα και είναι ένα άλλο να βάζετε τα παιδιά να τα αποστηθίζουν και να κρίνεται το αν θα μπουν στο πανεπιστήμιο από το εάν αποστήθισαν καλά τον ρατσισμό. Αυτό είναι απαράδεκτο.

Σας κάλεσα να το κάνετε όπως σας έχουν καλέσει να το κάνετε και οι οργανώσεις, που παλεύουν για το ζήτημα. Παρακαλώ πολύ το λιγότερο που θέλω είναι η δέσμευσή σας ότι άμεσα θα διαγραφεί αυτή η παράγραφος από το εισηγητικό μάθημα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αρσένη.

Θα απαντήσει η Υφυπουργός Παιδείας και Θρησκευμάτων κ. Μακρή.

Κυρία Μακρή, καλησπέρα σας, καλή εβδομάδα. Έχετε τρία λεπτά για την πρωτολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πάρα πολύ.

Θα μου επιτρέψετε πριν απαντήσω να ενώσω και εγώ τα συλλυπητήριά μου με τον κ. Πλακιωτάκη. Είχα την τύχη να βρεθώ μαζί με τον Νεράντζη, τον Πρόεδρο, τον Υπουργό, στα βουλευτικά έδρανα. Τον συνάντησα πριν από λιγότερο από έναν μήνα και μου δόθηκε η ευκαιρία να επαναλάβω την εκτίμησή μου. Θέλω να πω και δημόσια ότι ήταν ένας κοινοβουλευτικός άνδρας, ο οποίος υπηρέτησε και την πατρίδα και την παράταξη από σημαντικές θέσεις ευθύνης με επάρκεια και εντιμότητα. Καλό παράδεισο να έχει.

Κύριε συνάδελφε, θέλω να σας πω απαντώντας στην ερώτησή σας ότι το Υπουργείο Παιδείας και Θρησκευμάτων κάνει βαθιές, σημαντικές μεταρρυθμίσεις στην παιδεία και από τον Σεπτέμβρη της επόμενης σχολικής χρονιάς το σχολείο μας θα ενισχύσει περισσότερο την καλλιέργεια δεξιοτήτων και την παροχή ίσων ευκαιριών και προοπτικών ζωής.

Το νέο σχολείο γίνεται πιο αυτόνομο και οι εκπαιδευτικοί μας θα αναλαμβάνουν περισσότερες δημιουργικές πρωτοβουλίες, ενώ θα οδηγεί και σε εναλλακτικές εκπαιδευτικές διαδρομές. Αυτές οι αλλαγές στην παιδεία υπήρξαν άλλωστε προεκλογική δέσμευση της Νέας Δημοκρατίας και ειδικότερα σε ό,τι αφορά στο πρόγραμμα της σεξουαλικής διαπαιδαγώγησης και ο ίδιος ο Πρωθυπουργός έχει εξαγγείλει την επέκτασή του σε όλα τα σχολεία από την επόμενη σχολική χρονιά.

Μία από τις ριζικές μεταρρυθμίσεις είναι το εργαστήριο δεξιοτήτων. Εφαρμόστηκε πιλοτικά το σχολικό έτος 2020 - 2021 σε διακόσιες δεκαοκτώ μονάδες -νηπιαγωγεία, δημοτικά, γυμνάσια- και τώρα επεκτείνονται υποχρεωτικά σε όλους τους τύπους των σχολικών μονάδων, όπως σας είπα, στα νηπιαγωγεία, στα δημοτικά και στα γυμνάσια. Ο κύριος στόχος είναι η ενίσχυση των δεξιοτήτων των μαθητών και των μαθητριών μέσα από θεματικές ενότητες, που προκύπτουν από τους παγκόσμιους δείκτες της αειφόρου ανάπτυξης: περιβάλλον, ευ ζην, ασφάλεια, κοινωνία των πολιτών, σύγχρονη τεχνολογία και επιχειρηματικότητα.

Στη θεματική «Ευ ζην - Μαθήματα ζωής» περιλαμβάνεται η σεξουαλική διαπαιδαγώγηση, η οποία μέσα από τα εκπαιδευτικά προγράμματα και τα εργαστήρια δεξιοτήτων θα παρέχει τη δυνατότητα στους μαθητές και στις μαθήτριες να διδάσκονται από τα πρώτα κιόλας σχολικά χρόνια τις αρχές του αλληλοσεβασμού, της κοινωνικής ευθύνης, των ανθρωπίνων δικαιωμάτων, του σεβασμού στη διαφορετικότητα. Για την πραγμάτωση των εργαστηρίων δεξιοτήτων θα χρησιμοποιηθεί εκπαιδευτικό υλικό από την ειδικά διαμορφωμένη ψηφιακή πλατφόρμα του Ινστιτούτου Εκπαιδευτικής Πολιτικής.

Σημαντικά είναι επίσης και τα υλοποιούμενα ήδη εκπαιδευτικά προγράμματα και δράσεις του Υπουργείου μας, που γίνονται σε συνεργασία με επιστημονικούς, ιατρικούς οργανισμούς και με το Εθνικό Καποδιστριακό Πανεπιστήμιο Αθηνών.

Φέτος, με νέο μνημόνιο συνεργασίας προστέθηκε και η θεματική ενότητα της σεξουαλικής αγωγής και προγραμματίζονται δράσεις όπως, για παράδειγμα, «Μαθαίνω για το σώμα μου», «Τα δικαιώματά μου» και άλλες σχετικές.

Ακόμη το Υπουργείο μας στηρίζει και ενισχύει τις ενότητες για οργανικά και ψυχοκοινωνικά θέματα, που αφορούν σε εκπαιδευτικούς και μαθητές και μαθήτριες της επικράτειας, για την πρόληψη φαινομένων για παιδιά και εφήβους, μέσω της ολιστικής προσέγγισης των θεματικών για την εφηβική υγεία, προκειμένου να αναδειχθεί η κοινωνική διάσταση και οι τρόποι αντιμετώπισής τους.

Σημαντική θεωρούμε και είναι η εξασφάλιση δύο χιλιάδων οκτακοσίων θέσεων κοινωνικών λειτουργών και ψυχολόγων στα σχολεία μας και η επιμόρφωση των εκπαιδευτικών. Δημιουργούνται αμέσως χίλιες εκατό νέες οργανικές θέσεις ψυχολόγων και κοινωνικών λειτουργών και επιπλέον προστέθηκε ένα νέο καινοτόμο πρόγραμμα «Συμπεριληπτική Σεξουαλική Διαπαιδαγώγηση» στην πρωτοβάθμια, στην δευτεροβάθμια εκπαίδευση, στα ειδικά και επαγγελματικά λύκεια. Το πρόγραμμα «Συμπεριληπτική Σεξουαλική Διαπαιδαγώγηση» αποτελεί εξειδικευμένο σκέλος της ευρύτερης θεματικής των ανθρωπίνων δικαιωμάτων στο σχολικό περιβάλλον.

Αξίζει να αναφερθώ και στις ανακοινώσεις της Υπουργού κ. Κεραμέως για τη συγκρότηση επιτροπής στο Ινστιτούτο Εκπαιδευτικής Πολιτικής με σκοπό τη δημιουργία παιδαγωγικών δράσεων από το νηπιαγωγείο μέχρι το λύκειο σε θέματα προαγωγής των δικαιωμάτων της γενετήσιας αξιοπρέπειας των παιδιών, της προστασίας της γενετήσιας ελευθερίας και της πρόληψης από έμφυλη βία, όπως επίσης και από παραμέληση και κακοποίηση.

Το ΙΕΠ είναι επίσης αρμόδιο για το περιεχόμενο των σχολικών βιβλίων και ήδη μεριμνά για την αναβάθμιση και την εκ νέου συγγραφή τους.

Θα επιμείνω στη δευτερολογία μου, για να μην καταχρώμαι περισσότερο τον χρόνο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κυρία Μακρή.

Ορίστε, κύριε Αρσένη, έχετε κι εσείς για τρία λεπτά τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, για να καταλάβω, δεν ζητάτε συγγνώμη ως Υπουργείο που ζητήσατε από τους μαθητές να εξεταστούν, να αποστηθίσουν και να γράψουν ότι οι σεξουαλικά μεταδιδόμενες λοιμώξεις -γιατί και το «νοσήματα» είναι λάθος-προωθούνται, διαδίδονται μέσω της διάδοσης της ομοφυλοφιλίας και δεν ζητάτε συγγνώμη που το βάλατε και σε θέμα στις εξετάσεις για το πανεπιστήμιο; Θα τελειώσει αυτή η επίκαιρη ερώτηση και το Υπουργείο Παιδείας δεν θα έχει ζητήσει συγγνώμη; Είναι δυνατόν; Και μου λέτε ότι θα φέρετε τη σεξουαλική διαπαιδαγώγηση σαν απάντηση; Ποια σεξουαλική διαπαιδαγώγηση; Τι θα περιέχει, τέτοια πράγματα;

Δεν δεσμεύεστε να μην υπάρχει αυτό το σύγγραμμα, αυτή η παράγραφος την επόμενη χρονιά στους μαθητές; Θα συνεχίσουν να διαδίδονται αυτά τα πράγματα; Πώς νιώθει ένα παιδί, ένας ομοφυλόφιλος, μία λεσβία όταν διαβάζει αυτό το σύγγραμμα; Τι εικόνα έχει για τον εαυτό του;

Η ομοφυλοφιλία, αντίθετα από τον τρόπο που περιγράφεται στο σχολικό εγχειρίδιο -και σας διαβάζω και τις επιστολές που έχετε ήδη στα χέρια σας-, δεν συνιστά ασθένεια, δεν μεταδίδεται και δεν οφείλεται σε λοιμώδεις παράγοντες και προπαντός δεν εντάσσεται στο πλαίσιο κάποιας μόδας ώστε να διαδίδεται.

Ο βασικός παράγοντας που επηρεάζει τη μετάδοση σεξουαλικώς μεταδιδόμενων νοσημάτων δεν έχει να κάνει με τον σεξουαλικό προσανατολισμό αλλά με τις μη ασφαλείς πρακτικές στο σεξ και την απουσία ευρείας και τεκμηριωμένης ενημέρωσης του πληθυσμού γύρω από αυτές. Ο ισχυρισμός ότι η ομοφυλοφιλία αποτελεί επιβαρυντικό παράγοντα για τις σεξουαλικές μεταδιδόμενες λοιμώξεις αποτυγχάνει αφ’ ενός να προστατεύσει τον ευρύτερο πληθυσμό καθώς υπονοεί πως τα νοσήματα αυτά κάνουν διακρίσεις με βάση τον σεξουαλικό προσανατολισμό κι άρα αφορούν λιγότερο τον ευρύτερο πληθυσμό, δημιουργώντας μια ψευδαίσθηση ασφάλειας και εφησυχασμού. Σας διαβάζω από τις επιστολές που έχετε λάβει ήδη, τα αποσπάσματα.

Εσείς δηλαδή όχι μόνο δεν ζητάτε συγγνώμη για το ότι τα σχολικά συγγράμματα προάγουν αυτή τη στιγμή την ομοφοβία και τις διακρίσεις, διότι βάλατε τέτοια θέματα να εξεταστούν, να τα αποστηθίσουν οι μαθητές και να τα γράψουν και από το πώς απομνημόνευσαν τις διακρίσεις κρίθηκε το αν θα μπουν στο πανεπιστήμιο, αλλά την ίδια στιγμή δημιουργείτε ένα πρόβλημα για την ίδια τη διάδοση των σεξουαλικά μεταδιδόμενων λοιμώξεων, καθώς δημιουργείτε εφησυχασμό σε όλους τους υπόλοιπους μαθητές και μαθήτριες λέγοντάς τους «μην ανησυχείτε, αν δεν είστε ομοφυλόφιλοι δεν κινδυνεύετε» λες και ζούμε σε έναν άλλον αιώνα, λες και δεν ξέρουμε ότι δεν έχει σχέση το φύλο του ερωτικού συντρόφου.

Έχει σχέση ένα και μοναδικό πράγμα: τα μέτρα προφύλαξης και πώς προφυλάσσεται κανείς, η αλλαγή συντρόφων, ανεξαρτήτως φύλου. Καλώ την Κυβέρνηση να έρθει στον αιώνα μας, στην εποχή μας και να σταματήσει να υποχρεώνει τους μαθητές να διαδίδουν τον σκοταδισμό.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Κυρία Μακρή, έχετε τον λόγο για τρία λεπτά.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Εγώ, κύριε συνάδελφε, πάντως σας καλώ να έρθετε στη σφαίρα της υπευθυνότητας και σας λέω ότι δεν είναι καθόλου βέβαιο ότι με αυτές τις εκ των προτέρων κατασκευασμένες απαντήσεις σε πράγματα στα οποία εγώ δεν είπα βοηθάτε την υπόθεση. Απολύτως βέβαιοι είναι ότι δεν βοηθάτε, μάλλον ζημιά κάνετε.

Λέω, λοιπόν, ότι το Υπουργείο μας, το Υπουργείο Παιδείας και Θρησκευμάτων εφοδιάζει μαθήτριες και μαθητές με δεξιότητες που θα τους καταστήσουν ισότιμους, υπεύθυνους, ελεύθερους και αξιοπρεπείς πολίτες του κόσμου.

Και δίνεται έμφαση στη σεξουαλική διαπαιδαγώγηση κι αυτό έχει ως στόχο την καλλιέργεια γνώσης από μικρή ηλικία δεξιοτήτων και κριτικής σκέψης στα θέματα των φύλων, τα δικαιώματα, την ψυχική και σωματική υγεία, την ασφάλεια, την προστασία και τον σεβασμό της γενετήσιας αξιοπρέπειας και της ισότητας.

Υπεύθυνο και αρμόδιο για τον καθορισμό της θεματολογίας και του εκπαιδευτικού υλικού σε κάθε σχολική ηλικία είναι το ΙΕΠ, το Ινστιτούτο Εκπαιδευτικής Πολιτικής.

Σύμφωνα με το ισχύον θεσμικό πλαίσιο του άρθρου 53 του ν.4547/2018 και με το άρθρο 2 παράγραφος 1 έως 3 του ν.3966/2011, πρόκειται για επιτελικό, επιστημονικό και ερευνητικό φορέα που υποστηρίζει το Υπουργείο Παιδείας και Θρησκευμάτων σε θέματα που αφορούν στην πρωτοβάθμια και δευτεροβάθμια εκπαίδευση, γνωμοδοτεί μετά από σχετικό ερώτημα του Υπουργού Παιδείας και Θρησκευμάτων ή εισηγείται αυτεπαγγέλτως προς τον Υπουργό για ζητήματα σχετικά με τα προγράμματα σπουδών πρωτοβάθμιας και δευτεροβάθμιας εκπαίδευσης για τα σχολικά βιβλία και εν γένει για τα λοιπά, καθώς επίσης και για τα διδακτικά έντυπα και τα ψηφιακά μέσα.

Ήδη το Υπουργείο μας προχωρά στην αναμόρφωση τετρακοσίων πενήντα τριών αναλυτικών προγραμμάτων, εκατόν είκοσι τριών της γενικής εκπαίδευσης που εισάγονται επικαιροποιημένα από τον Σεπτέμβριο στα σχολεία και τριακοσίων τριάντα προγραμμάτων της επαγγελματικής εκπαίδευσης που αναμένεται να ολοκληρωθούν έως το 2022. Ο σκοπός είναι να εκσυγχρονιστεί το περιεχόμενό τους, αλλά και η φιλοσοφία τους, γιατί μερικά από αυτά δεν έχουν αναμορφωθεί τα τελευταία είκοσι χρόνια.

Στο πλαίσιο των υποέργων 3 και 5 της πράξης ΕΣΠΑ 2014 - 2020 για την αναβάθμιση του περιεχομένου των σπουδών στη δευτεροβάθμια επαγγελματική εκπαίδευση και στο μεταλυκειακό έτος-τάξη μαθητείας που βρίσκεται σε εξέλιξη, προβλέπεται ριζική επανεξέταση, αναβάθμιση και επικαιροποίηση του περιεχομένου των προγραμμάτων σπουδών του συνόλου των διδακτικών αντικειμένων της δευτεροβάθμιας επαγγελματικής εκπαίδευσης τόσο των μαθημάτων γενικής παιδείας όσο και των μαθημάτων, τομέων και ειδικοτήτων.

Ήδη τα σχολικά εγχειρίδια του τομέα υγείας, πρόνοιας και ευεξίας των επαγγελματικών λυκείων νέας γνωστικής περιοχής αγωγής υγείας, μεταξύ των οποίων είναι και το σχολικό εγχειρίδιο του μαθήματος Υγιεινής, θα αναβαθμιστούν και θα συγγραφούν εκ νέου και θα είναι έτοιμα το 2022.

Τέλος, στο θέμα της επιτροπής και των εξετάσεων, η κεντρική επιτροπή εξετάσεων είναι αυτή που έχει την ευθύνη και τον συντονισμό, αλλά και τη γενική εποπτεία των εξετάσεων, την επιλογή και τη διαμόρφωση των θεμάτων, την αποστολή τους στα εξεταστικά κέντρα και την παροχή διευκρινίσεων και οδηγιών τόσο προς τα εξεταστικά κέντρα όσο και στα βαθμολογικά και γενικά, έχει την ευθύνη και την αρμοδιότητα για τη λήψη κάθε άλλου αναγκαίου μέτρου για τη διασφάλιση του αδιάβλητου των διαδικασιών και την ομαλή διεξαγωγή των εξετάσεων.

Σε ό,τι αφορά το θέμα το οποίο επισημαίνετε, ξέρετε -και είμαι σίγουρη ότι το ξέρετε ή τουλάχιστον οφείλετε να το ξέρετε, αφού κάνετε τη σχετική ερώτηση- ότι στην τελευταία σελίδα των οδηγιών προς τους υποψηφίους αναφέρεται μεταξύ άλλων στο υπό στοιχεία 4 ότι κάθε επιστημονικά τεκμηριωμένη απάντηση είναι αποδεκτή και βαθμολογείται με καλό βαθμό. Τι σημαίνει αυτό;

Ότι όταν τέθηκε ένα ερώτημα προς τους υποψηφίους που αφορά σε παράγοντες που επηρεάζουν τη συχνότητα των σεξουαλικώς μεταδιδόμενων νοσημάτων, απαιτούσε από τις δέκα επιλογές της απάντησης να επιλεγούν από τους υποψηφίους οι επτά. Επιπλέον, η ερώτηση δεν απαιτούσε ανάπτυξη, αλλά απλή αναφορά των παραγόντων.

Άρα, οι υποψήφιοι δεν υποχρεώνονταν για να πάρουν καλό βαθμό να αναφέρουν και τους τυχόν αμφισβητούμενους από τους ίδιους παράγοντες, αν είχαν διαφορετική άποψη, αλλά ακόμη και στην περίπτωση που κάποιος υποψήφιος ανέπτυσσε την απάντησή του, ασκώντας κριτική στις αναφορές που θεωρούνται -και είναι, αν θέλετε την προσωπική μου γνώμη- επιστημονικά ξεπερασμένες, αυτό δεν επηρεάζει την αξιολόγηση της απάντησης, σύμφωνα με τη σαφή δέσμευση των οδηγιών προς τους υποψηφίους ότι κάθε επιστημονικά τεκμηριωμένη απάντηση είναι αποδεκτή.

Σε κάθε περίπτωση, για να μη μακρηγορώ, αρμόδια για παροχή διευκρινίσεων είναι η κεντρική επιτροπή εξετάσεων και όχι η Υπουργός.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Καλή συνέχεια και στους δύο.

Δεν συζητούνται λόγω κωλύματος των Βουλευτών η έβδομη με αριθμό 925/5-7-2021 επίκαιρη ερώτηση δεύτερου κύκλου του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών, με θέμα: «Ποια θα είναι η μορφή αξιοποίησης της έκτασης του αεροδρομίου «ΝΙΚΟΣ ΚΑΖΑΝΤΖΑΚΗΣ» στο Ηράκλειο Κρήτης;», όπως επίσης και η δεύτερη με αριθμό 909/28-6-2021 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας) Γιαννακοπούλου προς τον Υπουργό Περιβάλλοντος και Ενέργειας, με θέμα: «Διασφάλιση της τήρησης των προβλεπόμενων χρονοδιαγραμμάτων για την αποξήλωση των εναέριων Γραμμών Μεταφοράς Υψηλής Τάσης στον Δήμο Αιγάλεω και αντικατάστασή τους με υπόγεια καλώδια υψηλής τάσης».

Προχωρούμε στη συζήτηση της επόμενης επίκαιρης ερώτησης.

Εσείς, κύριε Τριανταφυλλίδη, ξεκινήστε ζέσταμα!

Είναι η δέκατη με αριθμό 928/5-7-2021 επίκαιρη ερώτηση της Βουλευτού Φλώρινας του ΣΥΡΙΖΑ - Προοδευτική Συμμαχία κ. Θεοπίστης (Πέτης) Πέρκα προς τον Υπουργό Περιβάλλοντος και Ενέργειας, με θέμα: «Χρηματοδότηση μετάβασης στις λιγνιτικές περιοχές και κατανομή πόρων».

Κυρία Πέρκα, καλησπέρα σας! Καλή εβδομάδα! Έχετε δύο λεπτά για το ξεκίνημά σας.

**ΘΕΟΠΙΣΤΗ (ΠΕΤΗ) ΠΕΡΚΑ:** Καλησπέρα, κύριε Πρόεδρε. Ευχαριστώ πολύ.

Κύριε Υπουργέ, όπως αναφέρεται στο υπόμνημα κατανόησης βασικών αρχών, στο concept paper του προγράμματος «Δίκαιη Μετάβαση», ο συνολικός προϋπολογισμός του προγράμματος ανέρχεται σε 1.617.716.955 δισεκατομμύρια ευρώ. Ο προϋπολογισμός αυτός αποτελείται από το μερίδιο των 755 εκατομμυρίων ευρώ του Ταμείου Δίκαιης Μετάβασης, συμπληρωματικούς πόρους από το Ευρωπαϊκό Ταμείο Περιφερειακής Ανάπτυξης, το ΕΤΠΑ, από το Ευρωπαϊκό Κοινωνικό Ταμείο και ένα προκαθορισμένο ποσοστό 15% εθνικής συγχρηματοδότησης.

Ο προϋπολογισμός αυτός του προγράμματος «Δίκαιη Αναπτυξιακή Μετάβαση» κρίνεται ανεπαρκής, αν ληφθεί υπ’ όψιν το γεγονός ότι οι πόροι αυτοί καλούνται να καλύψουν όχι μόνο τις επείγουσες και διογκωμένες ανάγκες μετάβασης των λιγνιτικών περιοχών δυτικής Μακεδονίας -Φλώρινα, Κοζάνη, δηλαδή- και Μεγαλόπολη, αλλά και τη μετάβαση των νησιών βορείου, νοτίου Αιγαίου και Κρήτης.

Παράλληλα, δεν έχει ανακοινωθεί προγραμματισμός ή σχέδιο για τους άλλους δύο πυλώνες του μηχανισμού δίκαιης μετάβασης. Προσφάτως, είδαμε μια συμφωνία με την ΕΤΔΜ, που είναι ο ένας πυλώνας, αλλά δεν έχουμε διευκρινίσεις.

Η Ελλάδα κατατάσσεται ένατη στην κατανομή των πόρων του ταμείου, παρά την ταχύτητα της εμπροσθοβαρούς και βίαιης απολιγνιτοποίησης. Για παράδειγμα, φέρνουμε ότι η Βουλγαρία και η Ρουμανία, που είναι χώρες που δεν έχουν καν δεσμευτεί σε χρονοδιάγραμμα απολιγνιτοποίησης, μόνο από το Ταμείο Δίκαιης Μετάβασης, χωρίς το ΕΤΠΑ και το Ευρωπαϊκό Κοινωνικό Ταμείο, λαμβάνουν 1,2 δισεκατομμύριο και 2 δισεκατομμύρια αντίστοιχα, έναντι των 755 εκατομμυρίων που παίρνει η χώρα μας.

Επίσης, υπάρχουν διαθέσιμα 65 εκατομμύρια ευρώ που έχουν συγκεντρωθεί από τη δημοπράτηση δικαιωμάτων εκπομπών διοξειδίου του άνθρακα την περίοδο 2018 - 2020. Αυτά, βέβαια, ακόμα δεν τα έχετε αξιοποιήσει.

Με βάση αυτά, λοιπόν, σας ρωτούμε τα εξής: Προτίθεται η Κυβέρνηση να αυξήσει τους πόρους του προγράμματος «Δίκαιη Αναπτυξιακή Μετάβαση 2021 - 2027», καθώς, σύμφωνα με τον κανονισμό που διέπει τα ταμεία, οι συμπληρωματικοί πόροι του ΕΤΠΑ και του Ευρωπαϊκού Κοινωνικού Ταμείου που θα διοχετευτούν για αυτούς τους σκοπούς, μπορεί να είναι τρεις φορές περισσότεροι από τους πόρους του Ταμείου Δίκαιης Μετάβασης; Και βεβαίως, ποια θα είναι η κατανομή των πόρων μεταξύ των τριών εδαφικών σχεδίων δίκαιης μετάβασης;

Δεύτερον, προτίθεται η Κυβέρνηση να επαναφέρει το μερίδιο που διοχετεύεται στις λιγνιτικές περιοχές στο 6%, που ήταν το 2018 και το 2019, που με μια ξαφνική απόφαση ο κ. Χατζηδάκης το κατέβασε στο 1% πριν αποχαιρετήσει το Υπουργείο; Πώς προτίθεται να κινηθεί η Κυβέρνηση συνολικά στην πολιτική του διαμοιρασμού των δημοσίων εσόδων από τη δημοπράτηση των δικαιωμάτων διοξειδίου του άνθρακα; Ειδικά μας ενδιαφέρει το κομμάτι που διοχετεύεται στις λιγνιτικές περιοχές. Εν τέλει, προτίθεται να παγιώσει το μερίδιο των λιγνιτικών περιοχών στο 6%, μια απόφαση που θα προσφέρει ένα απολύτως αναγκαίο συμπλήρωμα στους μέχρι στιγμής πολύ περιορισμένους πόρους για τη δίκαιη μετάβαση;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Πέρκα.

Θα απαντήσει ο Υφυπουργός Περιβάλλοντος και Ενέργειας κ. Γεώργιος Αμυράς.

Κύριε Αμυρά, καλησπέρα σας! Καλή εβδομάδα! Έχετε τρία λεπτά για το ξεκίνημά σας.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε. Καλή εβδομάδα σε όλους τους συναδέλφους και στην κ. Πέρκα βεβαίως, η οποία ερωτά κάποια ενδιαφέροντα πράγματα.

Θα πω κατ’ αρχάς εν είδει μικρής εισαγωγής ότι στην εποχή της κλιματικής κρίσης και της κρίσης της βιοποικιλότητας η Κυβέρνηση Μητσοτάκη έβαλε σε κίνηση ένα πρωτοποριακό και φιλόδοξο σχέδιο για την Ευρώπη και την Ελλάδα, δηλαδή έφερε όλα τα χρονοδιαγράμματα για την απολιγνιτοποίηση και απανθρακοποίηση της οικονομίας πολύ πιο μπροστά και έτσι συζητάμε και οδεύουμε στο χρονικό ορόσημο ότι έως το 2023 θα έχουν αποσυρθεί όλες οι λιγνιτικές μονάδες παραγωγής ηλεκτρικού ρεύματος πλην της «Πτολεμαϊδας 5», η οποία θα σταματήσει και αυτή τη λειτουργία της έως το 2028.

Αυτό αποδεικνύει ότι η Κυβέρνηση και η χώρα θέτει ως ύψιστη προτεραιότητα τα ζητήματα της κλιματικής αλλαγής και ότι προχωράει στην απολιγνιτοποίηση με σχέδιο, με γρήγορα μεν, πολύ προσεκτικά δε βήματα.

Έτσι, λοιπόν, το σχέδιο δίκαιης αναπτυξιακής μετάβασης δύο στόχους έχει, την αναγέννηση των τοπικών οικονομιών και την εξασφάλιση των υπαρχουσών και τη δημιουργία νέων θέσεων εργασίας.

Πάω πολύ συγκεκριμένα στα ερωτήματά σας. Στη συνέχεια του σχεδίου «Δίκαιη Αναπτυξιακή Μετάβαση» και σε εφαρμογή της πρότασης κανονισμού για Ταμείο Δίκαιης Μετάβασης, όπως οριστικοποιήθηκε από το Ευρωπαϊκό Κοινοβούλιο και το Συμβούλιο στις 24 Ιουνίου 2021, έχουν εκπονηθεί τα εδαφικά σχέδια δίκαιης μετάβασης για να προσδιοριστούν τα εδάφη που επηρεάζονται αρνητικά σε μεγαλύτερο βαθμό. Σε αυτά θα επικεντρώνεται η στήριξη και περιγράφονται οι δράσεις που θα πρέπει να αναληφθούν για την επίτευξη του στόχου της Ευρωπαϊκής Ένωσης για την ενέργεια και το κλίμα για το 2030 και βεβαίως για τον μεγάλο στόχο της κλιματικά ουδέτερης ευρωπαϊκής οικονομίας έως το 2050.

Το δεύτερο σχέδιο που έχει εκπονηθεί, πάνω στο οποίο κινείται η απολιγνιτοποίηση, έχει να κάνει βεβαίως με το πρόγραμμα «Δίκαιη Αναπτυξιακή Μετάβαση» που είναι ένα διακριτό πρόγραμμα στο πλαίσιο του ΕΣΠΑ της νέας προγραμματικής περιόδου 2021 - 2027.

Για τον προσδιορισμό και την εκπόνηση αυτών των σχεδίων λήφθηκε υπ’ όψιν η αναγνώριση των κοινωνικών, οικονομικών και χωρικών επιπτώσεων στη μετάβαση μιας οικονομίας μηδενικών ρύπων. Βεβαίως, υπήρξε σειρά μελετών πάνω στις οποίες βασίζεται το σχέδιο της μετάβασής μας, το εθνικό σχέδιο, που είναι μελέτες που έγιναν και από την Κομισιόν και από την Κυβέρνηση από αναγνωρισμένους διεθνείς φορείς και οργανισμούς.

Τα εδαφικά σχέδια αναφέρουν μέσα συνέργειες και συμπληρωματικότητα ως προς τους υπόλοιπους πυλώνες που αναφέρατε κι εσείς του μηχανισμού δίκαιης μετάβασης, έτσι ώστε να αμβλυνθούν οι επιπτώσεις της μετάβασης. Η διαχείριση του προγράμματος «InvestEU» πραγματοποιείται κεντρικά από την Ευρωπαϊκή Επιτροπή και όχι με επιμερισμένη διαχείριση από τα κράτη-μέλη.

Όσον αφορά στον τρίτο πυλώνα του μηχανισμού δίκαιης μετάβασης, η διαχείρισή του πραγματοποιείται επίσης κεντρικά από την Ευρωπαϊκή Επιτροπή χωρίς καμμία παρέμβαση από οποιοδήποτε κράτος-μέλος στη διαδικασία της επιλογής και χρηματοδότησης έργων. Δίνεται, όμως, η δυνατότητα σε ένα κράτος-μέλος μιας προνομιακής πρόσβασης σε συγκεκριμένο ύψος πόρων που του αναλογεί έως τις 31-12-2025.

Στη βάση αυτή υπεγράφη το μνημόνιο συνεργασίας και κατανόησης από τον Υπουργό Περιβάλλοντος και Ενέργειας Κώστα Σκρέκα και τον Πρόεδρο της Ευρωπαϊκής Τράπεζας Επενδύσεων Βέρνερ Χόιερ. Σύμφωνα, λοιπόν, μ’ αυτήν τη συμφωνία που υπέγραψαν –και είναι μια νέα πρωτοβουλία περιφερειακής χρηματοδότησης- η Ευρωπαϊκή Τράπεζα Επενδύσεων θα υποστηρίξει επενδύσεις στη βιώσιμη ενέργεια, τις μεταφορές, την κοινωνική στέγαση, την ανάπτυξη δεξιοτήτων και το περιβάλλον σε όλη τη δυτική Μακεδονία και τη Μεγαλόπολη.

Συνεχίζω, κύριε Πρόεδρε, γιατί είμαι ακόμα στο μέσον των απαντήσεων. Έθεσε πολλά θέματα η αγαπητή συνάδελφος.

Όσον αφορά στους πόρους του προγράμματος «Δίκαιη Αναπτυξιακή Μετάβαση», τα εθνικά μερίδια απ’ αυτούς τους πόρους υπολογίστηκαν με εφαρμογή πέντε ειδικών κριτηρίων. Πρώτον, οι εκπομπές βιομηχανικών εγκαταστάσεων, δεύτερον, απασχόληση στον κλάδο εξόρυξης, τρίτον, απασχόληση στη βιομηχανία, τέταρτον, στην παραγωγή τύρφης και πέμπτον, παραγωγή πετρελαιούχου σχιστόλιθου. Σταθμίστηκαν, λοιπόν, με βάση την εθνική ευημερία και αποδόθηκε προτεραιότητα στις περιοχές λιγνίτη και λιθάνθρακα, καθώς αυτές αντιμετωπίζουν τη μεγαλύτερη πρόκληση.

Επικουρικά προβλέπεται η κατανομή τυχόν πρόσθετων πόρων μέσω του μηχανισμού οικολογικής επιβράβευσης, σύμφωνα με συγκεκριμένη μεθοδολογία βάσει μεταβολής των εκπομπών αερίων θερμοκηπίου, δηλαδή έχουμε μια σύνδεση του εθνικού σχεδίου για την ενέργεια και το κλίμα με την επίτευξη των στόχων αυτών.

Η δυνατότητα μεταφοράς πόρων από το Ευρωπαϊκό Ταμείο Περιφερειακής Ανάπτυξης και του Ευρωπαϊκού Κοινωνικού Ταμείου προς το Ταμείο Δίκαιης Μετάβασης προτάθηκε από την κυβερνητική επιτροπή του σχεδίου «Δίκαιη Αναπτυξιακή Μετάβαση» στο αρμόδιο Υπουργείο Ανάπτυξης και Επενδύσεων, το οποίο και ενέκρινε τη μεταφορά επιπλέον πόρων, ενισχύοντας σημαντικά τον προϋπολογισμό του νέου προγράμματος «Δίκαιη Αναπτυξιακή Μετάβαση 2021 - 2027».

Θα σταματήσω εδώ. Έχω τους αριθμούς να σας δώσω, κυρία Πέρκα. Έχω τους πίνακες. Θα τους καταθέσω ηλεκτρονικά, κύριε Πρόεδρε.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κυρία Πέρκα, τώρα δημιουργήθηκαν κάποιες ερωτήσεις.

**ΘΕΟΠΙΣΤΗ (ΠΕΤΗ) ΠΕΡΚΑ:** Η αλήθεια είναι ότι περίμενα ακόμα μεγαλύτερη ασάφεια στην απάντηση.

Με συγχωρείτε, κύριε Αμυρά, αλλά τον τελευταίο καιρό κάνω συνεχώς ερωτήσεις πολύ στοχευμένες και δεν παίρνω απαντήσεις. Ξεκινάω και λέω για την κλιματική κρίση και την απολιγνιτοποίηση. Έτσι περίπου μου απαντάνε όλοι. Να σας πω ότι είμαστε μαζί σας. Ο Αλέξης Τσίπρας υπέγραψε την πράσινη συμφωνία. Από εκεί και πέρα όμως είμαστε μέσα στην ασάφεια.

Έχουν περάσει δύο χρόνια. Το σχέδιο, το master plan, για τη δίκαιη μετάβαση έβριθε αοριστολογιών. Ήρθαν τα εδαφικά και τα κοιτάμε και είναι ακόμα πιο αόριστα. Δεν ακολουθούν τον κανονισμό του Ταμείου Δίκαιης Μετάβασης. Αντί να γίνουν αναθέσεις σε επίπεδο νομού έχουν γίνει τρία εδαφικά. Τα άλλα είναι βόρειο, νότιο Αιγαίο και Κρήτη μαζί, ένα. Δεν ξέρω πώς θα εγκριθούν και πώς θα περάσουν από την Ευρωπαϊκή Επιτροπή όλα αυτά. Επιφυλάσσομαι. γίνεται πρόχειρη δουλειά. Κυρίως δεν είναι πολύ συγκεκριμένη. Ο χρόνος περνάει. Ναι μεν είναι εμπροσθοβαρής η απολιγνιτοποίηση αλλά απαιτεί πολύ σοβαρό σχεδιασμό ο οποίος δεν υπάρχει. Λυπάμαι που σας το λέω. Αυτή τη στιγμή οι τοπικές κοινωνίες μετρούν τρεισήμισι χιλιάδες χαμένες θέσεις εργασίας χωρίς στον βραχυπρόθεσμο ορίζοντα να βλέπουν να γίνεται κάτι που θα δώσει θέσεις εργασίας. Μιλάμε για τα εδάφη. Μιας και ανοίξατε το θέμα είναι ευκαιρία να τα πούμε αυτά.

Δεν έχει προχωρήσει ο χωρικός σχεδιασμός. Αυτές οι περιβόητες επενδύσεις στα εδαφικά σχέδια για έναν περίεργο λόγο λείπουν, ενώ υπήρχαν στο αρχικό σχέδιο, στο master plan. Είναι όλα αόριστα. Επενδύσεις εκεί, επενδύσεις εκεί. Ακόμα κι αν γίνουν, οι άνθρωποι που χάνουν σήμερα τη δουλειά τους ή την έχασαν πέρυσι, δεν θα έχουν δουλειά μέχρι να γίνουν και δεν υπάρχει καμμία πρόβλεψη. Κι εμείς λέμε να ξεκινήσετε τα έργα των αποκαταστάσεων. Ποιων; Των εδαφών. Ποιων εδαφών; Δεν έχει προχωρήσει ο χωρικός σχεδιασμός και περιμένουμε να έρθει στη Βουλή η πραγματική σύμβαση ΥΠΕΝ και ΔΕΗ για να δούμε ποια είναι τα εδάφη, ποιες είναι οι ζώνες απολιγνιτοποίησης που θα αποκατασταθούν κ.λπ.. Άρα, έχουμε δίκιο που διαμαρτυρόμαστε και αγωνιούμε μαζί με τις τοπικές κοινωνίες.

Σε ό,τι αφορά την ουδετερότητα και την πράσινη μετάβαση τοποθετηθήκαμε. Δυστυχώς όμως βλέπουμε ότι η κυβέρνησή σας προωθεί έργα φυσικού αερίου το οποίο είναι ορυκτό αέριο. Έχει κλείσει τηλεθερμάνσεις όπως της Φλώρινας και της Μεγαλόπολης για να βάλει φυσικό αέριο. Είναι έργα που έχουν πάλι ημερομηνία λήξης. Δεν πάει σε απανθρακοποίηση. Δεν αρκεί η απολιγνιτοποίηση. Αυτά για να ξέρουμε τι λέμε.

Τώρα σε ό,τι αφορά τους άλλους πυλώνες έκανα μια ερώτηση και στον κ. Σκυλακάκη για το Ταμείο Ανάκαμψης. Στο Ταμείο Ανάκαμψης για την απολιγνιτοποίηση είδαμε μόνο 242 εκατομμύρια ευρώ για εδάφη εξήντα χιλιάδων στρεμμάτων από τα διακόσια πενήντα χιλιάδες που είναι συνολικά. Μ’ αυτή την αοριστία. Τώρα βλέπουμε τα εδαφικά και επανέρχομαι στις ερωτήσεις μου. Ήθελα να μου πείτε τουλάχιστον «θα το δούμε και θα το εξετάσουμε». Πώς θα γίνει η κατανομή των πόρων; Πόσους πόρους επιπλέον ζήτησε η Κυβέρνηση και γιατί δεν τους πήρε; Κι εδώ να σημειώσω ότι η Κυβέρνηση έχει χάσει στην διαπραγμάτευση με την Ευρώπη. Ενώ έκανε πρώτη την απολιγνιτοποίηση για τους πόρους και την κατανομή τους δεν λήφθηκε υπ’ όψιν η εμπροσθοβαρής απολιγνιτοποίηση, ο χώρος δηλαδή, αλλά δεν λήφθηκε υπ’ όψιν και η εξάρτηση των κοινωνιών των λιγνιτικών περιοχών από τον λιγνίτη, με αποτέλεσμα τη μείωση του ΑΕΠ κ.λπ..

Επομένως, θα ήθελα αν μπορούσατε τουλάχιστον να μου δώσετε έναν ορίζοντα πότε θα έχουμε σχέδιο για συγκεκριμένες επενδύσεις. Να υπενθυμίσω ότι ο κανονισμός δίκαιης μετάβασης προβλέπει ότι τα εδαφικά θα πρέπει να περιέχουν όχι μόνο όλα αυτά που σας είπα αλλά και ποιος επενδυτής θα κάνει που και τι. Δεν υπάρχει τίποτα από όλα αυτά. Και κυρίως επιμένω στη χρηματοδότηση. Θα έρθουν παραπάνω πόροι από τα δύο ταμεία; Το Ταμείο Δίκαιης Μετάβασης το χάσαμε από ό,τι φαίνεται. Πήραμε τους λιγότερους πόρους από όλες τις χώρες. Σε ποιες επενδύσεις θα πάνε και πώς αυτά θα διαμοιραστούν;

Επίσης, κύριε Αμυρά, είναι πολύ σοβαρός ο πόρος του 6%. Θα το επαναφέρετε; Έχουμε πάρει υποσχέσεις. Περιμένουμε αλλά ακόμα είμαστε στο 1%.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Πέρκα.

Κύριε Αμυρά, έχετε τον λόγο για τρία λεπτά. Σας παρακαλώ, μην ξεφύγουμε πάλι.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Βεβαίως, κύριε Πρόεδρε. Ευχαριστώ.

Κυρία Πέρκα, κατ’ αρχάς πάντοτε είμαστε συγκεκριμένοι με στοιχεία και δη οικονομικά. Σας παραπέμπω, λοιπόν στην έκθεση της Ευρωπαϊκής Ένωσης «EU coal regions: opportunities challenges ahead» η οποία βασίστηκε σε στοιχεία της EUROSTAT και του Κέντρου Ερευνών της Ευρωπαϊκής Ένωσης.

Σύμφωνα, λοιπόν, με την ευρωπαϊκή έκθεση -φαντάζομαι θα την γνωρίζετε- η Ελλάδα είναι πρώτη με μεγάλη διαφορά ως προς την κατά κεφαλήν ενίσχυση από το Ταμείο Δίκαιης Μετάβασης ανά κάτοικο εξορυκτικής περιφέρειας, με 887 ευρώ ανά κάτοικο, όταν ο ευρωπαϊκός μέσος όρος βρίσκεται μόλις στα 365 ευρώ. Την δεύτερη υψηλότερη τιμή την έχει η Τσεχία με 641 ευρώ ανά κάτοικο. Και επειδή αναφέρατε Βουλγαρία και Ρουμανία είναι πολύ, πολύ πιο κάτω από εμάς. Η μεν Ρουμανία στα 517 ευρώ κατά κεφαλήν ενίσχυση, ενώ η Βουλγαρία στα 373 ευρώ.

Κρατώ, βεβαίως, αυτό που είπατε και σήμερα -και την προηγούμενη εβδομάδα που ήμασταν εδώ και σας απαντούσε ο κ. Σκυλακάκης σε μία επίκαιρη ερώτηση πάλι για θέματα λιγνίτη και δίκαιης μετάβασης σε σχέση με το Ταμείο Ανάκαμψης-, ότι υποστηρίζετε την μετάβαση και την απολιγνιτοποίηση της χώρας. Τα προηγούμενα χρόνια, βεβαίως, εγώ ενθυμούμαι σε αυτήν την Αίθουσα πως όποτε η Νέα Δημοκρατία κατέβαζε προτάσεις για την απολιγνιτοποίηση, ήσασταν ως κόμμα πολύ επιφυλακτικοί.

Και θα σας πω και στην πράξη τι κάνατε ή αν θέλετε τι δεν κάνατε. Σε σχέση με το λιγνιτόσημο, όπως το λένε στην απλή καθημερινή γλώσσα, η Κυβέρνηση και το Υπουργείο Περιβάλλοντος και Ενέργειας βρισκόμαστε σε διαβούλευση με φορείς, κατοίκους και ομάδες ώστε σύντομα να υπάρξει απόφαση για αύξηση του ποσοστού που δικαιούνται οι υπό απολιγνιτοποίηση περιοχές, μέσω της κατανομής των εσόδων από τα δικαιώματα των εκπομπών αερίων του θερμοκηπίου από το 1% που ισχύει σήμερα.

Εμείς προχωράμε πολύ συγκεκριμένα. Έχουμε βρει τις χρηματοδοτήσεις, έχουμε κατά νου σαφέστατα κάθε πτυχή της ζωής των ανθρώπων στις πρώην λιγνιτικές περιοχές, οι οποίοι θα βρεθούν σε μία νέα πραγματικότητα. Θα έλεγα ότι χρειάζεται να κάνετε κι εσείς λίγο την αυτοκριτική σας.

Σας θυμίζω ότι όταν ο ΣΥΡΙΖΑ ως κυβέρνηση είχε στην ευθύνη του αυτό το μεγάλο κομμάτι της οικονομίας και της προστασίας του περιβάλλοντος, δεν είχε κάνει σχεδόν τίποτα. Πέρυσι, το 2020, προχώρησε η κατανομή κονδυλίων, ύψους 100 εκατομμυρίων ευρώ από το λιγνιτόσημο προς τις Περιφερειακές Ενότητες Κοζάνης, Φλώρινας και Αρκαδίας για την περίοδο 2015 - 2018. Δηλαδή ήλθαμε εμείς, η Νέα Δημοκρατία, και κάναμε την κατανομή των πόρων για τα χρόνια που θα έπρεπε εσείς να είχατε επιδείξει το ενδιαφέρον, όπως λέτε, για τους ανθρώπους αυτής της αλλαγής. Είχατε κατανείμει μέσα σε τεσσεράμισι χρόνια μόνο κάποια ποσά, που αφορούσαν το 2014 και μάλιστα, ως το τέλος του 2019 δεν είχαν απορροφηθεί.

Όπως επίσης, αναγνωρίζουμε ότι το σχέδιο δίκαιης μετάβασης, που μου λέγατε και τώρα, είχε παρουσιαστεί επί ΣΥΡΙΖΑ. Ήταν, όμως, μια έκθεση ιδεών. Δεν είχε καμμία αξιολόγηση, καμμία μελέτη κόστους, οφέλους, κανένα χρονοδιάγραμμα συγκεκριμένων στόχων, όπως θα όφειλε να έχει ένα επιχειρησιακό σχέδιο και μάλιστα, τόσο μεγάλης κοινωνικής και οικονομικής σημασίας.

Εμείς όμως, η Κυβέρνηση της Νέας Δημοκρατίας προχωράμε με αναλυτικότατα χρονοδιαγράμματα, με δεσμευτικούς όρους, με στοχοθεσία έχοντας πάντοτε στο μυαλό ως πρώτη προτεραιότητα την ανάγκη της δίκαιης μετάβασης –αυτό που λέει ο όρος- των ανθρώπων της δυτικής Μακεδονίας, της Αρκαδίας, από την οικονομία του λιγνίτη και του άνθρακα σε μία νέα πράσινη διαφορετική οικονομία.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αμυρά. Καλή συνέχεια και στους δύο.

Συνεχίζουμε με την τέταρτη με αριθμό 919/2-7-2021 επίκαιρη ερώτηση δεύτερου κύκλου του Βουλευτή Α’ Θεσσαλονίκης του ΣΥΡΙΖΑ - Προοδευτική Συμμαχία κ. Αλέξανδρου Τριανταφυλλίδη προς τον Υπουργό Υγείας, με θέμα: «Παντελής απουσία ελεγκτικών μηχανισμών του Υπουργείου Υγείας στις υπηρεσίες υγείας του ιδιωτικού τομέα».

Κύριε Τριανταφυλλίδη, καλησπέρα σας, καλή εβδομάδα. Δύο λεπτά για το ξεκίνημα και σας θυμίζω ότι πετάτε σε λίγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κύριε Πρόεδρε.

Κύριε Υπουργέ, η επίκαιρη ερώτηση μου αφορά ένα τραγικό γεγονός, που συγκλόνισε όχι μόνο τη Θεσσαλονίκη, αλλά όλη τη χώρα. Προφανώς δεν προσφέρεται ούτε σε πολιτικολογίες ούτε σε αντιπολίτευση και με αυτήν τη διάθεση συνδρομής στο έργο της πολιτείας, έρχομαι στο εθνικό Κοινοβούλιο για να σας ελέγξω, με την έννοια της μεγιστοποίηση του παρεμβατικού ρόλου της πολιτείας, που πρέπει να ελέγχει ποιοι είναι αυτοί, που προσφέρουν υπηρεσίες υγείας.

Αναφέρομαι και αυτό το επιβάλλει άλλωστε και το αντιλαμβάνεστε ο σεβασμός τόσο στη μνήμη της αδικοχαμένης δεκατετράχρονης Γωγώς όσο και στο δράμα που βιώνει η οικογένεια της.

Ο θάνατος της δεκατετράχρονης Γωγώς από την Επανομή της Θεσσαλονίκης επέστη μετά από επέμβαση γαστρικού δακτυλίου σε ιδιωτική κλινική. Οφείλω, πριν προχωρήσω στη συγκεκριμένη ερώτησή μου να διευκρινίσω ότι σας ελέγχω, αλλά δεν επιθυμώ να μεμφθώ συλλήβδην τον χώρο της ιδιωτικής υγείας. Υπάρχουν ιδιώτες γιατροί, που είναι διαμάντια και πολλοί από εμάς έχουμε εμπιστευθεί την υγεία μας στα χέρια τους και ομολογουμένως με εξαιρετικά αποτελέσματα. Συζητούμε για εκείνες τις συγκεκριμένες περιπτώσεις και τα συγκεκριμένα περιστατικά.

Έρχομαι, λοιπόν, στον τραγικό θάνατο της δεκατετράχρονης που ανέδειξε –και θα ήταν καλό να ήταν εδώ και η κ. Ζέτα Μακρή από το Υπουργείο Παιδείας- τα στερεότυπα που κυριαρχούν στην ελληνική κοινωνία με θύματα παιδιά με περιττά κιλά τα οποία έρχονται αντιμέτωπα με την ενδοσχολική βία, το bulling, λόγω της παχυσαρκίας.

Δεν θα σταθώ τόσο στο πολύ λεπτό αυτό ζήτημα, που πρέπει να μας απασχολήσει όλους, συγκεκριμένα και συγκροτημένα με άμεσες πολιτικές που αφορούν και την πολιτεία και την κοινωνία. Θα σταθώ στα αμείλικτα ερωτήματα, που προκύπτουν με αφορμή τον θάνατο της Γωγώς, ενός δεκατετράχρονου παιδιού, και αφορούν την προστασία του υπέρτατου αγαθού της ζωής και της υγείας, που είναι ευθύνη της ελληνικής πολιτείας να μεριμνήσει όπως επιτάσσει και το Σύνταγμα.

Αυτό που προκύπτει, κύριε Υπουργέ, από σχετικά δημοσιεύματα στον έντυπο και ηλεκτρονικό τύπο τα οποία και καταθέτω στα Πρακτικά είναι ότι ο ιδιώτης γιατρός ο οποίος ανέλαβε την επέμβαση του γαστρικού δακτυλίου είχε καταδικαστεί με αμετάκλητη απόφαση του Τριμελούς Εφετείου Θεσσαλονίκης από 2012 σε ποινή φυλάκισης τριών ετών με αναστολή για ανθρωποκτονία από αμέλεια μιας σαραντάχρονης τότε γυναίκας, ενώ σύμφωνα με την οικογένεια της δεκατετράχρονης Γωγώς υπάρχουν καταγγελίες και για άλλα περιστατικά, που αφορούν τον ίδιο ιδιώτη γιατρό.

Θα ήθελα πριν προχωρήσω και για να μην καταχραστώ την καλοσύνη του αγαπητού Αντιπροέδρου και συντοπίτη μου, Απόστολου Αβδελά, να ρωτήσω ευθέως: Με ποιον τρόπο το Υπουργείο Υγείας προστατεύει τον Έλληνα πολίτη, που κάνει χρήση υπηρεσιών υγείας στον ιδιωτικό τομέα από αντίστοιχες περιπτώσεις γιατρών οι οποίοι έχουν καταδικαστεί αμετάκλητα για ιατρικά λάθη; Ελέγχθηκε από το Υπουργείο Υγείας ο Ιατρικός Σύλλογος Θεσσαλονίκης ο οποίος με τη σειρά του θα έπρεπε να ελέγξει πειθαρχικά τον καταδικασθέντα γιατρό;

Τα καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχω να σας αναφέρω τα εξής:

Πρώτον, από την ιστοσελίδα thetoc.gr η οποία αποκάλυψε ότι ο γιατρός, που χειρούργησε τη δεκατετράχρονη κόρη του ιερέα είχε αμετάκλητη καταδίκη για τον θάνατο σαρανταεννιάχρονης. Δεύτερον, από το «Κουτί της Πανδώρας»: «Νέα εξέλιξη από τον θάνατο της δεκατετράχρονης. Ο γιατρός που τη χειρούργησε κατηγορείται και για τον θάνατο εικοσιτετράχρονου.» Θα το αναφέρω και στη δευτερολογία μου. Τρίτον, από την ιστοσελίδα Thesstoday.gr της Θεσσαλονίκης: «Αμετάκλητη καταδίκη για τον θάνατο σαρανταεννιάχρονης είχε ο γιατρός, που χειρούργησε την αδικοχαμένη Γωγώ». Και, τέταρτον, από «ΤΑ ΝΕΑ»: ««Έτσι πέθανε η κόρη μου». Ο ιερέας μιλά για τον τραγικό θάνατο της δεκατετράχρονης Γωγώς».

Κύριε Υπουργέ, απευθύνομαι και στον πολιτικό, αλλά απευθύνομαι και στον γονιό. Είχαν την καλοσύνη και την ευγένεια οι γονείς της αδικοχαμένης Γωγώς να επικοινωνήσουν μαζί μου. Θέλω πραγματικά με αυτή την ενσυναίσθηση του γονιού που χάνει το παιδί του, που απλά εμείς το δεχόμαστε ως γεγονός, να αντιληφθούμε και να μεγιστοποιήσουμε την ευθύνη της πολιτείας και του ελεγκτικού της ρόλου.

Παρακαλώ θερμά, λοιπόν, σ’ αυτό το πλαίσιο, να ξεχάστε τα πολιτικό-κομματικά και να τοποθετηθούμε σ’ αυτό και να ακούσουμε συγκεκριμένα πράγματα για το πώς σκέφτεστε, ώστε να μην υπάρξουν και στο μέλλον άλλες αδικοχαμένες ψυχούλες.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Τριανταφυλλίδη. Θα απαντήσει ο Αναπληρωτής Υπουργός Υγείας, κ. Βασίλειος Κοντοζαμάνης.

Κύριε Κοντοζαμάνη, καλησπέρα σας, καλή εβδομάδα, έχετε τρία λεπτά στη διάθεσή σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Τριανταφυλλίδη, σαφώς η συμπαράσταση όλων μας είναι αμέριστη προς τους γονείς και την οικογένεια της δεκατετράχρονης. Θέσατε πολλά ζητήματα, τα οποία νομίζω ότι δεν εξαντλούνται με την απάντηση στην επίκαιρη ερώτηση την οποία έχετε υποβάλει.

Θέσατε θέματα σχολικού εκφοβισμού, θέματα ιδιωτικού τομέα. Είπατε ότι υπάρχουν γιατροί. Γνωρίζουμε την άποψη της παράταξής σας για τον ιδιωτικό τομέα και, βεβαίως, ανοίγουν και άλλα θέματα, που έχουν να κάνουν με την αξιολόγηση των γιατρών, κ. ο. κ.. Είναι ευκαιρία να τα συζητήσουμε κάποια στιγμή, ας μείνουμε όμως, όπως είπατε και εσείς, στη διαχείριση του συμβάντος αυτού.

Ρωτάτε στην ερώτησή σας με ποιον τρόπο το Υπουργείο Υγείας προστατεύει τον Έλληνα πολίτη. Επιτρέψτε μου εδώ να πω ότι επειδή υπάρχει συνέχεια στη δημόσια διοίκηση και στο κράτος το Υπουργείο Υγείας προστατεύει τον Έλληνα πολίτη όπως κάνει όλα τα χρόνια και όπως φαντάζομαι θα γινόταν και στη δική σας περίπτωση όταν ήσασταν κυβέρνηση. Υπάρχουν νόμοι, που πρέπει να τηρούνται και βεβαίως υπάρχει και η δικαιοσύνη, που αναλαμβάνει σε κάθε περίπτωση να ενεργεί και να λαμβάνει αποφάσεις. Και ασφαλώς μετά από τη μηνυτήρια αναφορά, που έχουν υποβάλει οι γονείς στην αρμόδια υπηρεσία θα περιμένουμε δικαστικά να διευκρινιστεί εάν και ποια αδικήματα ποινικά στοιχειοθετούνται στη συγκεκριμένη περίπτωση.

Η πολιτεία και η Κυβέρνηση κάθε φορά έχει χρέος να παρακολουθεί και να επαναξιολογεί τις διαδικασίες και τους μηχανισμούς με τους οποίους γίνονται οι διάφοροι έλεγχοι. Αναφορικά με τον τρόπο που το Υπουργείο Υγείας προστατεύει τον Έλληνα πολίτη, που κάνει χρήση των υπηρεσιών υγείας στον ιδιωτικό τομέα από αντίστοιχες περιπτώσεις γιατρών, που έχουν καταδικαστεί αμετάκλητα για ιατρικά λάθη να σας πω, πρώτον, ότι η ιατρική δράση εμπεριέχει τον κίνδυνο είτε της επιπλοκής είτε του ιατρικού λάθους ανεξαρτήτως αν λαμβάνει χώρα στο δημόσιο ή στον ιδιωτικό τομέα και ενώ η επιπλοκή σχετίζεται με τον αστάθμητο παράγοντα του ανθρώπινου οργανισμού ή την έκβαση μιας παθολογικής κατάστασης το ιατρικό λάθος έχει να κάνει με την απόκλιση από το μέτρο επιμέλειας, που πρέπει να επιδεικνύει ο γιατρός της αντίστοιχης ειδικότητας και μπορεί να είναι συγγνωστή ή όχι.

Δεύτερον, σε σχέση με τους γιατρούς του ιδιωτικού τομέα της υγείας αρμόδιοι, όχι ποινικά, διοικητικά, πειθαρχικά είναι οι ιατρικοί σύλλογοι μέσω των πειθαρχικών τους οργάνων και η πολιτεία σε κάθε περίπτωση οφείλει να έχει διαμορφώσει ένα αυστηρό πλαίσιο για τον αποτελεσματικότερο έλεγχο και την πειθαρχική αντιμετώπιση της επαγγελματικής τους δράσης στις περιπτώσεις, που αυτή δεν συνάδει με την αξιοπρέπεια του ιατρικού επαγγέλματος, την ιατρική ηθική, την επιστήμη και τη δεοντολογία.

Άλλος ένας ελεγκτικός μηχανισμός, που η πολιτεία έχει στη διάθεσή της είναι η Εθνική Αρχή Διαφάνειας, δημιούργημα της σημερινής Κυβέρνησης, η οποία στο πλαίσιο των αρμοδιοτήτων της έχει εκδώσει πλείστα πορίσματα, ενώ η διερεύνηση πολλών άλλων υποθέσεων είναι σε εξέλιξη.

Πολύ σημαντική, σε σχέση με την ερώτηση σας, είναι και η δυνατότητα που έχει αναγνωριστεί στο πειθαρχικό συμβούλιο του εκάστοτε αρμόδιου ιατρικού συλλόγου να εισηγηθεί στον Πανελλήνιο Ιατρικό Σύλλογο με αιτιολογημένη απόφασή του και έπειτα από ακρόαση του εμπλεκόμενου γιατρού την προσωρινή κατ’ αρχάς αναστολή άσκησης του ιατρικού επαγγέλματος όταν υπάρχει κίνδυνος διάπραξης από καταδικασμένο ιατρό νέων αδικημάτων υπάρχει κίνδυνος και ανάγκη προστασίας για τη δημόσια υγεία και υπάρχει κίνδυνος για τους ασθενείς. Εξυπακούεται, βεβαίως, ότι τόσο για την εισήγηση της επιβολής του μέτρου της προσωρινής αναστολής όσο και για την επιβολή του θα πρέπει να αξιοποιούνται επαρκή, συγκεκριμένα και τεκμηριωμένα στοιχεία, που στοιχειοθετούν επαρκώς τους λόγους. Αυτά σε ό,τι αφορά το πλαίσιο.

Νομίζω ότι εδώ είμαστε, εφόσον το πλαίσιο αυτό χρειάζεται επικαιροποίηση ή εκσυγχρονισμό, να καταλήξουμε με συναίνεση -νομίζω ότι όλοι είμαστε στην ίδια πλευρά σε ό,τι αφορά τέτοια γεγονότα, όλοι θέλουμε η ιατρική πράξη να διεξάγεται με ασφάλεια και βεβαίως προς όφελος των ασθενών- να δούμε σημεία βελτίωσης.

Σε ό,τι αφορά το δεύτερο σκέλος της ερώτησής σας για το αν ελέγχθηκε από το Υπουργείο Υγείας ο Ιατρικός Σύλλογος Θεσσαλονίκης, ο οποίος με τη σειρά του θα έπρεπε να ελέγξει πειθαρχικά τον καταδικασθέντα γιατρό, θα ήθελα να σημειώσω τα ακόλουθα σύμφωνα πάντα με την ενημέρωση την οποία έχουμε λάβει. Δεν έχουν υποβληθεί καταγγελίες για τον συγκεκριμένο γιατρό στον Ιατρικό Σύλλογο Θεσσαλονίκης, εκτός από μία το 2006. Ούτε καν για το περιστατικό της δεκατετράχρονης δεν εκκρεμεί καταγγελία στον Ιατρικό Σύλλογος Θεσσαλονίκης.

Επιπλέον, δεν έχει υπάρξει ακόμα σχετική ενημέρωση από τις δικαστικές ή εισαγγελικές αρχές προς τον Ιατρικό Σύλλογο Θεσσαλονίκης σε συνέχεια της μηνυτήριας αναφοράς, που κατέθεσαν οι γονείς προκειμένου να προβεί στην άσκηση των κατά νόμο αρμοδιοτήτων του.

Η απόφαση του Τριμελούς Εφετείου Θεσσαλονίκης το 2012 δεν περιήλθε εις γνώση του Ιατρικού Συλλόγου Θεσσαλονίκης αρμοδίως από τον αρμόδιο εισαγγελέα, παρά το γεγονός ότι είναι θεσπισμένη υποχρέωση του τελευταίου να ανακοινώνει αμελλητί τον Πρόεδρο του οικείου ιατρικού συλλόγου και μάλιστα, με πρόσφατη νομοθετική παρέμβαση έχει προβλεφθεί εκ νέου η υποχρέωση των ποινικών δικαστηρίων να αποστέλλουν αμελλητί σε νομικά πρόσωπα δημοσίου δικαίου, όπως είναι οι ιατρικοί σύλλογοι, αντίγραφα των αμετάκλητων καταδικαστικών αποφάσεων που αφορούν επαγγελματίες υγείας.

Επιτρέψτε μου να πω – και λόγω της ερώτησής σας, έχετε αναφερθεί και στο παρελθόν στο περιστατικό αυτό- έχει παρατηρηθεί ότι και σε άλλες περιπτώσεις κάποια βουλεύματα, καταδικαστικές ή απαλλακτικές αποφάσεις και κάποιες ποινικές διώξεις ή εγκλήσεις κατά γιατρών δεν έχουν ανακοινωθεί στον Ιατρικό Σύλλογο Θεσσαλονίκης και έχει επιδιωχθεί συνάντηση του Προέδρου του Ιατρικού Συλλόγου με τον Πρόεδρο του τριμελούς συμβουλίου διεύθυνσης Εφετείου Θεσσαλονίκης για το ζήτημα αυτό. Είχε ζητηθεί μάλιστα και από τον Ιατρικό Σύλλογο Θεσσαλονίκης εγγράφως να εκλείψουν αυτά τα κενά στην ενημέρωση.

Ολοκληρώνοντας, κύριε Πρόεδρε, θέλω να πω ότι η πολιτεία στο σύνολό της έχει ελεγκτικούς μηχανισμούς, όπως και ανθρώπους τους στελεχώνουν, οι οποίοι εργάζονται έτσι ώστε οι συμπολίτες μας να μπορούν σε κάθε περίπτωση να έχουν την ασφάλεια ότι οι νόμοι και οι διαδικασίες που τους διέπουν τηρούνται στο ακέραιο. Είμαι βέβαιος, το επαναλαμβάνω, ότι οι μηχανισμοί αυτοί είναι επαρκείς όπως και το πλαίσιο, που τους διέπει είναι πυκνό και αυστηρό και εφόσον χρειαστεί να προβούμε σε κάποιον εκσυγχρονισμό του θεσμικού αυτού πλαισίου, βεβαίως και είμαστε εδώ πέρα.

Ας αφήσουμε τη δικαιοσύνη να κάνει το έργο της και σε ό,τι αφορά τις αρμοδιότητες του Υπουργείου Υγείας θα γίνει ό,τι προβλέπει, βεβαίως, η νομοθεσία. Να τονίσω ότι περικλείουμε με τη δέουσα εμπιστοσύνη τους ιατρικούς συλλόγους και θα εξαντλήσουμε κάθε αυστηρότητα και πειθαρχικό μέτρο σε περιπτώσεις που παρατηρούνται παρανομίες και άλλες αποκλίσεις από νόμους και διατάξεις.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κύριε Τριανταφυλλίδη, και για σας τρία λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Πρόεδρε, ειλικρινά χρειάστηκε εννιά λεπτά ο κύριος Υπουργός για να μας πει κατ’ ουσίαν ότι ο εισαγγελέας από το Δικαστικό Μέγαρο της Θεσσαλονίκης δεν επικοινώνησε με τον ιατρικό σύλλογο γιατί δεν του ανακοίνωσε την απόφαση. Κατάλαβα σωστά, κύριε Υπουργέ; Αυτό είπατε; Κύριε Υπουργέ, αυτό είπατε; Γιατί δεν σας άκουγα.

Δηλαδή, έχουν περάσει εννιά χρόνια από την αμετάκλητη δικαστική εφετειακή απόφαση του 2012 και σήμερα, 10 Ιουλίου του 2021, δεν έχει ενημερώσει ο αρμόδιος εισαγγελέας για τη συγκεκριμένη αμετάκλητη δικαστική απόφαση; Κι έτσι όλα αυτά τα οκτώ χρόνια μπορεί ο συγκεκριμένος ιατρός και χειρουργεί;

Κοιτάξτε, κύριε Υπουργέ. Είμαστε με την ίδια πλευρά. Έχουμε την αυξημένη ευθύνη και ευαισθησία ως εκπρόσωποι του κόσμου, που διεκδικεί μία απάντηση.

Είμαι σαφής. Κύριε Κοντοζαμάνη, κοιτάξτε με σας παρακαλώ. Έπρεπε ο συγκεκριμένος γιατρός να χειρουργεί μετά από την αμετάκλητη εφετειακή δικαστική απόφαση; Ναι ή όχι; Περιμένω από τον Υπουργό Υγείας να μου πει, ναι είχε τη δυνατότητα ή όχι δεν είχε τη δυνατότητα. Αυτό που λέτε ότι από το 2012 ο αρμόδιος εισαγγελέας δεν ενημέρωσε μετά από εννέα χρόνια τον Ιατρικό Σύλλογο Θεσσαλονίκης για να πράξει τα δέοντα ως ορίζει το καταστατικό του, ο Κώδικας Δεοντολογίας κ.λπ., κατ’ αρχάς έπρεπε να εξοργίσει όλους τους ιδιώτες γιατρούς οι οποίοι κάνουν σωστά, σοβαρά και συγκροτημένα τη δουλειά τους και την εργασία τους και γι’ αυτό οι πολίτες τους σέβονται, τους εκτιμούν και τους επιλέγουν. Είναι αδιανόητο!

Καλά, δεν άκουσαν την απόφαση. Τα δημοσιεύματα δεν τα είδαν στο διαδίκτυο; Και δεν είναι μία. Είναι τρεις οι περιπτώσεις μαζί με την περίπτωση της αδικοχαμένης Γωγώς. Είναι η μία του 2012, που την ανέφερα μέσα από το δημοσίευμα. Η δεύτερη είναι του 2017 με τον ίδιο γιατρό. Και υπάρχει η περίπτωση με τον ίδιο γιατρό το 2021. Η πρώτη περίπτωση είναι αμετάκλητη καταδίκη, εφετειακή απόφαση. Στην δεύτερη το 2017 νομίζω ότι η κατηγορία είναι από ένα χωριό των Σερρών. Εάν είχα μπροστά μου τα δημοσιεύματα, θα σας το έλεγα. Τα έδωσα ήδη στα Πρακτικά. Και το τρίτο είναι από την Επανομή Θεσσαλονίκης.

Και σας είπα από την πρώτη στιγμή ούτε αντιπολίτευση, ούτε αντιπολίτευση στην αντιπολίτευση. Γιατί αναφέρομαι στο 2012, το 2017 και δεν με ενδιαφέρει ποιος ήταν κυβέρνηση και τι έκανε και ποιος ήταν Υπουργός. Καθόλου δεν με ενδιαφέρει. Με ενδιαφέρει εάν η πολιτεία έχει ελεγκτικούς μηχανισμούς.

Με κάνετε και φωνάζω και δεν θέλω. Σήμερα από σεβασμό στη μνήμη του δεκατετράχρονου παιδιού δεν ήθελα να φωνάξω. Αλλά αυτά που μας λέτε είναι συγκλονιστικά. Δεν ξέρω, οι συνάδελφοί μου δημοσιογράφοι στην Αίθουσα των κοινοβουλευτικών συντακτών εάν άκουσαν αυτό που είπατε, ότι από το 2012 ο αρμόδιος εισαγγελέας δεν είχε ενημερώσει εννέα χρόνια μετά τον Ιατρικό Σύλλογο Θεσσαλονίκης για την αμετάκλητη δικαστική απόφαση. Αυτό σας καλύπτει εσάς;

Και ρωτώ, κλείνοντας και θέλω μία σαφή απάντηση από τον Υπουργό Υγείας της Ελληνικής Δημοκρατίας.

**ΠΡΟΕΔΡΕΥΩΝ (Απόστολος Αβδελάς):** Ναι κλείστε γιατί τρεις φορές το είπατε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ο συγκεκριμένος –που μπορεί να είναι και άλλοι συγκεκριμένοι, εμένα δεν με ενδιαφέρει, ούτε τον ξέρω τον άνθρωπο, ούτε τον στοχοποιώ ούτε τίποτα- μπορούσε να εκτελεί ιατρικές πράξεις; Πιθανόν να είναι και άλλοι. Το λέω και το επισημαίνω ότι σε ένα σύγχρονο, σοβαρό, ευρωπαϊκό κράτος υπάρχουν θεσμοί και συγκεκριμένα πρωτόκολλα διασφάλισης της υγείας των πολιτών. Δεν είναι πάμε στο άγνωστο με βάρκα την ελπίδα, μπαίνω στο χειρουργείο και δεν ξέρω εάν θα βγω! Και γι’ αυτό φροντίζει η πολιτεία, είτε με τη Νέα Δημοκρατία είτε με τον ΣΥΡΙΖΑ είτε με το ΚΚΕ Μ-Λ είτε με οποιοδήποτε κόμμα, δεν με ενδιαφέρει. Με ενδιαφέρουν οι ψυχούλες των παιδιών και των ανθρώπων που μπαίνουν εκεί, που δεν πρέπει να είναι σε ένα status quo όπου όλα χάνονται στην γραφειοκρατία.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Τριανταφυλλίδη.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κλείνω, γιατί υπάρχει χιονοστιβάδα καταγγελιών με αφορμή το συγκεκριμένο περιστατικό. Είναι ο θάνατος του εικοσιτετράχρονου από την Καβάλα πριν από τέσσερα χρόνια με την δικάσιμο να έχει οριστεί το φθινόπωρο. Και εσείς ως Υπουργός Υγείας ελέγξατε τον Ιατρικό Σύλλογο Θεσσαλονίκης; Δεν ξέρω ποιος είναι. Είναι ο κ. Εξαδάκτυλος Πρόεδρος; Νομίζω ότι ήταν παλιά ο κ. Εξαδάκτυλος. Να πείτε «ελάτε εδώ παλικάρια, συνάδελφοι γιατροί. Πέρασαν εννέα χρόνια, το διαβάσατε στον Τύπο και ένας δεν φιλοτιμήθηκε να πει κάτι;». Είναι ένας, μεμονωμένο περιστατικό; Είναι δύο, τρείς; Εδώ τιμάμε τους Έλληνες γιατρούς γιατί είναι γνωστοί σε όλο τον κόσμο και σε όλο τον πλανήτη για την αξιοσύνη τους. Ειλικρινά μένω άναυδος, ενεός. Δηλαδή ζούμε από τύχη; Τι ακριβώς γίνεται;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Τριανταφυλλίδη.

Τον λόγο έχει ο κ. Κοντοζαμάνης για τρία λεπτά για να απαντήσει.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ πολύ, κύριε Πρόεδρε.

Θέσατε ένα ερώτημα το οποίο είναι εύλογο. Εάν μπορεί κάποιος ο οποίος έχει καταδικαστεί με αμετάκλητη απόφαση να συνεχίζει σήμερα να ασκεί το επάγγελμα του γιατρού και να χειρουργεί. Εδώ τώρα πάμε σε θέματα τόσο της νομικής επιστήμης όσο και της ιατρικής και τα ιατρικά λάθη άπτονται και της νομικής επιστήμης και της ιατρικής. Γιατί στο πλαίσιο της διοικητικής και πειθαρχικής διαδικασίας σπάνια αξιολογούνται κάποια περιστατικά ως ιατρική αμέλεια και συνήθως ασθενείς -ή οικείοι αυτών- οι οποίοι έχουν υποστεί κάποιο ιατρικό σφάλμα αναγκάζονται να προσφύγουν δικαστικά και δικαιώνονται μετά από μακροχρόνιες και τραυματικές για το κύρος των εμπλεκόμενων γιατρών, διαμάχες. Σε έναν διαφορετικό κόσμο, ίσως κάποτε να αποτελεί επιδίωξη του ιατρικού κόσμου να πάρει στα χέρια του το ζήτημα της αξιολόγησης των ιατρικών λαθών για να αναχαιτιστεί η αύξηση των λαθών που παρατηρείται.

Επιτρέψτε μου να χρησιμοποιήσω εδώ το μοντέλο της Γερμανίας, όπου στους ιατρικούς συλλόγους έχουν συσταθεί ανεξάρτητες επιτροπές με διεπιστημονική σύνθεση, στις οποίες μπορούν να προσφεύγουν ασθενείς, που θεωρούν ότι έχουν υποστεί κάποιο ιατρικό λάθος και οι οποίες κάνουν μία πρώτη αξιολόγηση των δεδομένων, που τίθενται υπ’ όψιν και γνωμοδοτούν σχετικά και η θετική αυτή γνωμοδότηση αποτελεί πρόκριμα για την προσφυγή στα δικαστήρια.

Σε σχέση με το οικείο πλαίσιο, στη χώρα μας η καταδίκη για ανθρωποκτονίες, σωματική βλάβη από αμέλεια δεν προβλέπεται ως λόγος για την ανάκληση της άδειας άσκησης επαγγέλματος και κατ’ αντιστοιχία η άσκηση ποινικής δίωξης δεν επιφέρει αναστολή της βεβαίωσης ή άσκησης του επαγγέλματος. Θα μπορούσε, βεβαίως, να οδηγήσει στην αναστολή της άσκησης από τον Πανελλήνιο Ιατρικό Σύλλογο εάν θεμελιωνόταν κίνδυνος για τους ασθενείς. Και μία καταδίκη για ιατρικό σφάλμα δεν θα αρκούσε άνευ άλλων στοιχείων. Επομένως, ακόμη και αν ένας ιατρικός σύλλογος ήθελε να ενεργοποιήσει αυτήν τη δυνατότητα, θα έπρεπε να είναι πολύ σοβαρά τεκμηριωμένη. Αυτά σε ό,τι αφορά στο θεσμικό πλαίσιο.

Και επειδή αναφερθήκατε στην απόφαση του δικαστηρίου, αυτή είναι η ενημέρωση την οποία έχουμε. Σας είπα ότι -και λόγω της ερώτησής σας- το εξετάζουμε το θέμα και σε κάθε περίπτωση η πολιτεία θα λάβει όλα τα μέτρα που της παρέχει το θεσμικό πλαίσιο, προκειμένου να διασφαλίσει ότι και έλεγχος της περίπτωσης γίνεται και όλες οι πειθαρχικές διαδικασίες γίνονται κανονικά. Ήμουν σαφής και νομίζω ότι τα έχω εξηγήσει πλήρως, κύριε Τριανταφυλλίδη. Δεν είναι ο χώρος και ο χρόνος να παίζουμε με τις ψυχές νεκρών συμπολιτών μας και να προσπαθούμε να εκμεταλλευτούμε επικοινωνιακά τέτοια ζητήματα. Σας είπα τι έχει γίνει, τι προβλέπει το θεσμικό πλαίσιο και τι έχει κάνει η πολιτεία από την πλευρά της.

**ΠΡΟΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Μισό λεπτό, κύριε Πρόεδρε.

**ΠΡΟΔΡΕΥΩΝ (Απόστολος Αβδελάς):** Κύριε Τριανταφυλλίδη, καλό ταξίδι σας εύχομαι και να πάνε όλα καλά!

Προχωράμε στην πρώτη με αριθμό 915/2-7-2021 επίκαιρη ερώτηση του πρώτου κύκλου του Βουλευτή Β΄ Πειραιώς του ΣΥΡΙΖΑ - Προοδευτική Συμμαχία κ. Τρύφωνα Αλεξιάδη προς τον Υπουργό Υγείας με θέμα: «Η Κυβέρνηση καθυστερεί τη λειτουργία του νέου Κέντρου Υγείας Κερατσινίου και δεν προβαίνει σε μόνιμες προσλήψεις ιατρικού και νοσηλευτικού προσωπικού».

Κύριε Αλεξιάδη, καλή εβδομάδα. Έχετε τον λόγο για δύο λεπτά.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κύριε Πρόεδρε.

Πριν ξεκινήσω θέλω να εκφράσω τα θερμά μου συλλυπητήρια ως Βουλευτής Β΄ Πειραιά για την απώλεια του πρώην Βουλευτή και πρώην Υπουργού και στελέχους της Βουλής για πολλά χρόνια, σε πάρα πολλές θέσεις, Τάσου Νεράντζη, ενός ανθρώπου ο οποίος τίμησε τις γειτονιές του Πειραιά, μεγάλωσε σε αυτές τις περιοχές και αν κάποιος ζητούσε με δύο λόγια να πω γι’ αυτόν κάτι, θα έλεγα πολιτική αξιοπρέπεια. Δίδαξε σε όλους μας πολιτική αξιοπρέπεια!

Έρχομαι στο άχαρο καθήκον να αναλύσω πολύ συνοπτικά την επίκαιρη ερώτηση την οποία σας έχω καταθέσει, κύριε Υπουργέ.

Καταθέσαμε την επίκαιρη ερώτηση προς το Υπουργείο σας πρώτα απ’ όλα για λόγους κοινοβουλευτικής τάξης, διότι έχουμε καταθέσει γραπτή ερώτηση είκοσι εννέα Βουλευτές του ΣΥΡΙΖΑ, αλλά και ένας Βουλευτής του ΜέΡΑ25 για το θέμα αυτό και απαξιώσατε ως Υπουργείο Υγείας να μας απαντήσετε. Αυτό το αφήνω στην κρίση των πολιτών και στην κρίση των όσων κατηγορούσαν το ΣΥΡΙΖΑ για αντίστοιχες πρακτικές. Διότι αν δείτε τα στατιστικά της Βουλής θα δείτε το τι έκανε ο Αλεξιάδης όταν είχε την αντίστοιχη θέση.

Στην επίκαιρη ερώτηση σας καλούμε να δεσμευτείτε, όχι με επικοινωνιακά πυροτεχνήματα και με γενικές αοριστολογίες, ότι κάποτε θα γίνει κάτι. Σας καλούμε να δεσμευτείτε σε κάτι συγκεκριμένο, δηλαδή πότε θα έχουμε την άμεση εικοσιτετράωρη λειτουργία του Κέντρου Υγείας Κερατσινίου, στελεχωμένο με μόνιμο απαραίτητο ιατρικό και νοσηλευτικό προσωπικό. Δεν διεκδικούμε, κύριε Υπουργέ, ως ΣΥΡΙΖΑ την πατρότητα και την ολοκλήρωση του έργου. Έγινε ξεκινώντας από πολύ παλιά. Θέλουμε να συγχαρούμε δημόσια για άλλη μια φορά τον Δήμο Κερατσινίου και το Δήμαρχο Χρήστο Βρεττάκο που μια πολύ καλή ανάρτησή του στις 7 Ιουλίου απεικονίζει πλήρως την πορεία του έργου. Και θέλουμε να συγχαρούμε και τον δήμο διότι κατάφερε σε μια πολύ δύσκολη περίοδο, με μια σύμβαση που υπογράφηκε τον Δεκέμβριο του 2018 να παραδώσει το έργο.

Σας θυμίζω ότι εσείς ο ίδιος εμφανιστήκατε στην περιοχή και βγάλατε φωτογραφίες για τα ζητήματα αυτά και τάξατε στο κόσμο ότι το επόμενο χρονικό διάστημα θα έχει λυθεί το ζήτημα και δεν θα έχουμε προβλήματα και θα έχει στελεχωθεί πλήρως μέχρι τέλος Μαΐου το έργο. Δυστυχώς, δεν καταφέρατε να το κάνετε αυτό.

Θα αναπτύξω στον υπόλοιπο χρόνο που έχω στη διάθεσή μου, γιατί θέλω να σεβαστώ το Προεδρείο, τα υπόλοιπα επιχειρήματα. Αυτό που σας ζητάμε είναι να πείτε μια συγκεκριμένη ημερομηνία που θα λειτουργήσει το κέντρο υγείας με μόνιμο προσωπικό και όχι με προσωπικό το οποίο θα μεταφέρεται από άλλες δομές υγείας είτε του Πειραιά είτε της υπόλοιπης περιοχής.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αλεξιάδη.

Θα απαντήσει ο Αναπληρωτής Υπουργός Υγείας κ. Βασίλης Κοντοζαμάνης.

Ορίστε, κύριε Κοντοζαμάνη, έχετε τρία λεπτά.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Αλεξιάδη, η επίκαιρη ερώτηση συζητείται λίγες ημέρες αφότου ο Πρωθυπουργός της χώρας εγκαινίασε το Κέντρο Υγείας Κερατσινίου και είμαστε πιστοί στις δεσμεύσεις που αναλάβαμε τόσο απέναντι στον Δήμαρχο Κερατσινίου όσο και απέναντι στους πολίτες της περιοχής προκειμένου να λειτουργήσει. Και είπαμε ότι ό,τι εγκαινιάζουμε είναι πλήρως στελεχωμένο προκειμένου να αποδοθεί αμέσως στους πολίτες και να παρέχει υπηρεσίες υγείας. Και το Κέντρο Υγείας Κερατσινίου πραγματικά θα αποτελεί ένα κόσμημα τόσο για την περιοχή όσο και για το Εθνικό Σύστημα Υγείας και ένα μοντέλο λειτουργίας της πρωτοβάθμιας φροντίδας υγείας.

Γνωρίζετε άλλωστε, γιατί έχετε θητεύσει στην προηγούμενη Κυβέρνηση, ότι για να έχουμε μόνιμες θέσεις πρέπει να υπάρχει οργανισμός στον οποίον προχωράμε, διότι περιμέναμε κάποιες θεσμικές παρεμβάσεις έτσι ώστε να ολοκληρωθεί και ο οργανισμός του Υπουργείου. Γι’ αυτόν τον λόγο στελεχώσαμε με επικουρικό προσωπικό το Κέντρο Υγείας Κερατσινίου και με δεδομένη την επιθυμία μας να λειτουργήσει το συντομότερο δυνατό προβήκαμε σε συγκεκριμένες ενέργειες. Ο αριθμός των οργανικών θέσεων είναι δεκαέξι. Υπηρετούν εννέα αυτή τη στιγμή. Οι υπηρετούντες γιατροί είναι επικουρικοί γιατροί και προσλήφθηκαν στο Κέντρο Υγείας Δραπετσώνας προκειμένου να καλύψουν τις ανάγκες του Κέντρου Υγείας Κερατσινίου γιατί σας είπα ότι ήταν μία δομή που δεν είχε ξεκινήσει ακόμη να λειτουργεί.

Από τις πενήντα πέντε θέσεις νοσηλευτικού και λοιπού προσωπικού, οι είκοσι επτά ήδη υπηρετούν και μικρός αριθμός εξ αυτών είναι και πάλι υπάλληλοι του Κέντρου Υγείας Δραπετσώνας.

Μεταφέρθηκαν στο Κέντρο Υγείας Κερατσινίου για να μεταφέρουν τη γνώση τους, την εμπειρία τους και την τεχνογνωσία τους, έτσι ώστε να λειτουργήσει άμεσα, γρήγορα, με ασφάλεια και με επάρκεια το Κέντρο Υγείας Κερατσινίου. Έχουμε και έντεκα θέσεις ιατρών κλάδου ΕΣΥ υπό διορισμό.

Το προσωπικό εκπαιδεύτηκε από έμπειρους νοσηλευτές προερχόμενους από νοσοκομεία της 2ης ΥΠΕ τόσο στις διαδικασίες λειτουργίας του κέντρου όσο και στη χρήση του σύγχρονου ιατροτεχνολογικού εξοπλισμού.

Αυτά τα λέω γιατί είναι λογικό ένα κέντρο υγείας να μην μπορεί να ξεκινήσει άμεσα τη λειτουργία του και αυτή να είναι και εικοσιτετράωρη. Θα σας απαντήσω και γι’ αυτό. Στη διεύθυνση πρέπει να γίνουν δοκιμασίες, να μπει σε μία ροή το κέντρο και ούτω καθεξής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Η διεύθυνση πληροφορικής της 2ης Υγειονομικής Περιφέρειας εκτέλεσε και συνεχίζει να εκτελεί δοκιμές του πληροφοριακού συστήματος του κέντρου υγείας και κάνει τις απαραίτητες ρυθμίσεις. Επίσης, η τεχνική υπηρεσία ολοκληρώνει τους ελέγχους στο αυτοματοποιημένο σύστημα ελέγχου λειτουργιών των ηλεκτρομηχανολογικών εγκαταστάσεων.

Η αρχική τροφοδοσία του κέντρου υγείας σε μέσα ατομικής προστασίας, σε αναλώσιμα και σε ιατρικά εργαλεία έχει πραγματοποιηθεί από τα αποθέματα της 2ης Υγειονομικής Περιφέρειας και υπάρχει και συγκεκριμένο χρονοδιάγραμμα λειτουργίας, πέρα από την τελική τακτοποίηση των χώρων και την έναρξη της καθημερινής λειτουργίας που είναι ήδη σε εφαρμογή από τις 7.30΄-22.30΄ εκτός Σαββατοκύριακου. Αυτή τη στιγμή προσέρχονται περιστατικά χωρίς ραντεβού από τις 8.00΄- 22.00΄, ενώ παράλληλα παρέχει και την τηλεφωνική γραμμή για κλείσιμο ραντεβού τις επόμενες εβδομάδες.

Ο προγραμματισμός είναι ότι από το διάστημα 5 Ιουλίου έως 23 Ιουλίου θα υπάρξει πιλοτική λειτουργία του κέντρου υγείας με ραντεβού. Την εβδομάδα από 26 έως 30 Ιουλίου θα έχουμε αξιολόγηση των αποτελεσμάτων αυτής της πιλοτικής λειτουργίας και λήψη διαρθρωτικών μέτρων, ενώ θα γίνουν και ενέργειες για τη διασύνδεση με το σύστημα της ΗΔΙΚΑ, με σκοπό την ένταξη στο σύστημα ραντεβού της ΗΔΙΚΑ του συστήματος του Κέντρου Υγείας Κερατσινίου, γεγονός που ελπίζουμε να γίνει την 1η Αυγούστου. Την 1η Σεπτεμβρίου προγραμματίζουμε την επέκταση της λειτουργίας και τα Σαββατοκύριακα από τις 8 το πρωί ως τις 2 το μεσημέρι και από την 1η Οκτωβρίου τη διεύρυνση του ωραρίου λειτουργίας τα Σαββατοκύριακα έως τις 22.00΄ μετά μεσημβρίας.

Επίσης, με την κατανομή των εννιακοσίων δέκα θέσεων διαφόρων κλάδων και ειδικοτήτων σε φορείς του Υπουργείου Υγείας και με την ολοκλήρωση της διαδικασίας πρόσληψης τεσσάρων χιλιάδων υπαλλήλων νοσηλευτικής κατηγορίας με την έγκριση του οργανισμού του κέντρου υγείας θα μας δοθεί η δυνατότητα σε επόμενο χρόνο, σύντομα, πληρώνοντας τις θέσεις αυτές να βάλουμε σε εικοσιτετράωρη εφημεριακή λειτουργία το Κέντρο Υγείας Κερατσινίου.

Και θα επαναλάβω, για μία ακόμη φορά, ότι η λειτουργία του κέντρου υγείας είναι απόδειξη ότι η Κυβέρνηση παραμένει πιστή στις δεσμεύσεις της για ένα ολοκληρωμένο σύστημα πρωτοβάθμιας φροντίδας υγείας και, βεβαίως, πως ό,τι λειτουργεί θα είναι και στελεχωμένο, έτσι ώστε να εξυπηρετούνται οι κάτοικοι της συγκεκριμένης περιοχής, αλλά και της ευρύτερης περιοχής, διότι πρόκειται για μία μεγάλη περιοχή.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

Ορίστε, κύριε Αλεξιάδη, έχετε τον λόγο για τρία λεπτά.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, ευχαριστώ για την απάντηση. Νομίζω ότι θα μείνει και αυτή στα κοινοβουλευτικά χρονικά. Η απάντησή σας είναι πως κάποτε θα γίνει κάτι, χωρία καμμία συγκεκριμένη ημερομηνία! Πείτε μας μία συγκεκριμένη ημερομηνία! Σε πέντε χρόνια θα τελειώσετε τον οργανισμό; Σε δύο μήνες θα τελειώσετε τον οργανισμό; Πείτε μας μία ημερομηνία! Το οικονομικό επιτελείο σας πέφτει έξω σε όλες τις προβλέψεις. Το επιτελείο του Υπουργείου Υγείας δεν μπορεί να κάνει μία πρόβλεψη;

Στις 14 Ιουνίου βγάλατε μία καταπληκτική απόφαση για το Κέντρο Υγείας Κερατσινίου, για να καλύψετε την επικοινωνιακή προσπάθεια του κ. Μητσοτάκη να φανεί στη Β΄ Πειραιά. Και έκανε ένα πολύ καλό γκάλοπ, γιατί έπρεπε να φέρει τεράστια αστυνομικές δυνάμεις για να μπορέσει να μπει και να κάνει αυτά που έκανε μέσα στο κέντρο υγείας. Θα πω αμέσως μετά γι’ αυτό.

Σε αυτή την απόφαση για το κέντρο υγείας…

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Σήμερα είναι…(δεν ακούστηκε)

**ΤΡΥΦΩΝ ΑΛΕΞΙΑΔΗΣ:** Θα σας πω αμέσως. Μη βιάζεστε.

Σε ό,τι αφορά στο θέμα του κέντρου υγείας, στην απόφαση έχετε φέρει προσωπικό από όλες τις δομές υγείας του Πειραιά, από τον Άγιο Ιερόθεο, από το Τζάνειο, από το Περιστέρι, ακόμα και από την Αίγινα. Από την Κρήτη ή από την Αρκαδία δεν φέρατε ακόμα, αλλά φαντάζομαι ότι σε επόμενο στάδιο θα φτάσετε και εκεί. Όμως, το καταπληκτικό είναι ότι τα κάνατε όλα αυτά για να φέρετε τον κ. Μητσοτάκη να κάνει δήθεν τα εγκαίνια και να πει ότι είναι και πλήρως στελεχωμένο. Μα, απ’ αυτά που είπατε εσείς και από τα δεδομένα που προκύπτουν, δεν είναι στελεχωμένο. Έχετε αποδυναμώσει άλλες δομές υγείας για να φέρετε εκεί και λέτε ότι είναι πλήρως στελεχωμένο.

Και το καταπληκτικό είναι κάτι το οποίο δεν το τραβήξαμε εμείς από κρυφή κάμερα, αλλά είναι σε βίντεο του Αθηναϊκού Πρακτορείου Ειδήσεων. Πηγαίνετε τον Πρωθυπουργό εκεί, σε μία δομή υγείας, σε μία κρίσιμη περίοδο, βλέπει μία νοσοκόμα ντυμένη όχι με το ταγιέρ της και με ενδυμασία περιπάτου ή βραδινής εξόδου, αλλά με ενδυμασία εργασίας και ρωτάει το καταπληκτικό: «Και πώς βρέθηκες εδώ;». Έτσι της λέει. Δηλαδή, επειδή ο ίδιος έχει καταλάβει επικοινωνιακά τι έχει γίνει και ότι θα αναρτήσουν το βίντεο, ρωτά ο Πρωθυπουργός της χώρας μια ηρωική νοσηλεύτρια: «Και πώς βρέθηκες εδώ;».

Καταλαβαίνω τις ανάγκες της προπαγάνδας σας, αλλά εδώ πλέον είναι μία περιοχή που δεν περνάει η προπαγάνδα. Η Β΄ Πειραιά και οι γειτονιές της έδωσαν πρώτη δύναμη τον ΣΥΡΙΖΑ και θα μεγαλώσουν τα ποσοστά του. Και δεν θα αλλάξει αυτό με επικοινωνιακές επισκέψεις και πυροτεχνήματα σαν αυτές που κάνατε εσείς ο ίδιος –διότι υπάρχει πλήρες αρχείο και θα τα αναδεικνύουμε συνέχεια αυτά τα θέματα- όταν τον Απρίλιο ήρθατε και προβλέψατε ότι στο τέλος Μαΐου θα λειτουργεί πλήρως και ότι έχουν ήδη ξεκινήσει οι διαδικασίες πρόσληψης.

Σας καλώ, λοιπόν, να δώσετε σαφή απάντηση στους πολίτες της Β΄ Πειραιά, στους πολύπαθους πολίτες που αντιμετωπίζουν τρομερά προβλήματα ρύπανσης, προβλήματα σε άλλα επίπεδα, αλλά και στα θέματα της προστασίας της υγείας τους. Πρέπει να δώσετε μία συγκεκριμένη ημερομηνία για το πότε θα στελεχωθεί πλήρως το Κέντρο Υγείας Κερατσινίου με μόνιμο προσωπικό.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αλεξιάδη και για την τήρηση του χρόνου.

Ορίστε, κύριε Υπουργέ, έχετε τρία λεπτά για τη δευτερολογία σας.

Σας παρακαλώ μόνο μην ξεφύγουμε πάλι.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Όχι, δεν θα ξεφύγω, κύριε Πρόεδρε.

Ευχαριστώ.

Κύριε Αλεξιάδη, ανέφερα συγκεκριμένα χρονοδιαγράμματα. Επειδή είπαμε για τέλος Μαΐου και ξεκίνησε μετά από είκοσι οκτώ ημέρες η λειτουργία του Κέντρου Υγείας Κερατσινίου, δεν νομίζω ότι αυτό αποτελεί παραβίαση της δέσμευσής μας για τη λειτουργία. Άμα ήταν πλήρως στελεχωμένο, θα το λειτουργούσαμε επί εικοσιτετραώρου βάσεως. Σας είπα ποιο είναι το χρονοδιάγραμμα και σε τι ενέργειες έχουμε προβεί έτσι ώστε να στελεχωθεί πλήρως και να πάμε στην εικοσιτετράωρη λειτουργία. Αυτή τη στιγμή έχει ξεκινήσει και λειτουργεί. Το είπα κι εγώ.

**ΤΡΥΦΩΝ ΑΛΕΞΙΑΔΗΣ:** Ο Υπουργός είπε ψέματα, δηλαδή;

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Κοιτάξτε, θα μπορούσαμε τώρα για επικοινωνιακούς λόγους να εγκαινιάζουμε και να κόβουμε κορδέλες και να βγάζουμε φωτογραφίες. Πήγαμε εκεί. Έχει ξεκινήσει η λειτουργία του. Μάλιστα, όπως σας είπα, η καθημερινή λειτουργία του κέντρου υγείας έχει ξεκινήσει από τις 28 Ιουνίου. Σας είπα ότι μεταφέρθηκε κόσμος από άλλες δομές προκειμένου να υπάρχει εκπαίδευση του προσωπικού, να υπάρξει μεταφορά γνώσης, τεχνογνωσίας. Δεν ανοίγεις την πόρτα ενός Κέντρου Υγείας και ξεκινάει η λειτουργία του την επόμενη μέρα. Χρειάζεται προγραμματισμός, σχέδιο και, βεβαίως, συγκεκριμένο χρονοδιάγραμμα, το οποίο και σας ανέπτυξα. Δεν νομίζω ότι είπα κάτι λιγότερο ή κάτι περισσότερο. Υπήρχαν κάποιες θεσμικές παρεμβάσεις οι οποίες έπρεπε να γίνουν, προκειμένου να μπορέσουμε να προχωρήσουμε στον οργανισμό του κέντρου υγείας. Ξέρετε πόσα κέντρα υγείας στη χώρα δεν έχουν οργανισμό; Αυτό σας μάρανε τώρα, το Κέντρο Υγείας Κερατσινίου, το οποίο βεβαίως θα το κάνουμε;

Σε κάθε περίπτωση ανέπτυξα πλήρως το χρονοδιάγραμμα το οποίο θα μας οδηγήσει στην πλήρη ανάπτυξη των λειτουργιών του κέντρου υγείας και βεβαίως στην εφημέρευσή του.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ και για την τήρηση του χρόνου.

Κύριε Αλεξιάδη, καλή συνέχεια.

Θα συζητήσουμε τώρα την τρίτη με αριθμό 914/1-7-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Υγείας, με θέμα: «Μετατροπή του Πανεπιστημιακού Γενικού Νοσοκομείου «ΑΤΤΙΚΟΝ» σε σύμπραξη δημοσίου και ιδιωτικού τομέα ΣΔΙΤ».

Ορίστε, κύριε Αρσένη, έχετε δύο λεπτά για την πρωτολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, το θέμα της ερώτησής μου είναι ένα θέμα που το έχουμε συζητήσει επανειλημμένα και είναι και από τις πρώτες ερωτήσεις που σας είχα καταθέσει το 2019. Είναι το θέμα της ιδιωτικοποίησης μέσω ΣΔΙΤ των δομών των νοσοκομείων αλλά, όπως βλέπουμε, όχι μόνο αυτών.

Αναφέρομαι στις δηλώσεις και τις δικές σας τον Φεβρουάριο του 2020, ότι οι συμπράξεις αφορούσαν υποδομές, αλλά επεκτείνονται πλέον στις υπηρεσίες και στη διαχείριση και ότι όλα είναι προς εξέταση, αλλά και στις δηλώσεις του κ. Κικίλια τον Γενάρη του 2020 ότι το «Αττικό» Νοσοκομείο θα είναι νοσοκομείο - πιλότος για την αναβάθμιση και μέσω χρηματοδοτικών εργαλείων ΣΔΙΤ. Τώρα έρχονται οι εργαζόμενοι και καταγγέλλουν έναν καινούργιο οργανισμό ο οποίος βάζει ακριβώς αυτές τις βάσεις για τις ΣΔΙΤ.

Θα ήθελα κατ’ αρχάς να μας πείτε αν οι καταγγελίες του σωματείου εργαζομένων του Νοσοκομείου «Αττικόν» ισχύουν. Τι είναι ακριβώς αυτό που σχεδιάζετε για το «Αττικόν»; Επιχειρείτε αλλαγή φυσιογνωμίας και χαρακτήρα σε ένα από τα μεγαλύτερα νοσοκομεία όχι μόνο της χώρας, αλλά και των Βαλκανίων.

Επίσης, ποιες λειτουργίες των δημόσιων νοσοκομείων έχετε στόχο να εκχωρήσετε σε ιδιώτες μέσω ΣΔΙΤ ή και με άλλα εργαλεία και πώς διασφαλίζεται ο δημόσιος χαρακτήρας της υγείας όταν θα αρχίσουμε να έχουμε νοσοκομεία πολλών ταχυτήτων;

Έχετε εντάξει στο «Ελλάδα 2.0» το «Αττικόν», το «Ασκληπιείο», τον «Ευαγγελισμό», το Παίδων «Αγία Σοφία», πέντε νοσοκομεία. Μας κάνει εντύπωση αυτός ο αριθμός για τον εξής λόγο: Με βάση τη συνέντευξη του κ. Δημήτρη Γαρδικλή στις 28 Ιουνίου του 2021 στο «Common», μετά από συνάντηση με τον διοικητή του «Ασκληπιείου», τους είπε ότι τα πέντε νοσοκομεία τα οποία αναφέρονται θα ανταγωνίζονται μεταξύ τους με βάση την πληρότητα των φακέλων τους για να βρουν χρηματοδότηση από ευρωπαϊκά κονδύλια. Ως πληρότητα των φακέλων περιέγραψε τους ισολογισμούς και την κερδοφορία ωσάν να ήταν επιχείρηση κάθε νοσοκομείο. Συγκεκριμένα είπε ότι αναφορικά κιόλας με την περίπτωση της Βούλας -καταλαβαίνω, όμως, ότι αντίστοιχα είναι και για άλλα νοσοκομεία- θα πρέπει να εγγυηθεί την υγεία των εύπορων πολιτών που θα κατοικήσουν, αυξάνοντας τον πληθυσμό της περιοχής, στην περίκλειστη πόλη του Ελληνικού, συνδέοντας όλες τις κινήσεις με την ανάπλαση του παραλιακού μετώπου και την επένδυση Λάτση στο Ελληνικό. Οι πόροι που θα πρέπει να εξευρεθούν θα είναι ουσιαστικά ιδιωτικά κεφάλαια τα οποία θα εισέλθουν στο νοσοκομείο με τη μορφή ΣΔΙΤ και άλλων πόρων.

Πραγματικά θα ήθελα να μας περιγράψετε τα σχέδιά σας, αυτά που αποκρυσταλλώσατε εδώ και ενάμιση χρόνο με την εμπειρία της πανδημίας, που μας έδειξε το πόσο δεν δέχτηκε ο ιδιωτικός τομέας να αναλάβει τίποτα όσον αφορά τον COVID και όλα είχαν δοθεί στο δημόσιο. Σχεδιάζετε αυτό το δημόσιο να το ιδιωτικοποιήσετε;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αρσένη.

Θα απαντήσει ο Αναπληρωτής Υπουργός Υγείας κ. Βασίλειος Κοντοζαμάνης.

Κύριε Κοντοζαμάνη, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Αρσένη κατ’ αρχάς ο τίτλος της ερώτησής σας είναι λανθασμένος. Λέτε: «Μετατροπή του «Αττικόν» σε ΣΔΙΤ». Δεν μετατρέπεται ένα νοσοκομείο σε ΣΔΙΤ. Έχω μιλήσει πάρα πολλές φορές από το Βήμα αυτό για τις συμπράξεις δημόσιου και ιδιωτικού τομέα, που αποτελούν ένα χρηματοδοτικό εργαλείο προκειμένου να κάνουμε έργα και να διευκολύνουμε την πρόσβαση των συμπολιτών μας σε υπηρεσίες υγείας χωρίς κόστος. Δεν νομίζω ότι είναι ιδιωτικοποίηση αυτό. Το έχω πει πολλές φορές, αλλά επιμένετε και κρατάτε τα αυτιά σας ερμητικά κλειστά.

Και σας ενοχλεί και κάτι άλλο, ότι αναδεικνύουμε συνεχώς τον δημόσιο χαρακτήρα του συστήματος υγείας, όπως έγινε κατά την περίοδο της πανδημίας που ενισχύσαμε το δημόσιο σύστημα υγείας και συνεχίζουμε να το κάνουμε με συγκεκριμένα έργα, με πράξεις και όχι με λόγια και γι’ αυτό είχαμε τα αποτελέσματα τα οποία βλέπουμε.

Και επιτρέψτε μου επί τη ευκαιρία της ερώτησής σας να δώσω κάποιες διευκρινίσεις σε ό,τι αφορά στο Νοσοκομείο «Αττικόν». Δεν τίθεται θέμα να αλλάξει η νομική οντότητα του νοσοκομείου. Είναι νομικό πρόσωπο δημοσίου δικαίου ενταγμένο στο Εθνικό Σύστημα Υγείας, είναι ένα εμβληματικό νοσοκομείο για το σύστημα υγείας, έχει δικό του προϋπολογισμό, ΑΦΜ, σφραγίδα και υπόκειται στον έλεγχο και την εποπτεία της διοίκησης της 2ης Υγειονομικής Περιφέρειας.

Έχει συγκροτηθεί μια ομάδα εργασίας με αντικείμενο τη μελέτη σύνταξης σχεδίου νέου οργανισμού. Αυτό δεν είναι ιδιωτικοποίηση. Πρέπει να δούμε επιτέλους πώς το «Αττικόν» και τα άλλα νοσοκομεία θα πορευτούν από εδώ και στο εξής. Έρχονται νέες τεχνολογίες, νέες υπηρεσίες, νέες ειδικότητες. Οι οργανισμοί πρέπει να αλλάζουν στα νοσοκομεία. Σε καμμία περίπτωση η αλλαγή, τροποποίηση του οργανισμού δεν σημαίνει και αλλαγή της νομικής υπόστασης και φυσιογνωμίας του νοσοκομείου. Πρώτη φορά το ακούω αυτό.

Κάνετε και αναφορά στην ερώτησή σας σε άλλα νοσοκομεία, τα οποία πράγματι τα έχουμε εντάξει στις προτάσεις μας στο Ταμείο Ανάκαμψης. Και δεν είναι μόνο αυτά, είναι το σύνολο των δομών της χώρας. Γιατί επιτρέψτε μου να πω ότι το πρόγραμμα αυτό αναφέρεται σε ανακαινίσεις και εκσυγχρονισμό των νοσοκομείων και των υποδομών σε όλη την Ελλάδα. Είναι ιδιωτικοποίηση αυτό; Αναφέρεται στον ψηφιακό μετασχηματισμό των υπηρεσιών. Είναι ιδιωτικοποίηση αυτό; Αναφέρεται σε εμβληματικά κέντρα, όπως είναι το Κέντρο Ακτινοθεραπείας στο Νοσοκομείο «Σωτηρία» και ένα νέο κέντρο στη Θεσσαλονίκη στο Νοσοκομείο «Παπανικολάου» για τη στέγαση των εργαστηρίων κυτταρικής και γενετικής θεραπείας. Είναι ιδιωτικοποίηση του συστήματος υγείας όταν φτιάχνεις νέες δομές και υπηρεσίες για τους πολίτες;

Αναφέρεται το Ταμείο Ανάκαμψης σε σύστημα κατ’ οίκον νοσηλείας και περίθαλψης. Είναι ιδιωτικοποίηση αυτό; Και σε όλα τα νοσοκομεία, και στο «Ασκληπιείο» της Βούλας που λέτε, στο «Σωτηρία», και ούτω καθεξής. Ούτε είναι ιδιωτικοποίηση όταν ο ιδιωτικός τομέας έρχεται και συμπληρώνει τον δημόσιο τομέα, όπως έγινε τώρα στη διαχείριση της πανδημίας.

Οι συμπράξεις δημόσιου - ιδιωτικού τομέα, το επαναλαμβάνω, κατ’ αρχάς το έχουμε πει και προεκλογικά αυτό, ήταν στο πρόγραμμά μας. Γι’ αυτό μας ψήφισε ο κόσμος κι αυτό περιμένει να δει από εμάς, να αλλάξουμε το σύστημα υγείας. Και είπαμε ότι θα χρησιμοποιήσουμε αυτό το εργαλείο, είναι ένα χρηματοδοτικό εργαλείο. Εσείς όπου βλέπετε τη λέξη «ιδιωτικός», το «ι», νομίζετε ότι είναι ιδιωτικοποίηση του τομέα της υγείας. Δεν ισχύει αυτό.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ, κύριε Υπουργέ.

Κύριε Αρσένη, έχετε τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, τα ΣΔΙΤ είναι χειρότερα από την ιδιωτικοποίηση. Να είμαστε λίγο σαφείς. Στα ΣΔΙΤ όχι μόνο δεν υπάρχει καν αντίτιμο, αλλά αναλαμβάνει μια υπηρεσία να κάνει ένα έργο, ο ιδιώτης, για το οποίο θα τον πληρώνουμε για τη χρήση αυτού του έργου, του δημόσιου κατά τα άλλα, για πάρα πάρα πολλά χρόνια. Είναι μια φορολογία η οποία κρατάει πολύ περισσότερο. Και δεν θα έλεγα ότι κοστίζει περισσότερο από τις ιδιωτικοποιήσεις γιατί με τους όρους που κάνατε τόσο εσείς όσο και εσείς για τις ιδιωτικοποιήσεις έτσι κι αλλιώς και με τη φύση που έχουν οι ιδιωτικοποιήσεις είναι τόσο ασύμφορες για το δημόσιο και επιβάλλουν τέτοια κόστη που δεν υπάρχει σύγκριση, γιατί και οι δύο είναι επιβαρυντικές για το δημόσιο συμφέρον. Όμως ναι, τα ΣΔΙΤ είναι χειρότερα.

Τώρα, θα ήθελα λίγο να αποσαφηνίσετε τι προβλέπει αυτός ο Οργανισμός. Προβλέπει ότι θα διοικείται το «Αττικόν» από μια ομάδα πανεπιστημιακών, κατά τη νομοθεσία της Ιατρικής Σχολής; Υπάρχει τέτοια πρόβλεψη στον κανονισμό, ότι θα μετατραπεί σε αυτόνομη μονάδα με δικό της προϋπολογισμό, κονδύλια και έσοδα, ώστε σταδιακά να αποκοπεί από την κρατική χρηματοδότηση;

Και ξέρετε, τα ρωτάω γιατί τα νοσοκομεία που αναφέρετε ότι θα ιδιωτικοποιηθούν μέσω ΣΔΙΤ, θα αναλάβει ένας ιδιώτης τη διαχείρισή τους και θα του πληρώνουμε φόρους. Αυτό είναι ιδιωτικοποίηση. Θα ανήκει στο κράτος, αλλά στην πράξη θα πληρώνουμε κάθε φορά που θα χρησιμοποιούμε αυτή την υπηρεσία.

Επανέρχομαι στην συνέντευξη του κ. Γαρδικλή ότι ο Διοικητής του «Ασκληπιείου» Βούλας είπε για τα πέντε νοσοκομεία ότι αυτά θα ανταγωνίζονται μεταξύ τους με βάση την πληρότητα των φακέλων τους για να βρουν χρηματοδότηση από ευρωπαϊκά κονδύλια. Το επαναλαμβάνω. Ως πληρότητα φακέλων περιέγραψε τους ισολογισμούς και την κερδοφορία τους, σαν να ήταν ιδιωτικές επιχειρήσεις.

Οπότε θα ήθελα να ξέρω ακριβώς τι φαντάζεστε γι’ αυτά τα πέντε νοσοκομεία, ποια είναι η φύση του νέου οργανισμού που θα φαίνεται, θα μπούνε κριτήρια κερδοφορίας, θα υπάρχει συναγωνισμός για το ποιος θα παίρνει τους πόρους που ένα νοσοκομείο στην πράξη θα καταφέρνει και ένα άλλο δεν θα καταφέρει και οι πολίτες θα πληρώνουν τη «νύφη».

Γίνεται δηλαδή σχετική η ποιότητα των υπηρεσιών του δημόσιου συστήματος υγείας κι εξαρτάται από πού μένεις και ποιο νοσοκομείο έτυχε να έχεις κοντά σου;

Και θα ήθελα και ένα σχόλιό σας γι’ αυτό που ζητήσαμε προηγουμένως, το πώς δηλαδή στο μάθημα Υγιεινή και Μικροβιολογία στο ΕΠΑΛ ζητήθηκε από τους μαθητές να εξεταστούν και να επαναλάβουν και να γράψουν σχετικά με τα σεξουαλικώς μεταδιδόμενα νοσήματα, όπως γράφει το βιβλίο, ότι οι παράγοντες διάδοσής τους είναι η ομοφυλοφιλία.

Ως Υπουργός Υγείας νομίζω ότι πρέπει να δηλώσετε κάτι γι’ αυτό, αν θεωρείτε ότι είναι μια πληροφορία η οποία είναι ακριβής και πρέπει να διαδίδεται και να εξετάζονται οι μαθητές μας πάνω σε αυτή την πληροφορία.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς, κύριε Αρσένη.

Κύριε Υπουργέ, έχετε τον λόγο για τρία λεπτά.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Αρσένη, θα απαντήσω στο πρώτο σκέλος γιατί είστε εκτός ερώτησης σε ό,τι αφορά το δεύτερο. Κάντε ερώτηση, να ενημερωθούμε, να σας απαντήσουμε.

Ξεκινήσατε την ερώτησή σας λέγοντας ότι μετατρέπουμε το «Αττικό» σε ΣΔΙΤ, που δεν μπορεί να μετατραπεί σε ΣΔΙΤ, και τώρα έρχεστε και μας λέτε στη δευτερολογία σας ότι είναι ένα νοσοκομείο για πανεπιστημιακούς, πόσα εισπράττει, τι θα κάνει κ.λπ..

Επαναλαμβάνω: το «Αττικό» είναι ένα από τα μεγαλύτερα και εμβληματικά νοσοκομεία της χώρας και βεβαίως, διοικείται και υπάρχει και οικονομική διαχείριση στο νοσοκομείο. Είναι ένας δημόσιος οργανισμός, σύμφωνα με τα πρότυπα του δημόσιου λογιστικού. Έχει έσοδα, έχει έξοδα. Δεν είναι κερδοσκοπικού χαρακτήρα, αλλά υπάρχει οικονομική διαχείριση.

Και αυτό κάνουμε και αναβαθμίζοντας τις υπηρεσίες που προσφέρουμε και με τα εργαλεία που χρησιμοποιούμε με τα ΣΔΙΤ, ώστε να προσφέρουμε περισσότερες και καλύτερες υπηρεσίες χωρίς κόστος για τον πολίτη. Αυτό είναι και πρέπει να είναι ένα δημόσιο σύστημα υγείας.

Γνωρίζετε πολύ καλά -αν δεν το γνωρίζετε, σας το λέω εγώ- ότι για χρόνια δεν λειτουργούσε μαγνητικός τομογράφος στο νοσοκομείο. Τι γινόταν; Οι πολίτες έπαιρναν εξιτήριο, πήγαιναν στα απέναντι διαγνωστικά κέντρα, έκαναν τη μαγνητική, γυρνούσαν πίσω. Αυτό θέλουμε; Να ταλαιπωρούμε τον πολίτη και ο πολίτης να βάζει χρήματα από την τσέπη του; Ε, όχι, αυτό θα σταματήσει.

Ο πολίτης πρέπει να έχει πρόσβαση στο σύστημα υγείας και να μην πληρώνει από την τσέπη του παραπανίσια ή λογαριασμούς που δεν πρέπει.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

Πάμε στην ενδέκατη με αριθμό 923/5-7-2021 επίκαιρη ερώτηση δεύτερου κύκλου του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Υγείας, με θέμα: «Αδυναμία λειτουργίας του παιδιατρικού τμήματος της Νοσοκομειακής Μονάδας Άργους».

Κύριε Πουλά, καλησπέρα σας, καλή εβδομάδα. Έχετε τον λόγο για δύο λεπτά για το ξεκίνημά σας.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κύριε Υπουργέ, πολλές φορές σας έχουμε επισημάνει και εδώ, μέσα στη Βουλή, αλλά και απ’ έξω, ότι υπάρχει μεγάλη έλλειψη προσωπικού, η οποία ταλαιπωρεί το Εθνικό Σύστημα Υγείας τόσο στα μεγάλα αστικά κέντρα όσο και στην περιφέρεια.

Η Κυβέρνησή σας μέχρι σήμερα αντιμετωπίζει όλη αυτή την κατάσταση με μεγάλη προχειρότητα, με αποτέλεσμα τα κενά στα νοσοκομεία να παραμένουν, να δημιουργούνται ακόμα μεγαλύτερα προβλήματα όσον αφορά στην εξυπηρέτηση των πολιτών. Και από αυτά που σας ανέφερα το τελευταίο διάστημα βλέπουμε ότι εξυφαίνεται και ένα σχέδιο για το κλείσιμο μονάδων υγείας. Είναι το γνωστό «χειροκρότημα» που θα λάβουν αυτοί οι άνθρωποι που μας έβγαλαν από την πανδημία.

Όσον αφορά στην Αργολίδα, το πρόβλημα που υπάρχει αφορά στη λειτουργία του Παιδιατρικού Τμήματος της Νοσοκομειακής Μονάδας του Άργους λόγω έλλειψης παιδιάτρου. Αυτήν τη χρονική περίοδο στο Νοσοκομείο του Άργους υπάρχει μόνο ένας Επιμελητής Β΄ Παιδίατρος, γεγονός που δυσχεραίνει πολύ τη λειτουργία, αλλά και το πρόγραμμα των εφημεριών του Παιδιατρικού Τμήματος.

Και ενώ όλη αυτή την κατάσταση την ξέρατε, την γνωρίζατε, τι κάνετε; Στις 9-6-2021 βγάζετε μια πρόσκληση ενδιαφέροντος σε ιδιώτες γιατρούς. Η πρόσκληση αυτή αφορά στην πρόσληψη δύο ιδιωτών γιατρών ειδικότητας Παιδιατρικής, ενός ιδιώτη ιατρού ειδικότητας Παθολογίας, δύο ιδιωτών ιατρών ειδικότητας Γενικής Ιατρικής, με καθεστώς έκδοσης δελτίου παροχής υπηρεσιών, με πλήρη ή μερική απασχόληση, με συμμετοχή στο πρόγραμμα των εφημεριών σύμφωνα με τις οδηγίες που θα δώσει η ιατρική υπηρεσία του νοσοκομείου.

Ως αιτιολογία για την παραπάνω πρόσκληση αναφέρεται ότι υπάρχουν οι έκτακτες ανάγκες δημόσιας υγείας λόγω διασποράς του κορωνοϊού, του COVID-19 και ότι η καταληκτική ημερομηνία των αιτήσεων ήταν η 18η Ιουνίου. Από τότε μέχρι σήμερα έχει παρέλθει παραπάνω από ένας μήνας. Επίσης, δεν έχουμε καμμία ενημέρωση τι έχει συμβεί μέχρι σήμερα όσον αφορά στην έκβαση της πρόσκλησης και η έλλειψη του ιατρικού προσωπικού και ειδικά των παιδιάτρων δημιουργεί ταλαιπωρία, ανασφάλεια στους Αργολιδείς, αλλά και όσους επισκέπτονται τον νομό, υποβαθμίζει την ποιότητα των παρεχόμενων υπηρεσιών.

Σας ερωτώ, λοιπόν, απλώς το εξής: Πώς σκοπεύετε να αντιμετωπίσετε το πρόβλημα λειτουργίας του Παιδιατρικού Τμήματος της Νοσοκομειακής Μονάδας του Άργους και πόσοι ιδιώτες γιατροί και ποιες ειδικότητες κατέθεσαν αίτηση συμμετοχής στην πρόσκληση της Νοσοκομειακής Μονάδας του Άργους και πόσοι από αυτούς έχουν προσληφθεί;

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα απαντήσει ο Αναπληρωτής Υπουργός Υγείας κ. Βασίλης Κοντοζαμάνης.

Κύριε Κοντοζαμάνη, έχετε τον λόγο για τρία λεπτά.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Πουλά, πρώτος εσείς βγήκατε πιο μπροστά από μας σε ό,τι αφορά την περιοχή κυρίως της Αργολίδας, γιατί μιλήσατε για ένα νοσοκομείο στη μέση -ανάμεσα στα δύο- και έρχεστε και μας λέτε έστω ότι πάμε σε αυτή τη λύση. Κλείνουμε τα άλλα δύο νοσοκομεία; Διότι μας λέτε ότι, επειδή μιλάμε εμείς για ένα νέο Εθνικό Σύστημα Υγείας, ότι πάμε να τα κλείσουμε όλα.

Εμείς είπαμε ότι πρέπει να αλλάξουμε το Εθνικό Σύστημα Υγείας, να το εκσυγχρονίσουμε και να το βελτιώσουμε. Μη μιλάτε για κλεισίματα. Είναι Γενικό Νοσοκομείο Αργολίδας με δύο μονάδες. Εσείς το ξέρετε πολύ καλά και πράγματι, υπάρχει πρόβλημα στο Παιδιατρικό Τμήμα. Άλλωστε, τα δεδομένα από τη μια στιγμή στην άλλη αλλάζουν. Είναι χαρακτηριστικό το παράδειγμα της Παιδιατρικής, γιατί πριν έξι μήνες υπηρετούσαν τρεις γιατροί ειδικότητας Παιδιατρικής. Τον Φεβρουάριο του 2021 ένας παιδίατρος παραιτήθηκε και προ δέκα ημερών, ένας άλλος παιδίατρος ξεκίνησε να βάζει τις άδειές του, γιατί πλησιάζει το όριο της συνταξιοδότησής του. Δυστυχώς -το έχουμε πει- αυτό αποτελεί καθημερινό φαινόμενο.

Όμως, λαμβάνουμε τα μέτρα μας. Θα επαναλάβω ότι ήδη μέσα σε δύο χρόνια έχουμε προκήρυξη για δυόμισι χιλιάδες μόνιμες θέσεις ιατρικού προσωπικού και τις επόμενες μέρες προχωρούμε στην προκήρυξη πεντακοσίων τουλάχιστον επιπλέον θέσεων ιατρικού προσωπικού, μόνιμες θέσεις. Και δίνουμε λύσεις, όπως έγινε πρόσφατα με τη νομοθετική πρωτοβουλία που πήραμε για τους αναισθησιολόγους, που αποτελεί την αρχή μιας σειράς αντίστοιχων παρεμβάσεων που θα προχωρήσουμε πολύ άμεσα για να αντιμετωπίσουμε ζητήματα και σε άλλες ειδικότητες που παρουσιάζουν προβλήματα στελέχωσης.

Δυστυχώς μέχρι σήμερα η πρόσκληση στην οποία αναφέρεστε έχει αποβεί άγονη και βεβαίως εξετάζουμε λύσεις προκειμένου να λύσουμε το πρόβλημα. Όμως, το πρόβλημα θα λυθεί κατ’ αρχάς εντός του πλαισίου του ίδιου του νοσοκομείου. Δύο κτήρια, ένα νοσοκομείο. Μέχρι στιγμής η υγειονομική περιφέρεια, προκειμένου να αντιμετωπίσει τα ζητήματα, έχει προχωρήσει σε μετακινήσεις γιατρών και παιδιάτρων από όμορο κέντρο υγείας, έχει ζητήσει την έγκριση επικουρικού γιατρού και προχώρησε βεβαίως και στην πρόσκληση ενδιαφέροντος σε ιδιώτες γιατρούς που δυστυχώς μέχρι σήμερα έχει αποβεί άκαρπη. Υπάρχει και η προκήρυξη για μόνιμες θέσεις ιατρικού προσωπικού.

Γιατί μιλάω για ένα κτήριο, ένα νοσοκομείο, δύο κτήρια; Διότι γνωρίζετε πολύ καλά –είστε και γιατρός, είστε και από την περιοχή- ότι το Ναύπλιο έχει δύο παιδιάτρους, οι οποίοι κάνουν εξωτερικά ιατρεία. Επομένως, υπάρχει η δυνατότητα να εξυπηρετηθούν όλοι και να εξυπηρετηθούν οι ανάγκες του νοσοκομείου.

Αναγνωρίζουμε την αναγκαιότητα ενίσχυσης του παιδιατρικού τμήματος και να είστε βέβαιοι ότι θα προχωρήσουμε σε όλες τις ενέργειες που θα οδηγήσουν στην επαναφορά της λειτουργίας του τμήματος στις αρχές του 2021.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς.

Κύριε Πουλά, έχετε κι εσείς τρία λεπτά στη διάθεσή σας.

**ΑΝΔΡΕΑΣ ΠΟΥΛΑΣ:** Κύριε Υπουργέ, ευχαριστώ για την απάντηση, αλλά να ξέρετε ότι ανοίξατε τον ασκό του Αιόλου. Από αύριο κανένας στην Αργολίδα δεν θα είναι ήρεμος, σας το λέω. Με αυτά που μας είπατε πριν από λίγο γενικά για το πώς θα διαμορφωθεί η κατάσταση και με το περίγραμμα της παιδιατρικής που δώσατε, καταλάβαμε το τι ακριβώς θα συμβεί. Από αύριο θα ανοίξετε τον ασκό του Αιόλου στην Αργολίδα.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Γιατί;

**ΑΝΔΡΕΑΣ ΠΟΥΛΑΣ:** Κοιτάξτε να δείτε: Όταν έχεις δύο δομές και από τις δομές αυτές εφημερεύει η μία δώδεκα-δεκατρείς μέρες και η άλλη εφημερεύει δεκαεπτά-δεκαοκτώ μέρες, δεν μπορεί να γίνει ένα νοσοκομείο σε δύο κτήρια, γιατί η κάθε δομή έχει και διαφορετικές ανάγκες. Δηλαδή αν δεν έχεις καρδιολόγο από εδώ, δεν μπορεί να μην έχεις και στην άλλη μονάδα. Δεν γίνονται αυτά τα πράγματα. Η παιδιατρική κλινική θα πρέπει να είναι μία, ενιαία και να εφημερεύει τριάντα μέρες τον μήνα. Από τη στιγμή, όμως, που οι δύο νοσηλευτικές μονάδες εφημερεύουν δεκαοκτώ η μία, δώδεκα η άλλη, τι θα γίνει; Εδώ είναι τα μεγάλα προβλήματα. Αυτό το πρόβλημα το αντιμετώπιζαν όλες οι κυβερνήσεις και κανένας δεν κατάφερε να το λύσει. Αυτήν τη στιγμή, όμως, για να λυθεί, μία είναι η λύση, ένα καινούργιο νοσοκομείο. Τελεία. Αυτή είναι η λύση.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Από εκεί και πέρα, όσον αφορά το παιδιατρικό –για να πάμε στο φλέγον ζήτημα που έχουμε- ξέρετε πολύ καλά ότι ένας παιδίατρος μόνος δεν μπορεί να τα καταφέρει. Ο άνθρωπος καταβάλλει μεγάλη προσπάθεια.

Ποιο είναι το θέμα; Ότι αυτήν τη στιγμή, σήμερα που εφημερεύει, δεν υπάρχει παιδίατρος. Προχθές πάλι δεν υπήρχε παιδίατρος. Οι καταγγελίες πληθαίνουν μέρα με τη μέρα. Άνθρωποι που πάνε εκεί τα παιδιά τους δεν βρίσκουν την απαραίτητη ιατρική παρακολούθηση που χρειάζονται, με αποτέλεσμα να τρέχουν πανικόβλητοι στην Αθήνα. Πρέπει να δείτε αυτό το πρόβλημα άμεσα. Λύσεις υπάρχουν, αρκεί να αναλάβετε το πολιτικό κόστος και να τις εφαρμόσετε. Θέλει θάρρος, θέλει πολιτική βούληση.

Το παιδιατρικό τμήμα πριν είχε τέσσερις γιατρούς. Το είπατε κι εσείς. Τώρα ξέρατε ότι η διευθύντρια θα συνταξιοδοτηθεί, ότι ο επιμελητής Α΄ μετακινήθηκε από εσάς στο Κέντρο Υγείας του Ευγενιδείου, με αποτέλεσμα να μείνει ένας γιατρός.

Τι να κάνει αυτός ο άνθρωπος όταν έχει τη μαιευτική κλινική στην οποία θα πρέπει να παρευρίσκεται τις ώρες που υπάρχουν προγραμματισμένες ή έκτακτες κυήσεις; Τι γίνεται στα τακτικά ιατρεία; Δεν βρίσκουν γιατρό. Βεβαιώσεις για συμμετοχή σε αθλητικές εκδηλώσεις παιδιών δύσκολο να πάρεις. Οι εμβολιασμοί έχουν μείνει πίσω.

Και δεν φτάνει μόνο αυτό. Υπάρχει κι ένα τρίτο τελευταίο. Φτιάχνετε παιδιατρική κλινική η οποία γίνεται με χρήματα ιδιώτη. Την έχει ετοιμάσει. Είναι η δεύτερη φορά που θα εγκαινιαστεί. Ετοιμάζεστε να κάνετε εγκαίνια για δεύτερη φορά. Δεν φτάνει μόνο αυτό. Το διοικητικό συμβούλιο του νοσοκομείου παίρνει απόφαση να τοποθετήσει προϊστάμενη χωρίς να υπάρχει αντικείμενο. Αυτά είναι πράγματα τα οποία πρέπει να δείτε. Πρέπει να σκύψετε πάνω στο πρόβλημα της Αργολίδας και των δυο νοσηλευτικών μονάδων αλλά και της παιδιατρικής.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Πουλά, παρανοήσατε αυτά που είπα. Λέτε ότι θα ανοίξουμε τον ασκό του Αιόλου κ.λπ.. Είναι ενιαίο νομικό πρόσωπο το Γενικό Νοσοκομείο Αργολίδας με έδρα το Άργος και αποκεντρωμένη μονάδα το Ναύπλιο. Είναι ενιαίος οργανισμός. Πέντε παιδίατροι υπηρετούσαν στις αρχές του 2021, τρεις υπηρετούν αυτή τη στιγμή. Το είπατε κι εσείς. Πρέπει να υπάρχει μία παιδιατρική που να εξυπηρετεί εικοσιτέσσερις ώρες το εικοσιτετράωρο, όλες τις ημέρες του μήνα, όλη την περιοχή. Δεν νομίζω ότι διαφωνούμε σε αυτό. Σας είπα ότι επειδή οι συνθήκες αλλάζουν -αποχώρησε ο ένας γιατρός και ο άλλος θα συνταξιοδοτηθεί- πρέπει να βρούμε λύσεις. Και προς αυτή την κατεύθυνση εργαζόμαστε. Μιλήσατε για ένα νοσοκομείο. Ένα είναι και τώρα. Ο οργανισμός είναι ένας. Αλλά πρέπει επιτέλους να βρούμε λύσεις για να εξυπηρετήσουμε τον κόσμο. Να μην εφημερεύει τις μισές μέρες το ένα, τις μισές το άλλο ή να μην υπάρχουν ημέρες χωρίς συγκεκριμένες ειδικότητες και ο κόσμος να ταλαιπωρείται και να μετακινείται σε άλλα νοσοκομεία.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συζητηθεί η πρώτη με αριθμό 916/2-7-2021 επίκαιρη ερώτηση δεύτερου κύκλου του Βουλευτή Λακωνίας του ΣΥΡΙΖΑ - Προοδευτική Συμμαχία κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, με θέμα: «Ανάγκη στήριξης της Κορινθιακής Σταφίδας».

Έχετε τον λόγο, κύριε συνάδελφε, για δύο λεπτά.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ πολύ, κύριε Πρόεδρε.

Το θέμα που συζητάμε σήμερα αφορά χιλιάδες παραγωγούς κι ένα από τα ιστορικότερα προϊόντα της χώρας. Συγκεκριμένα, με δηλώσεις του 2018, αφορά πάνω από εκατόν σαράντα τέσσερις χιλιάδες στρέμματα και μία παραγωγή πάνω από σαράντα πέντε χιλιάδες τόνους. Είναι ένα προϊόν που στο τέλος του δέκατου ένατου αιώνα αποτελούσε το 75% των εξαγωγών αγροτικών προϊόντων. Είναι ένα προϊόν που στήριξε χιλιάδες οικογένειες. Στήριξε την οικονομία των περιοχών της Κορινθίας, της Ζακύνθου, της Μεσσηνίας, της Αχαΐας, της Ηλείας. Το 2017 αναγνωρίζοντας τον ρόλο του αλλά και τις δύσκολες στιγμές που περνάει μπήκε στη συνδεδεμένη ενίσχυση. Φτάνουμε, λοιπόν, στην πανδημία κατά την οποία κανένα προϊόν λιγότερο ή περισσότερο δεν έμεινε ανεπηρέαστο. Έτσι και η κορινθιακή σταφίδα λόγω των οικονομικών περιορισμών, των περιορισμών στις δραστηριότητες, τη μείωση του τουρισμού έμεινε αδιάθετη στις αποθήκες. Συγκεκριμένα, μάλιστα, σύμφωνα με την εκτίμηση της Παναιγιαλείου Ένωσης που είναι η σημαντικότερη συνεταιριστική επιχείρηση στον χώρο, χιλιάδες τόνοι έχουν μείνει αδιάθετες στις αποθήκες αυτήν την ώρα και αυτό ενέχει έναν μεγάλο κίνδυνο.

Ο κίνδυνος είναι, μπαίνοντας σε λίγο στη νέα σεζόν, παρά τις ζημιές που έχει προκαλέσει και ο καύσωνας, οι αδιάθετες περσινές ποσότητες να οδηγήσουν σε κατάρρευση της τιμής. Αυτό θα είναι καταστροφικό για όλους τους λόγους που προαναφέραμε.

Εδώ να σημειώσουμε το εξής: ο τομέας της οινοποιητικής αμπελουργίας το 2020 στηρίχθηκε είτε με το πρόγραμμα της απόσταξης οίνου σε περίπτωση κρίσης είτε με τον πράσινο τρύγο, προγράμματα δηλαδή που δεν αφορούσαν τους παραγωγούς και τις επιχειρήσεις της κορινθιακής σταφίδας.

Γι’ αυτό σήμερα σας ερωτάμε και περιμένουμε μια σαφή και ξεκάθαρη απάντηση αν προτίθεστε να προχωρήσετε σε πρόγραμμα απόσυρσης των αδιάθετων ποσοτήτων σταφίδας περσινής παραγωγής, έτσι ώστε να αδειάσουν οι αποθήκες για να μπούμε στη νέα παραγωγή, ένα πρόγραμμα αντίστοιχο με αυτό της απόσταξης κρίσης που εφαρμόστηκε πέρυσι, το 2020 στον οινοποιητικό κλάδο.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Κύριε Αραχωβίτη, συμφωνώ μαζί σας στο ότι είναι ένα εξαιρετικά σημαντικό προϊόν με μεγάλη ιστορία, παρόν και μέλλον, θα προσέθετα εγώ.

Έρχομαι σε αυτά τα οποία είπατε σήμερα. Θεωρώ ότι πολύ καλά γνωρίζετε και δεν πρέπει -ειδικά εσείς που μιλάτε πάντοτε τεκμηριωμένα και μαζί έχουμε μια καλή συνεργασία για τα αγροτικά θέματα- να κάνουμε σπέκουλα. Αναφερθήκατε στο ότι η κορινθιακή σταφίδα θα μπορούσε να μπει στο πρόγραμμα απόσταξης κρίσης και να αποσυρθεί, για να αντιμετωπιστεί το πρόβλημα που δημιουργήθηκε τώρα με τον κορωνοϊό. Γνωρίζετε πολύ καλά ότι η κορινθιακή σταφίδα δεν ανήκει στον αμπελοοινικό τομέα, ώστε να μπορούν να υλοποιηθούν αυτά τα έκτακτα μέτρα. Εάν σας διαφεύγει παρά το γεγονός ότι υπηρετήσατε σε αυτό το Υπουργείο, σας καταθέτω στα Πρακτικά από το 2003 τον κανονισμό 1308. Ανήκει στον τομέα των οπωροκηπευτικών.

(Στο σημείο αυτό ο Υπουργός Αγροτικής Ανάπτυξης και Τροφίμων κ.Σπυρίδων - Παναγιώτης (Σπήλιος) Λιβανός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και παράλληλα, άλλο ένα σημείο για να το μελετήσετε αν δεν το θυμάστε, είναι το έγγραφο της υπηρεσίας για τη μη δυνατότητα εφαρμογής της απόσυρσης των αποθεμάτων των μεταποιητικών επιχειρήσεων, από αυτά τα προγράμματα, του τομέα των οπωροκηπευτικών.

(Στο σημείο αυτό ο Υπουργός Αγροτικής Ανάπτυξης και Τροφίμων κ.Σπυρίδων - Παναγιώτης (Σπήλιος) Λιβανός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα αυτό το οποίο λέτε, δεν γίνεται. Επειδή ακριβώς η σταφίδα είναι αυτό το πολύ σημαντικό και ιστορικό γεγονός, από την πρώτη στιγμή που πήγα στο Υπουργείο είμαι σε συνεχή επαφή με όλους τους παραγωγούς, από όλους τους νομούς που παράγουν σταφίδα και με όλες τις ενώσεις, αλλά και τις επιχειρήσεις οι οποίες εμπορεύονται τη σταφίδα αυτή.

Τα δεδομένα που έχουμε μαζέψει μέχρι τώρα -και έτσι δουλεύουμε για να μπορούμε να είμαστε αποτελεσματικοί και δίκαιοι-, είναι πως έως τον Απρίλιο του 2021 οι εξαγωγές ήταν τέσσερα εκατομμύρια τριακόσιες ενενήντα οκτώ χιλιάδες κιλά. Αντίστοιχες ήταν και το 2018 και το 2019 και το 2020 πάνω-κάτω από τα τέσσερα τριακόσια έως τα πέντε διακόσια. Δεν προκύπτει καμμία διαταραχή αυτήν τη στιγμή σε σχέση με τις τιμές των εξαγωγών.

Σας καταθέτω επίσης αυτά τα στοιχεία, για να τα δείτε και να μπορέσουμε ίσως να συνεργαστούμε στο πώς θα αντιμετωπίσουμε αυτό το θέμα.

(Στο σημείο αυτό ο Υπουργός Αγροτικής Ανάπτυξης και Τροφίμων κ.Σπυρίδων - Παναγιώτης (Σπήλιος) Λιβανός καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από τα στοιχεία τα οποία έχουμε πάρει από την Παναιγιάλειο Ένωση, αλλά και από την εταιρεία «MELISAGRO» -διότι εμείς για να μπορέσουμε να στοιχειοθετήσουμε στήριξη όπως έχουμε κάνει επιτυχώς και έχει σταθεί όρθια η παραγωγή και η οικονομία όλο αυτό το διάστημα, θέλουμε τεκμηριωμένες αιτήσεις-, αυτές δεν έχουν παραδοθεί στο Υπουργείο για να μπορέσουμε να πάμε στο επόμενο βήμα, παρά το γεγονός ότι τους το έχουμε ζητήσει πάρα πολλές φορές.

Όπως είπατε και πριν, το ΥΠΑΑΤ δίνει τη συνδεδεμένη -το 2020 χρήματα 5 εκατομμύρια για τη σταφίδα- και παράλληλα, έχει χρηματοδοτήσει με 2 εκατομμύρια 124 χιλιάδες την Παναιγιάλειο για ένα πρόγραμμα το οποίο κάνει για τη σταφίδα στην Ασία.

Άρα, μέσα σε όλα αυτά εμείς είμαστε κοντά τους. Οι προτάσεις που κάνετε, δυστυχώς, δεν μπορούν να εφαρμοστούν. Σας καλώ με μεγάλη χαρά να συνεργαστούμε και να ξανακαθίσουμε με τους εκπροσώπους για να δούμε τι μπορούμε να κάνουμε που να είναι ουσιαστικό, αλλά και μέσα στο πλαίσιο της δικαιοσύνης και του νόμου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος**): Ευχαριστούμε.

Κύριε συνάδελφε, έχετε τον λόγο για τρία λεπτά.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Κύριε Υπουργέ, τη λέξη «σπέκουλα» δεν περίμενα να την ακούσω, σας μιλάω ειλικρινά. Δεν περίμενα να την ακούσω, γιατί εδώ μιλάμε για ένα μεγάλο πρόβλημα που υπάρχει στην περιοχή. Έχουμε την πληροφόρηση. Δεν ξέρω με ποιους μιλάτε ακριβώς, αλλά εμείς που μιλάμε με τους παραγωγούς και μιλάμε και με τις συνεταιριστικές οργανώσεις, που δεν είναι μόνο η Παναιγιάλειος, αλλά είναι κυρίως η Παναιγιάλειος, γνωρίζουμε, όπως κι εσείς το γνωρίζετε, άσχετα αν λέτε ότι δεν σας έχει παραδοθεί κάποια έκθεση κ.λπ., ότι πράγματι υπάρχουν μεγάλα αποθέματα.

Όμως, να πάρουμε ένα - ένα αυτά που είπατε. Είπατε ότι δεν μπορεί να μπει σε πρόγραμμα απόσυρσης γιατί δεν είναι οινοποιήσιμη. Ακριβώς αυτό σας είπα, ότι δεν μπορεί να μπει, αλλά μπορεί να μπει σε ένα αντίστοιχο. Διαβάστε την ερώτηση σας παρακαλώ με πιο μεγάλη προσοχή. Λέω: «Σε πρόγραμμα αντίστοιχο με αυτό της απόσταξης κρίσης», λόγω ακριβώς των έκτακτων συνθηκών που υπάρχουν.

Είδατε ότι μέσα στην πανδημία δημιουργήθηκαν εργαλεία από την Ευρωπαϊκή Ένωση, και που τα επέτρεψε η Ευρωπαϊκή Ένωση, που ήταν αδιανόητο να τα φανταστούμε υπό κανονικές συνθήκες. Όμως, η πανδημία ήταν αυτή που δημιούργησε τα προβλήματα. Ακόμα και ξεχωριστό μέτρο στο Πρόγραμμα Αγροτικής Ανάπτυξης δημιουργήθηκε. Θεωρείτε ότι αποκλείεται να δημιουργηθεί καινούργιο αντίστοιχο πρόγραμμα ή δεν το αιτηθήκατε;

Επίσης, σας λέμε ότι, εκτός από αυτό, μπορεί να λειτουργήσει το κράτος ως αγοραστής ύστατης καταφυγής. Μάλιστα, αυτό δεν το λέμε τώρα. Το λέμε από το πρόγραμμα που είχε καταθέσει ο ΣΥΡΙΖΑ «Μένουμε όρθιοι» από το πρώτο κύμα της πανδημίας. Μπορούν να διατεθούν ποσότητες στις κοινωνικές δομές, στα προγράμματα σίτισης, τεχνικά ή συγχρηματοδοτούμενα, προγράμματα για τους μετανάστες, μια σειρά από τέτοια προγράμματα. Άρα η λέξη «σπέκουλα» νομίζω ότι μας αδικεί.

Επίσης, να σας πω το εξής. Είπατε για τις τιμές και την πληροφόρηση που έχετε. Σας λέμε και πάλι και είναι σαφώς διατυπωμένο στην ερώτηση -και μου κάνει εντύπωση γιατί οι συνεργάτες σας δεν έκατσαν να ασχοληθούν περισσότερο διαβάζοντας την ερώτηση παρά ετοιμάζοντας μια οποιαδήποτε απάντηση, γιατί πρώτα διαβάζουμε καλά την ερώτηση και μετά ετοιμάζουμε μια απάντηση- ότι η τιμή έχει να κάνει με την καινούργια παραγωγή. Η ποσότητα που είναι αγορασμένη και είναι ήδη μέσα στις αποθήκες, είτε των συνεταιριστικών οργανώσεων είτε των ιδιωτών, έχει ήδη αγοραστεί. Ο κίνδυνος είναι στην κατάρρευση της νέας σεζόν και της καινούργιας παραγωγής. Η τιμή παραγωγού δηλαδή όταν υπάρχουν τόσα αποθέματα μέσα κινδυνεύει να κατρακυλήσει. Όταν υπάρχουν αποθέματα αδιάθετης περσινής σταφίδας σε ποσότητα ποια θα είναι η τιμή στην καινούργια σεζόν;

Όσον αφορά και κάτι τελευταίο για τα προγράμματα στήριξης λόγω της πανδημίας, θέλω να σας πω τούτο: Δόθηκαν πράγματι πολλά χρήματα για την αντιμετώπιση των συνεπειών της πανδημίας, αλλά δόθηκαν χωρίς καμμία στρατηγική, χωρίς κανένα σχεδιασμό και ήταν αποσπασματικά. Και αυτό φάνηκε γιατί κλάδοι ολόκληροι στους οποίους έπεσαν χρήματα δεν είχαν καμμία στήριξη στην πορεία, δηλαδή η καθοδική πορεία συνεχίστηκε και δεν ανακόπηκε.

Ας μη θέσουμε τώρα, γιατί είναι συζήτηση μιας άλλης ώρας, αν ήταν αρκετά και αν ήταν στοχευμένα κ.λπ.. Αν θέλετε να κάνουμε μια τέτοια συζήτηση για το πώς δαπανήθηκαν τα εκατομμύρια που δαπανήθηκαν μέχρι τώρα για τη στήριξη και την αντιμετώπιση των συνεπειών της πανδημίας. Χρειάζεται μάλλον να κάνουμε τη συζήτηση για να μην τα ξαναβρούμε μπροστά μας, γιατί από ό,τι φαίνεται η πανδημία δεν τελειώνει.

Και τελειώνω με το εξής. Αν η απάντησή σας, κύριε Υπουργέ, είναι: «Όχι, δεν μπορούμε να στηρίξουμε», οι αγρότες περιμένουν μία σαφή απάντηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριε συνάδελφε, να ολοκληρώσετε. Φτάσατε τα τεσσεράμισι λεπτά.

**ΣΤΑΥΡΟΣ ΑΡΑΧΩΒΙΤΗΣ:** Τελειώνω με αυτό.

Αν αυτή ήταν η απάντησή σας ότι δεν μπορεί να βρεθεί λύση, αυτό ας γίνει σαφές και ας το δει ο κόσμος που μας παρακολουθεί και περιμένει μια απάντηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Παρακαλώ, κύριε Υπουργέ, έχετε τον λόγο.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Πρώτον, μελετήσαμε πολύ καλά τις ερωτήσεις σας. Μάλλον εσείς δεν έχετε μελετήσει πολύ καλά το πρόβλημα και δεν έχετε αναρωτηθεί και δεν μας είπατε και σήμερα, γιατί έχει μείνει αυτό το στοκ σε μία εταιρεία και όχι σε άλλες, σε μια ένωση. Ελάτε, λοιπόν, αν θέλετε να το συζητήσουμε και να το συζητήσουμε με παρόντες, όπως έχουμε κάνει εμείς πολλές συνδιασκέψεις με τους ανθρώπους αυτούς.

Δεύτερον, εδώ μιλάτε για μια εμπορική στρατηγική και εμπορική πολιτική, δεν μιλάτε για τους παραγωγούς. Το έχετε καταλάβει; Ίσως δεν το έχετε καταλάβει, οπότε και αυτό πρέπει να το συζητήσουμε.

Τρίτον, σε σχέση με αυτά τα οποία είπατε συζητάμε και με το Υπουργείο Μετανάστευσης και με το Υπουργείο Οικονομικών και με το Υπουργείο Άμυνας και με το Υπουργείο Προστασίας του Πολίτη για αγορά ελληνικών προϊόντων και άρα για έμμεση ενίσχυση παραγωγών που πλήττονται από τον COVID, άρα παραβιάζετε ανοιχτές πόρτες. Το γεγονός ότι δεν τελειώνει ο COVID να το σκεφτείτε καλύτερα εσείς και να είσαστε όλοι δίπλα μας σ’ αυτή την προσπάθεια που κάνουμε για να τελειώσει ο COVID.

Όσον αφορά στο κομμάτι που επανέρχεστε, ενώ ξέρετε ότι η απάντησή μου είναι σαφής και ειλικρινής, εγώ προφορικά το έχω θέσει στην Ευρωπαϊκή Ένωση στον Επίτροπο και προφορικά το έχει απορρίψει. Θα την κάνω, όμως, την αίτηση και γραπτά στη συνέχεια της ερώτησής μας σήμερα και όταν αυτή απορριφθεί από εκεί, επειδή μου το έχει ήδη απορρίψει ο άνθρωπος, γιατί είμαι σε συνεχή επαφή για όλα τα προϊόντα που δουλεύουμε, με κορυφαίο τον παγετό και ξέρετε πολύ καλά τι αγώνα κάνω εκεί πέρα, τότε να δούμε πώς θα το αντιμετωπίσετε σε μια επόμενη ερώτησή σας εδώ στη Βουλή.

Στο πλαίσιο αυτό εγώ επανέρχομαι και λέω ότι εμείς τη σταφίδα και όλα τα προϊόντα θέλουμε να τα στηρίξουμε. Πρέπει να βρούμε τους τρόπους, αλλά πρέπει ταυτόχρονα να μην παρασυρόμαστε απ’ αυτά τα οποία μας λένε και από τους εκβιασμούς που κάποιοι κάνουν. Είμαστε εδώ για να στηρίζουμε δίκαια και αποτελεσματικά τους παραγωγούς. Αυτή είναι η δουλειά του Υπουργείου μας. Για επιχειρήσεις και για εμπορικές πολιτικές αν δεν το έχετε καταλάβει, κύριε Αραχωβίτη, είναι άλλα τα Υπουργεία τα οποία πρέπει να δώσουν λύσεις αν υπάρχουν τέτοια προβλήματα.

Εγώ θα σας πρότεινα να μελετήσετε τα στοιχεία, τα οποία σας έδωσα και να έρθετε όποτε θέλετε να δούμε μαζί και τους επιχειρηματίες για τους οποίους εσείς αυτή τη στιγμή μιλάτε και την Παναιγιάλειο Ένωση, αλλά και τις άλλες ενώσεις με τις οποίες διεξοδικά εμείς συνεργαζόμαστε όλο αυτό το διάστημα, να μπείτε και εσείς στην ουσία του προβλήματος για να δούμε πώς θα το αντιμετωπίσουμε.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δεύτερη με αριθμό 913/1-7-2021 επίκαιρη ερώτηση δεύτερου κύκλου του Βουλευτή Χαλκιδικής του Κινήματος Αλλαγής κ. Απόστολου Πάνα προς τον Υπουργό Αγροτικής Ανάπτυξης και Τροφίμων, με θέμα: «Ένταξη της πράσινης ελιάς Χαλκιδικής στις κατ’ εξαίρεση αποζημιώσεις λόγω παγετού».

Ορίστε, κύριε συνάδελφε, έχετε τον λόγο για δύο λεπτά.

**ΑΠΟΣΤΟΛΟΣ ΠΑΝΑΣ:** Κύριε Υπουργέ, η φετινή παραγωγή πράσινης ελιάς στο νομό Χαλκιδικής είναι αναμφίβολα η χειρότερη από το 2013, που ήταν μια καταστροφική χρονιά για τους ελαιοπαραγωγούς. Η μείωση της παραγωγής μάλιστα σύμφωνα με τα τελευταία στοιχεία θα κυμανθεί από 60% έως και 100%.

Συγκεκριμένα, ο παγετός που έπληξε την καλλιέργεια της πράσινης ελιάς Χαλκιδικής κατά το διάστημα Μάρτιο έως Απρίλιο δεν επέτρεψε τα ελαιόλαδα να ολοκληρώσουν σωστά τον κύκλο τους. Οι συνθήκες αυτές, όπως αντιλαμβάνεστε, δεν επέτρεψαν ούτε τη σωστή γονιμοποίηση των ελαιόδεντρων ούτε και εν συνέχεια την καρπόδεσή τους, καθώς η όποια ζημιά πραγματοποιήθηκε σε προανθικό στάδιο.

Όπως είναι ήδη γνωστό το κόστος παραγωγής της επιτραπέζιας ελιάς Χαλκιδικής υπολογίζεται στα 600 ευρώ ανά στρέμμα. Τα έξοδα της καλλιεργητικής χρονιάς είναι πλέον δυσβάσταχτα συνυπολογίζοντας ακόμα και την υγειονομική κρίση, όπως καταλαβαίνετε η οικονομική κατάσταση των παραγωγών είναι δραματική.

Κύριε Υπουργέ, όπως αντιλαμβάνεστε οι παραγωγοί της πράσινης ελιάς της Χαλκιδικής αντιμετωπίζουν προβλήματα επιβίωσης και υπάρχουν καλλιέργειες με ελάχιστο έως και μηδενικό καρπό, γεγονός που σημαίνει ότι έχουν ελάχιστο και μηδενικό εισόδημα. Μιλάμε για την ΠΟΠ ελιά Χαλκιδικής, ένα εθνικό και 100% εξαγώγιμο προϊόν που καλλιεργείται, παράγεται, επεξεργάζεται και τυποποιείται αποκλειστικά εντός των ορίων της περιφερειακής ενότητας Χαλκιδικής. Οποιαδήποτε άλλη ποικιλία επιτραπέζιας ελιάς είναι απλά τύπου Χαλκιδικής.

Για τους λόγους αυτούς, κύριε Υπουργέ, σας ρωτώ το εξής: Σκοπεύετε να εισηγηθείτε θετικά στον οργανισμό του ΕΛΓΑ ώστε να ενταχθεί η ελαιοκαλλιέργεια στις κατ’ εξαίρεση αποζημιώσεις λόγω παγετού, καθώς η ένταξή της στα ΚΟΕ - ΠΣΕΑ δεν προσφέρει άμεση στήριξη στους παραγωγούς μας.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς ευχαριστούμε για τον χρόνο.

Κύριε Υπουργέ, έχετε τον λόγο. Να είστε κι εσείς εντός χρόνου.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Τρόμαξα, γιατί τόση ώρα μιλάγατε συνολικά για την ελιά, αλλά η ερώτηση είναι για τον παγετό.

Αντιλαμβάνομαι όλα αυτά τα οποία είπατε και τα έχουμε ξανασυζητήσει σε αυτή την Αίθουσα και ξέρετε -εσείς τουλάχιστον έχετε συμφωνήσει στο παρελθόν, ίσως όχι ο κ. Αραχωβίτης- ότι κάνουμε κάθε προσπάθεια να είμαστε δίπλα στους παραγωγούς και να τους ενισχύουμε σε αυτή τη δύσκολη φάση. Φέτος, λόγω της κλιματικής αλλαγής, αντιμετωπίσαμε τα πάντα. Μέσα σε αυτό το πλαίσιο, νομίζω ότι το κράτος συνολικά έχει σταθεί εξαιρετικά σωστά και καλά απέναντι στους παραγωγούς μας. Το ίδιο θα συμβεί και με τον παγετό.

Καταθέτω στη Βουλή για να το έχετε το πρόγραμμα το οποίο ανακοινώσαμε για τον «Παγετό Άνοιξης του 2021». Μέσα εκεί περιγράφουμε τα βήματα τα συγκεκριμένα τα οποία θα ακολουθήσουμε. Στο πλαίσιο των διατάξεων για το πρόγραμμα «Παγετός Άνοιξης 2021» και συγκεκριμένα στο άρθρο 2, παράγραφος 1β, εισηγούμεθα προς το Υπουργείο Οικονομικών ακριβώς την ένταξη όλων των καλλιεργειών που έχουν πληγεί από αυτόν τον φοβερό παγετό που ζήσαμε και δεν καλύπτονταν απολύτως από τον ΕΛΓΑ.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Σπυρίδων - Παναγιώτης (Σπήλιος) Λιβανός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα και η συγκεκριμένη παραγωγή στην οποία εσείς αναφέρεστε εμπεριέχεται σε αυτό το κομμάτι. Αντιλαμβανόμαστε και τη μειωμένη ανθοφορία και τον αποχρωματισμό του φυλλώματος και τη φυλλόπτωση και τον επηρεασμό των ετήσιων βλαστών, όπως και σε άλλες περιοχές. Άρα παρά τα δύσκολα δημοσιονομικά της χώρας, προσπαθούμε ακριβώς να εντάξουμε το σύνολο των καλλιεργειών που πραγματικά επλήγησαν. Γι’ αυτό και ο ΕΛΓΑ έχει προσλάβει και παραπανήσιους εκτιμητές, συγκεκριμένα ανά καλλιέργεια και ανά περιοχή, ούτως ώστε να μην παρεισφρήσουν επιτήδειοι και πονηροί και με δικαιοσύνη να στηρίξουμε όλους αυτούς οι οποίοι υπέστησαν καταστροφές και επλήγησαν από τον παγετό, ιδιαίτερα δε όταν μιλάμε για καταστροφές της τάξης του 60% που μέχρι τώρα παρατηρούνται στη Χαλκιδική.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Κύριε συνάδελφε, έχετε τον λόγο για τρία λεπτά.

**ΑΠΟΣΤΟΛΟΣ ΠΑΝΑΣ:** Κύριε Υπουργέ, με χαροποιεί η διάθεσή σας και το σκεπτικό σας να στηρίξετε τις καλλιέργειες οι οποίες έχουν πληγεί από τον παγετό το προηγούμενο χρονικό διάστημα. Επίσης, αντιλαμβάνομαι πλήρως ότι τα δημοσιονομικά σε μια τέτοια συνθήκη δεν είναι εύκολα για να γίνει καθολικά μια τέτοια στήριξη.

Θα μιλήσω, όμως, για την ελιά Χαλκιδικής. Γιατί ξέρετε πριν κάποιους μήνες βρέθηκα στο ίδιο Βήμα και είχαμε μια δέσμευση από τον πρώην Υπουργό Αγροτικής Ανάπτυξης τον κ. Βορίδη για στήριξη της ελιάς Χαλκιδικής τότε στην κορωνοενίσχυση και δυστυχώς ακόμα δεν ολοκληρώθηκε. Άρα καταλαβαίνετε ότι είμαστε διπλά επιβαρυμένοι και υπάρχει μεγάλη ανάγκη πλέον στους παραγωγούς της Χαλκιδικής γενικότερα να νοιώθουν ότι είναι κι αυτοί ενισχυμένοι σε μία τόσο δύσκολη συνθήκη που αντιμετωπίζουν, σε μια συνθήκη δύσκολη δημοσιονομική και οικονομική. Γι’ αυτό και το ζήτημα είναι να μην ενταχθεί στις κατ’ εξαίρεση αποζημιώσεις παγετού στα ΚΟΕ - ΠΣΕΑ.

Γι’ αυτόν τον λόγο, για να σας αναδείξω την ανάγκη του κόσμου της Χαλκιδικής, των παραγωγών της Χαλκιδικής που όλο αυτό το χρονικό διάστημα συνομιλώ μαζί τους και έχω επισκεφθεί και τις επιχειρήσεις τους, αλλά και τις μονάδες τους, σας καταθέτω αυτή τη στιγμή και έγγραφο το οποίο αφορά είκοσι εννιά αγροτικούς ελαιοκομικούς συνεταιρισμούς του Νομού Χαλκιδικής, με την οποία δίνουν κραυγή αγωνίας και παραθέτουν πλέον τα οικονομικά προβλήματα τα οποία αντιμετωπίζουν.

Και νομίζω ότι το σκεπτικό σας είναι αυτό που θα δώσει και τη δυνατότητα να στηριχθεί κατά μία βάση η οικονομία αυτή τη στιγμή της Χαλκιδικής όπου πέρα από τον τουρισμό και ο αγροτικός τομέας πλήττεται. Θέλω λοιπόν να πιστεύω ότι το χρονοδιάγραμμα το οποίο βάζετε σήμερα, ουσιαστικά θα εμπεριέχει την ελιά της Χαλκιδικής και ουσιαστικά θα δώσετε μια ανάσα στους παραγωγούς να βγάλουν αυτή τη δύσκολη χρονιά, μια χρονιά πραγματικά τραγική. Αυτό θέλουμε.

Δεν θέλουμε να αδικήσουμε άλλες περιοχές. Αλλά δεν θέλουμε και εμείς σαν Χαλκιδική να νιώθουμε πολίτες δεύτερης κατηγορίας στο κομμάτι της αγροτικής πολιτικής. Είναι κάτι πολύ σημαντικό. Γνωρίζω την ευαισθησία σας. Σας παρακολουθώ ότι έχετε γυρίσει όλη την Ελλάδα, προκειμένου να δείτε από κοντά τα ζητήματα που απασχολούν τον αγροτικό κόσμο. Πρέπει λοιπόν να σκύψετε σοβαρά σε αυτό το ζήτημα και να στηριχθεί η Χαλκιδική και οι παραγωγοί της.

Γι’ αυτό βρισκόμαστε εδώ, όχι για την επικοινωνία αλλά για την ουσία των πραγμάτων.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Τον λόγο έχει ο κύριος Υπουργός.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Αγαπητέ, κύριε Πάνα, -το είπατε και εσείς- κανείς δεν θέλει να αδικήσει τη Χαλκιδική. Το αντίθετο.

Θα είμαι λιτός και γρήγορος. Δεν θα πάμε με την κατηγορία των ΠΣΕΑ. Αυτό ανήκει στο παρελθόν. Εμείς ακολουθούμε άλλες διαδικασίες και είμαστε μπροστά από τις αναμονές των πολιτών που πλήττονται στις πληρωμές μας όλο αυτό το διάστημα που δυστυχώς έχουμε πληγεί βάναυσα από την κλιματική αλλαγή, όπως σας είπα. Η απάντηση είναι ότι η πολιτική μας είναι να ενταχθεί και αυτό το κομμάτι στις ειδικές ρυθμίσεις για τον παγετό, που σας κατέθεσα και πάλι, για μην χρονοτριβούμε, τον οδικό χάρτη.

Και μέσα σε αυτό το πλαίσιο με ταχύτατους ρυθμούς αλλά και με απόλυτη δικαιοσύνη σε σχέση με το ποιος έχει πληγεί και ποιος όχι, θα προχωρήσουμε και στην Χαλκιδική την κάλυψη των αναγκών που έχουν προκύψει.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν θα συζητηθούν λόγω κωλύματος των Βουλευτών οι εξής επίκαιρες ερωτήσεις: Η έβδομη με αριθμό 925/5-7-2021 επίκαιρη ερώτηση δευτέρου κύκλου του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών με θέμα: «Ποια θα είναι η μορφή αξιοποίησης της έκτασης του αεροδρομίου «ΝΙΚΟΣ ΚΑΖΑΝΤΖΑΚΗΣ» στο Ηράκλειο Κρήτης;». Επίσης η δεύτερη με αριθμό 909/28-6-2021 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας) Γιαννακοπούλου προς τον Υπουργό Περιβάλλοντος και Ενέργειας, με θέμα: «Διασφάλιση της τήρησης των προβλεπόμενων χρονοδιαγραμμάτων για την αποξήλωση των εναέριων γραμμών μεταφοράς υψηλής τάσης στο Δήμο Αιγάλεω και αντικατάσταση τους με υπόγεια καλώδια υψηλής τάσης».

Και δεν θα συζητηθεί κατόπιν συνεννόησης η δωδέκατη με αριθμό 926/5-7-2021 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Αγροτικής Ανάπτυξης και Τροφίμων, με θέμα: «Καταγραφή των ζημιών που προκλήθηκαν από τις υψηλές θερμοκρασίες στις αγροτικές καλλιέργειες και άμεσα μέτρα στήριξης των παραγωγών».

Ακολουθεί η δέκατη τρίτη με αριθμό 929/5-7-2021 επίκαιρη ερώτηση δευτέρου κύκλου του Βουλευτή Ηλείας του Κινήματος Αλλαγής κ. Μιχάλη Κατρίνηπρος τον ΥπουργόΑγροτικής Ανάπτυξης και Τροφίμων, με θέμα: «Μεγάλη και φέτος η μείωση εισοδήματος για τους αγρότες της Ηλείας».

Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, όπως ξέρετε, ή έχετε ενημερωθεί -φαντάζομαι- είναι πάρα πολλά τα προβλήματα που αντιμετωπίζουν οι αγρότες της Ηλείας και όχι μόνο τη φετινή χρονιά. Πέρα από τα καιρικά φαινόμενα που προκάλεσαν ζημιές στις καλλιέργειες -και αναφέρομαι στον παγετό του Μαρτίου και του Απριλίου- είναι πάρα πολύ χαμηλές οι τιμές σε βασικά προϊόντα της περιοχής όπως είναι το καρπούζι και η πατάτα.

Αυτά τα προϊόντα φέτος πωλούνται σε τιμές χαμηλότερες από ό,τι ήταν πέρυσι και το λέω γιατί και τα δυο προϊόντα εντάχθηκαν -και ορθώς εντάχθηκαν- στα προϊόντα που αποζημιώθηκαν λόγω της πανδημίας. Το καρπούζι πωλείται τώρα 0,7 λεπτά, ενώ το πρώιμο πουλήθηκε σε χαμηλότερη τιμή κατά 30% σε σχέση με το περσινό. Η πατάτα πωλείται 0,8 λεπτά, ενώ πέρυσι η τιμή κυμάνθηκε από 0,12 λεπτά έως 0,15 λεπτά και οι λόγοι είναι ότι οι αγορές στις βόρειες χώρες δεν έχουν ακόμη ανοίξει, ο τουρισμός δεν πάει τόσο καλά όσο θα περιμέναμε στην εγχώρια αγορά, ενώ και η εστίαση άργησε να ξεκινήσει.

Όσον αφορά τις αποζημιώσεις της περσινής χρονιάς, δεν έχουν ακόμη καταβληθεί και είναι ένα ερώτημα αν υπάρχει σαφές χρονοδιάγραμμα και πότε θα καταβληθούν αυτές οι αποζημιώσεις, ενώ πάρα πολλοί παραγωγοί εξαιρέθηκαν παρ’ ότι είχαν καλύψει ασφαλιστικά τις καλλιέργειές τους πληρώνοντας τον ΕΛΓΑ, επειδή δεν είχαν δηλώσει αυτές τις καλλιέργειες στο ΟΣΔΕ.

Με βάση το μεσοπρόθεσμο πρόγραμμα, η Κυβέρνηση παρουσιάζει μια εικόνα και ο πρωτογενής τομέας εμφανίζει μια πρωτοφανή ανθεκτικότητα. Αθροιστικά για το 2020 - 2021 έχετε προβλέψει 183 εκατομμύρια ευρώ. Θυμίζω ότι για το 2020 η έκτακτη επιχορήγηση ήταν 150 εκατομμύρια, άρα 33 είναι για το 2021 και μάλιστα είναι εμφαντικό το γεγονός ότι στο μεσοπρόθεσμο για το 2022 εμφανίζεται ένα μεγάλο μηδενικό ως έκτακτη επιχορήγηση για τις αποζημιώσεις του πρωτογενούς τομέα.

Δυο ερωτήματα: πρώτον, αν θα αποζημιώσετε τους παραγωγούς καρπουζιού και πατάτας και φέτος για την μεγάλη απώλεια εισοδήματος, όπως σας είπα πριν με βάση τις τιμές που οφείλονται σαφέστατα στην πανδημία η οποία συνεχίζεται και δεύτερον, αν έχετε υποβάλει σχετικό αίτημα στην Ευρωπαϊκή Επιτροπή για συνέχιση αποζημιώσεων λόγω της πανδημίας και για φετινή χρονιά και θα ζητήσετε ενίσχυση από την Κυβέρνηση, από το Υπουργείο Οικονομικών, περαιτέρω των 33 εκατομμυρίων που εμφανίζονται εδώ με βάση το μεσοπρόθεσμο, αφού οι επιπτώσεις της πανδημίας είναι ορατές;

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υπουργός έχει τον λόγο.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Κύριε Κατρίνη, έχουμε συζητήσει πολλές φορές τόσο εντός της Αιθούσης με τις πολλαπλές ερωτήσεις σας, όσο και εκτός της Αιθούσης, όπου ευτυχώς έχουμε μια πολύ καλή συνεργασία για τα ζητήματα και του καρπουζιού και της πατάτας, τόσο που έχω αρχίσει και ανησυχώ που με φέρνετε και με ξαναφέρνετε εδώ για αυτά τα δυο προϊόντα, αλλά εν πάση περιπτώσει, αντιλαμβάνομαι την ευαισθησία σας για την περιοχή σας και αντιλαμβάνομαι, επίσης, ότι καταλαβαίνετε την ανταπόκριση του κράτους και άρα εμπροσθοβαρώς έρχεστε να με ρωτήσετε πολύ γρήγορα πριν προβούμε και στις επόμενες αποζημιώσεις, όπως έχουμε κάνει μέχρι τώρα.

Τον Δεκέμβριο αν δεν κάνω λάθος, καλύφθηκε 1.895.000 για το πρώιμο καρπούζι και 2.685.000 για την ανοιξιάτικη πατάτα. Στις 2 Ιουνίου άνοιξαν και ολοκληρώθηκαν πρόσφατα οι αιτήσεις και μέσα στο επόμενο διάστημα του καλοκαιριού θα γίνουν οι καταβολές για 18,3 συνολικά εκατομμύρια, 6,54 στο καρπούζι και 11,9 στην πατάτα. Άρα ως προς αυτό το κομμάτι το οποίο έχουμε ξανασυζητήσει και δημόσια είμαστε συνεπείς σε αυτά τα οποία σας έχω πει. Μέσα στο καλοκαίρι θα ολοκληρωθούν οι καταβολές, αφού ολοκληρωθούν και οι διασταυρωτικοί έλεγχοι από τον ΟΠΕΚΕΠΕ και από το Υπουργείο Οικονομικών, που όπως επίσης σας έχω πει πολλές φορές κάνει και τους δικούς του διπλούς ελέγχους.

Με το ίδιο αίσθημα ευαισθησίας και ευθύνης θα κοιτάξουμε στην πορεία των πραγμάτων -και μόλις ολοκληρωθεί και αυτή η συγκομιδή και η πώληση- τι ακριβώς έχει συμβεί, θα καταγράψουμε τις πτώσεις των τιμών και εύχομαι να μην χρειαστεί να ξαναέρθουμε στη Βουλή. Θα τα ξανασυζητήσουμε, όμως, για να δούμε πώς μπορούμε να σταθούμε δίπλα στους πληττόμενους παραγωγούς της Ηλείας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Κύριε Υπουργέ, μπορεί να φαίνεται ότι είναι επαναλαμβανόμενες οι ερωτήσεις, αλλά, ξέρετε, όταν οι απαντήσεις είναι ίδιες και υλοποιούνται με χρονοκαθυστέρηση και μερικώς, είναι υποχρέωση των Βουλευτών να επανέρχονται και να θέτουν τα ζητήματα και να ζητούν συγκεκριμένες απαντήσεις.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Μα, δεν έχουμε καθυστέρηση.

**ΜΙΧΑΗΛ ΚΑΤΡΙΝΗΣ:** Εσείς κάνατε μια αναδρομή στο τι έχει γίνει με τις αποζημιώσεις στα συγκεκριμένα προϊόντα. Εγώ σας έθεσα ερώτημα και απαντήσατε λέγοντας ότι σε εύλογο διάστημα θα αποζημιωθούν οι παραγωγοί για τους οποίους άνοιξε η πλατφόρμα στις 2 Ιουνίου εντός του καλοκαιριού. Δηλαδή θα υπολογίζουμε μέχρι το τέλος Αυγούστου.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Θα καταγραφούν και θα ελεγχθούν.

**ΜΙΧΑΗΛ ΚΑΤΡΙΝΗΣ:** Δεν μου απαντήσατε, όμως, οι παραγωγοί οι οποίοι δεν είχαν κάνει δήλωση στο ΟΣΔΕ, ενώ είχαν δηλώσει τις καλλιέργειές τους κανονικά, είχαν πληρώσει τα ασφάλιστρα στον ΟΓΑ και αποκλείονται βάσει της απόφασης, μιλάω για τους παραγωγούς της επίσπορης πατάτας που επίσης έπαθαν ζημιά, αν εξετάζετε να τους εντάξετε και αυτούς στους δικαιούχους αποζημίωσης.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Αυτό ήταν εκτός της ερώτησής σας. Το προσθέσατε τώρα εδώ.

**ΜΙΧΑΗΛ ΚΑΤΡΙΝΗΣ:** Σας έχω ρωτήσει πάρα πολλές φορές και σας ρωτάω μιας και το ξέρετε πολύ.

Δεύτερον, σας έχω ρωτήσει και το έχω αναφέρει και στην ερώτηση του για τα κηπευτικά σαλατικά που έχουν πάθει τρεις φορές ζημιά και σε τρεις καλλιεργητικές περιόδους δεν έχουν πάρει αποζημίωση μέχρι σήμερα. Είναι μέσα στην ερώτηση και σας ρωτώ αν προτίθεστε να τους αποζημιώσετε διότι έχουν πάθει ζημιά ήδη στην πρώτη φάση πανδημίας, όπως και τα εσπεριδοειδή που έπαθαν ζημιά το δίμηνο Δεκεμβρίου - Ιανουαρίου.

Τώρα, για τον παγετό εγώ συγκρατώ τη δέσμευση σας ότι θα έχει δοθεί το 40% μέχρι τα τέλη Ιουλίου. Εύχομαι πραγματικά αυτό που είπατε να υλοποιηθεί. Το λέω, γιατί όλα αυτά αν τα αθροίσετε, θα δείτε ότι καλλιεργητές και παραγωγοί έχουν συσσωρευμένα προβλήματα και οι όποιες αποζημιώσεις έρχονται από την Κυβέρνηση ή από τον ΕΛΓΑ, με την καθυστέρηση που έχουν πολλές φορές δεν είναι και αποτελεσματικές. Και το λέω γιατί λόγω του παγετού έχουμε ζημιές, έχουμε πολύ μεγάλη ακαρπία στα εσπεριδοειδή, στη σταφίδα πιθανόν να έχουμε για δύο χρόνια ζημιές και οι αγρότες, το ξέρετε καλά γιατί από αγροτικό νομό, έχουν εξαιρεθεί από οποιεσδήποτε αναστολές δανείων, φορολογικών και ασφαλιστικών υποχρεώσεων σαν να μην ήταν πληττώμενοι, πλην της επιστρεπτέας προκαταβολής που πήρανε και τώρα, αν δεν κάνω λάθος, τους ζητείτε να την επιστρέψουν συμψηφίζοντας με το ποσό της αποζημίωσης, αλλά γνωρίζετε πολύ καλά ότι τα πράγματα στον πρωτογενή τομέα δεν είναι τόσο καλά όπως θα θέλατε να παρουσιάσετε.

Εξάλλου, δεν είναι τυχαίο ότι σε αυτή εδώ την Αίθουσα ψηφίσαμε διάταξη η οποία μιλούσε για ακατάσχετο των αποζημιώσεων λόγω COVID όταν υπήρχαν χρέη στην εφορία ή στα ασφαλιστικά ταμεία γιατί επτά στους δέκα από τους αγρότες και τους κτηνοτρόφους χρωστούν.

Άρα πρώτον, συγκρατώ ότι σε εύλογο χρονικό διάστημα θα αποζημιωθούν, μέσα στο καλοκαίρι. Δεύτερον, περιμένω να δω αν θα υπάρξει σήμερα ή κάποια άλλη μέρα διορθωτική κίνηση για όσους δεν έκαναν δήλωση για το ΟΣΔΕ από τους δικαιούχους αποζημίωσης. Τρίτον, είναι πολύ σημαντικό αν έχετε την εκτίμηση ότι πέρα από τα προϊόντα που θέτω σήμερα με το ερώτημά μου, υπάρχουν και άλλα προϊόντα που έχουν ζημιά λόγω του κορωνοϊού και απ’ ότι φαίνεται θα μας απασχολήσει το επόμενο διάστημα, άρα αν θα ενεργοποιήσετε ανάλογα αιτήματα για να λάβετε έγκριση και ενίσχυση από την Ευρωπαϊκή Επιτροπή και αν θα ζητήσετε χρηματοδότηση από το Υπουργείο Οικονομικών.

Και το τελευταίο, ρωτάμε αν θα εντάξετε και τα προϊόντα που σας είπα πριν και το λέω με πολύ καλή διάθεση, κύριε Υπουργέ, γιατί ξέρω ότι εσείς είστε άνθρωπος που ακούτε. Είναι ακατανόητο για ποιο λόγο πλην των θερμοκηπιακών καλλιεργειών σε αγγούρι και ντομάτα, τα κηπευτικά σαλατικά δεν εντάχθηκαν σε αποζημίωση όπως και τα εσπεριδοειδή για ένα κρίσιμο δίμηνο.

Γι’ αυτό θέλω να δω αν εσείς τα επανεξετάζετε και αν θεωρείτε ότι ο πρωτογενής τομέας αυτή τη στιγμή έχει προβλήματα λόγω της πανδημίας ή θα αντιμετωπίσει προβλήματα το επόμενο διάστημα λόγω της πανδημίας, γιατί εμείς τα ζούμε και μας τα μεταφέρουν, κύριε Υπουργέ, οι παραγωγοί καθημερινά όπως και σε εσάς. Φέτος πουλάνε φθηνότερα από πέρυσι γιατί είναι τα συσσωρευμένα δύο ετών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Για να μη χάσω το αεροπλάνο μιας κι έχω αργήσει πάρα πολύ, να σας πω επιγραμματικά: Είπα και το ξαναλέω ότι θα δούμε και μαζί μέσα στο καλοκαίρι ακριβώς ποιες είναι οι ζημιές, θα τις αξιολογήσουμε και θα συζητήσουμε να δούμε τι μπορούμε από αυτά να καλύψουμε.

Δεύτερον, ως προς το κομμάτι αυτό με τις μη δηλώσεις ΟΣΔΕ, είναι πολύπλοκο. Προσπαθούν να συνεργαστούν οι οργανισμοί ΕΛΓΑ, ΟΠΕΚΕΠΕ και το Υπουργείο για να δούμε τι ακριβώς έχει συμβεί και τι ακριβώς μπορεί να γίνει. Όμως, δεν μπορώ να δεσμευτώ γι’ αυτό, διότι δεν έχω υπηρεσιακή απάντηση.

Ως προς το άλλο κομμάτι, θα είμαι απόλυτα ειλικρινής. Μακάρι να είχαμε έναν πολύ μεγάλο «κουμπαρά» με πάρα πολλά χρήματα για να καλύψουμε όλες αυτές τις ζημιές που προκύπτουν. Όπως γνωρίζετε το μεσοπρόθεσμο είναι συγκεκριμένο, όπως και τα χρήματα. Εμείς βρισκόμαστε σε μια συζήτηση με το Υπουργείο Οικονομικών και το Γενικό Λογιστήριο του Κράτους για να αυξήσουμε το budget μας. Όσο αυξάνεται το budget, τόσο μεγαλύτερες δυνατότητες θα έχουμε για να καλύψουμε φθορές και ζημιές. Εάν υποθέσουμε, κάτι που απεύχομαι, ότι το budget παραμένει αυτό, θα πρέπει να διαχειριστούμε αυτά τα χρήματα με έναν τρόπο αναλογικό και δίκαιο, προκειμένου να καλύψουμε αυτούς που έχουν βληθεί περισσότερο.

Όσο περισσότερα χρήματα έχουμε -και μη με πιέζετε άλλο γι’ αυτό, γιατί κι εγώ πιέζω, όπως και η Ελλάδα πιέζει, όλοι πιέζουμε για να έχουμε περισσότερα χρήματα στη διάθεσή μας- τα διαχειριζόμαστε πάντοτε με δίκαιο τρόπο και γι’ αυτό και προσπαθούμε να κάνουμε ελέγχους ακριβώς στην πηγή, για να μην παρεισφρέουν οι πονηροί. Θέλουμε να είμαστε δίκαιοι και δίπλα σε όλους. Θα δούμε ποιο θα είναι το τελικό ποσό που θα διαμορφωθεί και σας διαβεβαιώ ότι θα το χρησιμοποιήσουμε με απόλυτη δικαιοσύνη.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Και τώρα προχωράμε στην όγδοη με αριθμό 922/5-7-2021 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Λύση για αναγνώριση των κληροτεμαχίων από το Κτηματολόγιο».

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Σεβόμενος τον χρόνο, κύριε Υπουργέ, θα σας πω πολύ γρήγορα ότι προέκυψε πάρα πολύ μεγάλο θέμα, με την έννοια ότι αφορά χιλιάδες συμπολίτες μας και μόνον στον Νομό Ηρακλείου, φανταστείτε σε όλη την Κρήτη, με την προανάρτηση στο Κτηματολόγιο, λόγω του γεγονότος ότι το Κτηματολόγιο δεν αναγνώρισε δηλώσεις ιδιοκτητών που προέρχονταν από κληροτεμάχια και είχαν να κάνουν με άτυπη ουσιαστικά κατάτμηση, αφού μέχρι το 2012 δεν επιτρεπόταν η κατάτμηση. Υπάρχει, δηλαδή, μια διαφορετική αντιμετώπιση των εκτάσεων εάν είναι κληροτεμάχια από αυτά που δεν είναι. Εάν δεν είναι κληροτεμάχιο, μπορεί με δύο ένορκες δηλώσεις και το Ε9 να γίνει δεκτή στο Κτηματολόγιο. Στην περίπτωση του κληροτεμαχίου αυτό δεν γίνεται.

Μετά από όλες τις επεξεργασίες και όλες τις συζητήσεις που έχουμε κάνει, λύσαμε μεν το συγκεκριμένο θέμα με μία ρύθμιση του Υπουργείου Αγροτικής Ανάπτυξης από το 2012 και μετά, αλλά αυτή δεν είχε αναδρομικό χαρακτήρα.

Επίσης, το Υπουργείο Αγροτικής Ανάπτυξης έδωσε λύση στις απαλλοτριώσεις που έγιναν στο Αεροδρόμιο Καστελίου, αλλά μόνο γι’ αυτό. Αυτό που χρειάζεται, λοιπόν, τώρα είναι να απελευθερωθούν ουσιαστικά τα κληροτεμάχια από τη δέσμευση της μη κατάτμησης και αυτό πρέπει να έχει έναν αναδρομικό χαρακτήρα από το 2000, προκειμένου να έρθουν σε ίση μοίρα με τα άλλα αγροτεμάχια που δεν είναι κληροτεμάχια. Είναι πρόβλημα του Υπουργείου Ψηφιακής Πολιτικής, αλλά ξεκινάει από τη νομοθεσία του Υπουργείου Αγροτικής Ανάπτυξης. Γι’ αυτό ζητώ από εσάς να επεκτείνετε τη ρύθμιση του 2012 με αναδρομικό χαρακτήρα από το 2000 και μετά.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Κατ’ αρχάς, κύριε Κεγκέρογλου, επειδή ήμουν στην Κρήτη δύο μέρες, οφείλω να πω ότι αναρωτιέμαι πώς και δεν μου έθεσαν εκεί το θέμα αυτό. Όμως, εσείς είστε πάντοτε μπροστά.

Όπως είπατε, λοιπόν, το ζήτημα που θέτετε και αφορά το πώς παίρνουμε τις δηλώσεις και για το αν υπάρχει ισοτιμία για τα αγροτικά και τα αστικά τεμάχια, αυτό όντως αφορά στην απάντηση που θα σας δώσει στη συνέχεια ο κ. Στύλιος.

Εγώ είχα ετοιμάσει να σας πω ένα ιστορικό για το πώς φτάσαμε ως εδώ. Όμως, δεν χρειάζεται γιατί τα γνωρίζετε.

Αντιλαμβάνεστε και εσείς ότι είναι ένα νομικό θέμα αυτό το οποίο θέτετε σε σχέση με την αναδρομικότητα και την κατάργηση, αν καταλαβαίνω καλά, μόνο του άρθρου 1 του αναγκαστικού νόμου του 1968. Αυτό θέλετε;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ναι.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Ωραία.

Προς το παρόν -αν έχω αντιληφθεί σωστά- αυτό δεν είναι εφικτό να συμβεί, όπως μου λένε οι νομικές μας υπηρεσίες. Εμείς θέλουμε να έχουμε ισονομία και ισοτιμία. Να το ξανασυζητήσουμε πάλι και με τους νομικούς. Δεν είναι ζήτημα πολιτικό. Είναι ζήτημα νομικό. Πρέπει να δούμε και τη συνολική απάντηση σε σχέση με το πώς αντιμετωπίζει και το Κτηματολόγιο αυτού του είδους τις διαδικασίες και να δούμε τι μπορούμε να κάνουμε ως προς αυτό.

Σε κάθε περίπτωση πάντως δεν θέλουμε -και φαντάζομαι ότι δεν θέλετε και εσείς- να δημιουργήσουμε δύο κατηγορίες, οι μεν να πληρώνουν και οι δε να μην πληρώνουν.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αν ξεκινήσουμε, λοιπόν, από το ότι δεν πρέπει να υπάρχουν δύο κατηγορίες, σήμερα με την άρνησή σας διατηρείτε την κατηγοριοποίηση των κληροτεμαχίων από τα κοινά αγροτεμάχια.

Κληροτεμάχια είναι αυτά που πήραν οι Μικρασιάτες πρόσφυγες και είναι αδιανόητο τόσες δεκάδες χρόνια μετά, να μας θεωρείτε -και να επιμένετε- ότι είμαστε μία ξεχωριστή κατηγορία, κύριε Λιβανέ. Είναι απαράδεκτο! Συνεννοηθείτε με το Υπουργείο σας και με τους συμβούλους σας, αλλά δεν έχετε κατανοήσει το πρόβλημα.

Δεν ξέρω ποιους είδατε στην Κρήτη, αλλά εάν βλέπατε ανθρώπους από τους τέσσερις δήμους όπου υπήρξε η προανάρτηση, πραγματικά θα σας έθεταν το θέμα. Προφανώς δεν πήγατε εκεί που είναι το πρόβλημα. Σας λέω ότι απασχολεί χιλιάδες ανθρώπους. Δεν υπάρχει κοινωνική εκδήλωση που να πήγα αυτές τις μέρες και να μη μου έθεσαν το θέμα. Κι επειδή γνωρίζουν την καταγωγή μου, έρχονται όλοι σε μένα.

Σας το θέτω, λοιπόν, το θέμα, το οποίο είναι τεράστιο. Αυτό πρέπει να το αντιμετωπίσετε με μία ρύθμιση η οποία θα το λύνει και θα το φέρνει σε ίση μοίρα με τους άλλους. Το απλό αγροτεμάχιο σήμερα μπορεί με δύο ένορκες δηλώσεις και το Ε9 να πάει στο Κτηματολόγιο. Το κληροτεμάχιο του Μικρασιάτη πρόσφυγα δεν μπορεί.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Αυτό δεν είναι δικό μας θέμα, σας ξαναλέω.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ε, είναι δικό σας!

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Δεν είναι.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Με δικό σας νόμο εμποδίζετε το Υπουργείο Ψηφιακής Πολιτικής και Περιβάλλοντος να κάνει τη δουλειά του. Πώς να το κάνουμε;

Η ρύθμιση το 2012, αν είχε αναδρομικό χαρακτήρα από το 2000, θα είχε δώσει τη λύση. Αυτό θέλουμε. Ο συντεχνιασμός των νομικών για να πληρώνουν οι άνθρωποι παραπάνω από ό,τι κάνει η αξία του ακινήτου, με βάση μία ρύθμιση η οποία υπάρχει από τον ν.4673/2020 είναι κοστοβόρα και χρονοβόρα. Κάνει 1.000 ευρώ το αγροτεμάχιο και θέλει ο δικηγόρος 1.500 ευρώ. Δεν γίνεται αυτό το πράγμα! Ενώ όταν είναι απλό αγροτεμάχιο, πάει με 50 ευρώ!

Αυτή η αδικία, λοιπόν, πρέπει να αρθεί, αφού λέτε ότι δεν πρέπει να έχουμε δύο κατηγορίες. Εγώ αναγνωρίζω ότι πρέπει να μελετηθεί το θέμα, αν δεν το έχετε μελετήσει, αλλά, με συγχωρείτε, είναι θέμα που έχει τεθεί εδώ και καιρό! Κάντε μία σύσκεψη με τους Βουλευτές σας από το Ηράκλειο και μετά να τους εκθέτετε, διότι όπως είπατε ότι δεν σας το έχουν θέσει, εκτίθενται οι συνάδελφοι από το Ηράκλειο. Είναι τεράστιο θέμα αυτή τη στιγμή στο Ηράκλειο. Και γιατί στο Ηράκλειο; Διότι τώρα έγινε η προανάρτηση σε τέσσερις δήμους του νομού. Αν γίνει και στους άλλους, θα υπάρχει και αλλού. Όπου υπάρχουν κλήροι, δηλαδή Μικρασιάτες πρόσφυγες, εκεί υπάρχει αυτό το πρόβλημα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Παρακαλώ, κύριε Υπουργέ, έχετε τον λόγο.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Θα απαντήσει και ο κ. Στύλιος, αλλά εγώ θα πω κάτι, για να μην έχουμε παρεξηγήσεις. Εσείς θέτετε ένα νομικό ζήτημα πολιτικά. Αυτό είναι λάθος. Εγώ σας λέω πολύ απλά να συνεργαστούν οι νομικές μας υπηρεσίες, ελάτε και εσείς με τις νομικές σας γνώσεις, για να δούμε τι μπορούμε να κάνουμε. Εμείς δεν έχουμε καμμία πρόθεση να δημιουργήσουμε δύο κατηγορίες ούτε βεβαίως να επιβαρύνουμε ανθρώπους.

Από εκεί και πέρα, όμως, δεν μπορεί να κάνουμε και λάθη τα οποία στη συνέχεια θα μας στοιχίσουν διπλά και τριπλά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Να μας πείτε πού είναι το λάθος! Δεν θα είμαστε εκατό χρόνια μετά στιγματισμένοι, κύριε Λιβανέ! Όχι! Θα το πάω πολύ ψηλά το θέμα! Αυτό γίνεται γιατί θέλουν τα 1.500 ευρώ!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πέμπτη με αριθμό 921/5-7-2021 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Ψηφιακής Διακυβέρνησης με θέμα: «Λύση για αναγνώριση κληροτεμαχίων από το Κτηματολόγιο».

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, θα πούμε το θέμα λίγο από την αρχή. Νομίζω όμως ότι το έχετε κατανοήσει από την προηγούμενη συζήτηση.

Τούτη την ώρα δεν μας ενδιαφέρει το μεροκάματο του δικηγόρου, που μπορεί να ενδιαφέρει άλλους και θα σας πω ειλικρινά ότι με όσους δικηγόρους μίλησα στο Ηράκλειο μας είπαν «το νιώθουμε ότι είναι άδικο αυτό και δεν μπορεί να αξιοποιείται ο ν.4673 με την επικύρωση της ανώμαλης δικαιοπραξίας». Έχουν απαξιωθεί τα ακίνητα αυτά, δεν είναι αστικά ακίνητα και το κόστος της διαδικασίας που προβλέπει η ρύθμιση του 2020 είναι πολύ μεγαλύτερο από την αξία τους. Οι ίδιοι δεν νιώθουν όμορφα και έτσι τους λένε «περιμένετε μήπως δοθεί η λύση με πολιτική βούληση».

Κάνει λάθος ο κ. Λιβανός γιατί δεν έχει εντρυφήσει στο πρόβλημα. Εγώ τον καταλαβαίνω από τον τρόπο που μίλησε. Δεν έχει ασχοληθεί με το θέμα. Ήρθε με μια εισήγηση η οποία είναι από τη νομική του σύμβουλο ή από οποιονδήποτε άλλο -δεν υπεισέρχομαι σε αυτά- αλλά δεν έχει επεξεργαστεί πολιτικά το πρόβλημα. Δεν του το έθεσαν -και κακώς δεν το έθεσαν, αφού επισκέφτηκε την Κρήτη, δεν ξέρω αν πήγε στο Ηράκλειο και στους τέσσερις δήμους- και έτσι έχει αυτήν την άποψη. Όμως πρέπει να του δώσουμε να καταλάβει και νομίζω ότι το Υπουργείο το δικό σας που αντιμετωπίζει το πρόβλημα πρέπει να το ζητήσει από το Υπουργείο Αγροτικής Ανάπτυξης να είναι στην ίδια μοίρα τα αγροτεμάχια που δεν είναι κληροτεμάχια με τα κληροτεμάχια. Γιατί το λέω αυτό; Διότι ο λόγος για τον οποίο υπήρξε η προστασία των κληροτεμαχίων με την απαγόρευση κατάτμησης έχει πλέον εκπνεύσει προ πολλού. Για την προστασία των ανθρώπων ήταν τότε. Έχει τελειώσει αυτό. Στην πράξη ο γονιός έχει μοιράσει στα παιδιά του, άρα το έχει τεμαχίσει. Υπήρχε απαγόρευση τεμαχισμού, έγινε άτυπη μεταβίβαση και για να δεχτεί το Κτηματολόγιο αυτήν την άτυπη μεταβίβαση του κατατμημένου τμήματος χρειάζεται να αναγνωρίζεται η κατάτμηση. Έχει πεθάνει ο αρχικός. Πώς να το κάνουμε! Οι Μικρασιάτες πρόσφυγες πήραν περιουσίες στο πλαίσιο είτε των ανταλλαξίμων είτε της διανομής για αγροτική αποκατάσταση και έχουν πεθάνει οι άνθρωποι. Άρα, τι μας λέτε σήμερα; Να κάνουμε πράξεις με ανθρώπους που έχουν πεθάνει. Δεν γίνεται.

Χρειάζεται, λοιπόν, να δοθεί με πολιτική βούληση μία νομοθετική λύση. Και αυτή κατά την άποψή μου, απ’ όσο έχω κουβεντιάσει με όλους, είναι να έρθουν σε ίση μοίρα με τα απλά αγροτεμάχια και επομένως η κατάτμηση να αναγνωρίζεται αναδρομικά από το 2000, ούτως ώστε να έχουμε τα είκοσι χρόνια που μπορεί να αξιοποιήσει ο καθένας που έχει στη διάθεσή του είκοσι χρόνια και πλέον ένα κατατμημένο αγροτεμάχιο. Αυτή είναι η λύση. Εάν υπάρχει άλλη να μας την πείτε. Μη λύση, όμως, δεν δεχόμαστε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Κύριε Κεγκέρογλου, έχουμε ξανασυζητήσει το συγκεκριμένο θέμα της ερώτησής σας. Γνωρίζω τη διάστασή του, τη γνωρίζετε και εσείς. Έχουμε ασχοληθεί, έχουμε συνεργαστεί και έχουμε μιλήσει και με το Υπουργείο Αγροτικής Ανάπτυξης που προσπαθεί και θέλει να δώσει λύσεις στα προβλήματα των πολιτών.

Λέτε στην ερώτησή σας -και ήταν και το κλείσιμο της τοποθέτησής σας πιο πριν- να έχουμε αναδρομική εφαρμογή στην ισχύ του νόμου, να ισχύει, δηλαδή, ο νόμος και πριν από το 2012, από το 2000 μέχρι το 2012. Εσείς καταλαβαίνετε πολύ καλά και όλοι οι νομικοί αντιλαμβάνονται τι σημαίνει μια αναδρομική εφαρμογή του νόμου. Σημαίνει το εξής: Μεταβιβάσεις, πράξεις, αγοραπωλησίες οι οποίες είχαν πραγματοποιηθεί σε αυτό το διάστημα θα τους εντάξουμε σε έναν νόμο όπου δεν γνωρίζουμε ποιους τρίτους αφορούν και σε ποιους τρίτους θα έχουν συνέπειες.

Με απλά λόγια, λέω το εξής παράδειγμα, όπως πολύ καλά το είπατε και εσείς. Έχουμε ένα κληροτεμάχιο, το οποίο κληροτεμάχιο δόθηκε κληρονομιά στα παιδιά. Ένα από αυτά τα παιδιά αυτό το κληροτεμάχιο το έβαλε υποθήκη, το έκανε μεταβίβαση σε κάποιον άλλον, το μεταπώλησε, δημιουργήθηκε μια δουλεία. Αυτές τις πράξεις κατά τρίτων δεν μπορούμε να τις αντιμετωπίσουμε με αναδρομική εφαρμογή του νόμου πριν το 2012. Εκεί είναι το πρόβλημα και γι’ αυτό σας είπε πολύ ορθά ο Υπουργός Αγροτικής Ανάπτυξης ότι είναι νομικό θέμα, δεν είναι ζήτημα ούτε πολιτικό ούτε βούλησης.

Η βούληση της Κυβέρνησης -την εξέφρασε ο Υπουργός πιο πριν, τη λέω ξανά και εγώ και σας τη θυμίζω- είναι να βρούμε τρόπους και λύσεις με τις οποίες θα αντιμετωπίσουμε το πρόβλημα συνολικά για όσους αφορούν τα κληροτεμάχια, είτε είναι πρόσφυγες είτε δεν είναι πρόσφυγες είτε είναι απλοί καλλιεργητές είτε είναι κατ’ επάγγελμα αγρότες, σε όλες αυτές τις κατηγορίες. Το νομικό πρόβλημα όμως το αντιλαμβάνεστε και εσείς, διότι μπορεί να έχει γίνει μια κατάσχεση. Εάν εμείς το αναγνωρίσουμε αυτό, η κατάσχεση φεύγει, δημιουργούμε το πρόβλημα σε κάποιον άλλον. Ή μπορεί να έχει γίνει μια αγοραπωλησία ή να έχουν δοθεί δικαιώματα που να έχουν προκύψει. Αυτό δεν μπορούμε να το αντιμετωπίσουμε.

Πείτε μας και τη δικιά σας πρόταση και τη δικιά σας λύση, αλλά να είναι μία λύση η οποία να μην είναι λύση μια και έξω, έτσι, χωρίς να τηρούμε την ισονομία και το Σύνταγμα, προσπαθώντας να λύσουμε το πρόβλημα για μια ομάδα πολιτών.

Ευχαριστώ. Θα επανέλθω και στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κύριε συνάδελφε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Γίνεται κατανοητό ότι δεν έχετε κατανοήσει το πρόβλημα. Εγώ θα δείξω κατανόηση και θα σας το εξηγήσω για άλλη μια φορά και σε εσάς και στους νομικούς που ασχολούνται και να ρωτήσουν τους συναδέλφους τους νομικούς στο Ηράκλειο για να καταλάβουν το πρόβλημα.

Κατ’ αρχάς τίποτα από αυτά που είπατε δεν ισχύει για αυτά τα αγροτεμάχια διότι καμμία τράπεζα δεν βάζει ένα no name ακίνητο σε εγγύηση. Το καταλάβατε; Αυτά είναι no name. Αν γνωρίζετε το καθεστώς της κρητικής πολιτείας με την άτυπη μεταβίβαση, την άτυπη γονική παροχή, θα κατανοούσατε ότι αυτά κατατμήστηκαν, δόθηκαν στους κληρονόμους με άτυπη διανομή. Μόνο στο Ε9 υπάρχουν. Στα κτηματολόγια, στις κτηματικές υπηρεσίες που ήταν τα προσφυγικά, τα ανταλλάξιμα και όλα τα άλλα είναι ως ενιαία αγροτεμάχια.

Ο προκάτοχος λοιπόν του κ. Λιβανού, ο κ. Μαυρουδής Βορίδης, Υπουργός Αγροτικής Ανάπτυξης και νομικός, έκανε την εξής ρύθμιση: Για τα κληροτεμάχια που απαλλοτριώνονται στο αεροδρόμιο και προκειμένου να πληρωθούν οι πραγματικοί τους δικαιούχοι, κληρονόμοι και ιδιοκτήτες, για αυτά ισχύει, λέει, αναδρομικά η κατάργηση του άρθρου 1 του 431 από την έναρξη ισχύος του. Δεν το κατάργησε από το 2000, από το ’68 ολότελα. Ο Μάκης Βορίδης δεν ξέρει καλά νομικά; Αυτό σας λέμε, ότι για τις ανάγκες του κτηματολογίου και μόνο, προκειμένου να τα αναγνωρίσει, να μην τα θεωρεί «κόκκινα» και να τα απορρίπτει, να λαμβάνει υπ’ όψιν του τα στοιχεία με τα επιμέρους αγροτεμάχια που συγκροτούν το συνολικό κληροτεμάχιο, αυτό που πήρε ο αρχικός Μικρασιάτης πρόσφυγας, που ήταν είκοσι στρέμματα, ενώ τώρα έρχονται τα δύο παιδιά του ή τα δύο εγγόνια του και δηλώνουν δέκακαι δέκα και δεν το αναγνωρίζει. Πόσο πιο λιανά να το κάνω, ότι χρειάζεται μία ρύθμιση ειδικά για το Κτηματολόγιο που να έχει αναδρομική ισχύ η δυνατότητα κατάτμησης, όπως έχει γίνει ατύπως και φαίνεται στο Ε9;

Το ακίνητο δεν φεύγει. Αν είναι στην τράπεζα, παραμένει στην τράπεζα ενέχυρο. Αν είναι προσημειωμένο, παραμένει προσημειωμένο. Δεν υπάρχει όμως κάτι τέτοιο, γιατί τα περισσότερα δεν έχουν συμβόλαια πριν το ’12 διότι δεν επιτρεπόταν να γίνει συμβόλαιο με κατάτμηση. Καταλάβατε; Άρα, αφού δεν επιτρεπόταν να γίνει κατάτμηση, δεν έχουν μπει και υποθήκη.

Δείτε το θέμα ξανά, πάρτε τη ρύθμιση του ν.4711/2020, είναι το άρθρο 19 και αλλάζουμε τη φράση «ειδικά για τις ανάγκες του Κτηματολογίου υπάρχει αυτή η αναδρομική ισχύς» κι έχετε λύσει το πρόβλημα. Έχασαν την προθεσμία προανάρτησης οι άνθρωποι, διότι δεν υπήρχε η δυνατότητα να τα δηλώσουν. Διότι η διαδικασία της επικύρωσης της ανώμαλης δικαιοπραξίας είναι πολύ κοστοβόρα και κανείς για ένα ακίνητο που κάνει 1.000 ευρώ δεν πάει να δώσει 1.500 ευρώ.

Πρέπει να το καταλάβετε; Τι θέλετε να κάνω; Να αυτοπυρποληθώ για να καταλάβετε ότι υπάρχει πρόβλημα; Δεν γίνεται.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Παρακαλώ, κύριε Υπουργέ.

**ΓΕΩΡΓΙΟΣ ΣΤΥΛΙΟΣ (Υφυπουργός Ψηφιακής Διακυβέρνησης):** Κύριε συνάδελφε, αναφερθήκατε σε διά λόγου μεταβίβαση, σε άτυπη μεταβίβαση που είναι αυτό, όπως γνωρίζουμε πολύ καλά όλοι, που γίνεται στα κληροτεμάχια σε όλη τη χώρα, ότι έγινε η μοιρασιά και είπε «αυτό είναι δικό σου» διά λόγου.

Επίσης, σας αναφέρω το εξής, που θέλει προσοχή γιατί αφορά ιδιοκτησία και αφορά αγροτική ιδιοκτησία που ξέρω και εγώ τη δική μου ευαισθησία και ξέρω και τη δική σας ευαισθησία για τον αγροτικό κόσμο της χώρας.

Γνωρίζετε, λοιπόν, ότι η αγροτική ιδιοκτησία μπορεί να έχει δοθεί με επινοικίαση, με εκμετάλλευση, μπορεί να υπάρχουν δικαιώματα που κάποιος πληρώνεται από τον ΟΠΕΚΕΠΕ. Εάν αναγνωρίσουμε αυτό που λέτε εσείς στον παππού, τον πρόγονο ο όποιος έχει χαθεί…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Το αναγνωρίζει ο ΟΠΕΚΕΠΕ.

**ΓΕΩΡΓΙΟΣ ΣΤΥΛΙΟΣ (Υφυπουργός Ψηφιακής Διακυβέρνησης):** Το αναγνωρίζει. Ο τρίτος όμως, που υπάρχει μία υποχρέωση ή μια δουλεία, δεν θα έχει από ποιον να λάβει πίσω την υποχρέωσή του. Σας λέμε λοιπόν ένα νομικό θέμα που υπάρχει, στο οποίο δεν μπορούμε σε καμμία περίπτωση, επειδή θέλουμε να λύσουμε ένα πρόβλημα, να δημιουργήσουμε μεγαλύτερα προβλήματα σε τρίτους. Αυτό πιστεύω ότι το καταλαβαίνετε και εσείς. Δεν θέλουμε να μεταφέρουμε το πρόβλημα σε κάποιον άλλο.

Να ξεκαθαρίσω επίσης κάτι άλλο. Η διαδικασία της προανάρτησης που την αναφέρατε πολλές φορές είναι μία διαδικασία άτυπη, δεν είναι θεσμοθετημένη στο νόμο, που οι πολίτες μπορούν να δηλώσουν ακόμα και τώρα τις ιδιοκτησίες τους, εάν δεν τις έχουν δηλώσει.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είναι θέμα αναγνώρισης.

**ΓΕΩΡΓΙΟΣ ΣΤΥΛΙΟΣ (Υφυπουργός Ψηφιακής Διακυβέρνησης):** Μισό λεπτό, γιατί την επικαλεστήκατε την προανάρτηση, να το ξεκαθαρίσουμε στον κόσμο.

Αν έχουν κάνει ήδη εγγραφή των δικαιωμάτων τους στην κτηματογράφηση, στον ανάδοχο που κάνει την κτηματογράφηση, μπορούν να φέρουν συμπληρωματικά στοιχεία και τώρα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν έχετε καταλάβει το πρόβλημα.

**ΓΕΩΡΓΙΟΣ ΣΤΥΛΙΟΣ (Υφυπουργός Ψηφιακής Διακυβέρνησης):** Ακούστε, ενδιαφέρει τον κόσμο. Σας λέω λοιπόν το εξής.

Υπάρχει, μετά από τέσσερις μήνες, κατά περίπτωση - είναι τέσσερις μήνες, ανάλογα με το πότε έληξε η προανάρτηση- η διαδικασία της ανάρτησης, όπου και εκεί μπορεί να προσκομίσουν όλα τα απαραίτητα έγγραφα και δικαιολογητικά τα οποία διαθέτουν.

Τέλος, το να νομοθετήσουμε για τις ανάγκες του Κτηματολογίου, εδώ προσπαθούμε να νομοθετήσουμε για να λύσουμε το πρόβλημα των πολιτών. Ο νόμος για το Κτηματολόγιο προβλέπει και έχει την εξής φιλοσοφία. Η φιλοσοφία λοιπόν είναι ότι ο ιδιοκτήτης έρχεται και δηλώνει. Δεν είναι η ανάγκη του Κτηματολογίου να δηλωθεί. Από τη στιγμή λοιπόν που κάτι θα καταγραφεί στο Κτηματολόγιο και θα γίνει εγγραφή, έχει κατοχυρωθεί και δεν αλλάζει αυτή η ιδιοκτησία για κανέναν.

Γι’ αυτό, λοιπόν, λέμε και ξεκαθαρίζουμε και τι είναι η προανάρτηση και τι είναι η ανάρτηση. Και για τη συγκεκριμένη περίπτωση για τα κληροτεμάχια, υπάρχει η λύση από το ’12 και μετά, που, όπως πολύ ορθά είπατε, η Κυβέρνηση έχει δώσει χρόνο μέχρι το 2024.

Το ξαναλέω. Είμαστε στο 2021. Για όποια δικαιοπραξία έχει προκύψει μετά από το ’12, κατάτμηση, διανομή, οτιδήποτε έχει γίνει, μπορεί μέχρι το 2024 να γίνει η διόρθωση.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δώδεκα χρόνια;

**ΓΕΩΡΓΙΟΣ ΣΤΥΛΙΟΣ (Υφυπουργός Ψηφιακής Διακυβέρνησης):** Είπα στην παράταση μέχρι το 2024.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν έχετε κατανοήσει το πρόβλημα. Δεν ασχολείστε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 19.35΄ λύεται η συνεδρίαση για αύριο, ημέρα Τρίτη 13 Ιουλίου 2021 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**